text:
ཨ་རིར་རིག་གཞུང་གོ་རྟོགས་ཆེད་བསྐྱོད་རྒྱུ།
སྨན་རྩིས་མཐོ་སློབ་ཁང་གི་སྐབས་ ༡༧ པ་ཉམས་གསོག་སྨན་པ་དྲུག་ཕྱི་ལོ་ ༢༠༡༧ ཟླ་ ༩ ཚེས་ ༢༣ ནས་ ༢༩ བར་ Emory University School of Medicine, USA དང་། དེ་བཞིན་ཟླ་ ༩ ཚེས་ ༣༠ ནས་ཟླ་ ༡༠ ཚེས་ ༡༡ བར་ Centre for Spirituality & Healing, University of Minnesota, North western Health Science University in Minneapolis, USA བཅས་སུ་རིག་གཞུང་གོ་རྟོགས་སྤེལ་ཕྱིར་བསྐྱོད་རྒྱུ་རེད།
སྨན་རྩིས་སློབ་མ་རྣམས་དང་སྨན་རྩིས་པ་རྣམས་རང་གི་ཆེད་ལས་རིག་གནས་དང་འབྲེལ་བའི་ཤེས་ཡོན་གོ་རྟོགས་སྤེལ་ཕྱིར་ད་བར་ཉེ་རིང་གི་ས་ཕྱོགས་གང་སར་ཕེབས་མྱོང་ཡོད། འོན་ཀྱང་ད་ཐེངས་ཉམས་གསོག་སྨན་པ་ཨ་རིའི་སྙན་གྲགས་ཆེ་བའི་གཙུག་ལག་སློབ་གཉེར་ཁང་དེ་དག་ཏུ་སྨན་དང་འབྲེལ་བའི་རིག་གཞུང་གོ་རྟོགས་སྤེལ་རེས་ལྟ་སྐོར་བསྐྱོད་རྒྱུ་དེ་ཐོག་མ་ལྟ་བུར་ཆགས་ཡོད།
ཐེངས་འདིའི་ཉམས་གསོག་སྨན་པ་བསྟན་འཛིན་མཚོ་མོ་(འབྲེལ་མཐུད་པ།)དང་། སྨན་པ་བདེ་སྐྱིད་ཉི་མ། སྨན་པ་ཚེ་རིང་གཡུ་སྒྲོན། སྨན་པ་ཉི་མ་ཚེ་རིང་། སྨན་པ་བསྟན་འཛིན་དགེ་ལེགས། སྨན་པ་སངས་རྒྱལ་ཁར། བཅས་ཡིན། ཁོང་ཚོ་ལོ་ལྔའི་སྨན་གྱི་བསླབ་པ་མཐར་སོན་པ་ཡིན་ལ། ཨིན་ཇིའི་སྐད་ཡིག་གོ་འཕེར་ཡོད་པ། ལྷག་པར་སྨན་རྩིས་ཁང་ལ་ཉུང་མཐར་ལོ་གསུམ་གྱི་ཞབས་འདེགས་ཞུ་འདོད་ཡོད་པའི་ཐོག་ཡིག་རྒྱུགས་ཀྱི་ལམ་ནས་འདེམས་ཐོན་བྱུང་བ་ཞིག་ཡིན།
ཨ་རིར་ལྟ་སྐྱོར་འདིའི་དམིགས་ཡུལ་གཙོ་བོ་ནི་ཉམས་གསོག་སྨན་པ་ཚོའི་ཐོས་རྒྱ་མཐོང་རྒྱ་ཆེ་རུ་གཏོང་སླད་དང་། ཨ་རི་སྨན་གྱི་གཙུག་ལག་སློབ་གཉེར་ཁང་དུ་དངོས་སུ་བཅར་ནས་དེ་གའི་དགེ་སློབ་དང་མཇལ་འཕྲད། སྐུ་མགྲོན་སློབ་ཕྲུག་གི་ངོ་བོར་འཛིན་གྲྭའི་གཏམ་བཤད་ཀྱི་སློབ་ཐུན་འགའ་ཞིག་ལ་བཅར་རྒྱུ་དང་། ཕྱི་ལུགས་སྨན་པའི་ལས་ཀ་བྱེད་སྟངས་ལ་རྟོགས་ཞིབ། རིག་གཞུང་བྱེད་སྒོ་ཁག་ལ་མཉམ་ཞུགས་གནང་རྒྱུ་སོགས་ཀྱི་སྒོ་ནས་མྱོང་ཚོར་དང་ཉམས་མྱོང་གསར་པ་གསོག་པའི་ཆེད་དུ་ཡིན། གཞན་ཡང་ཉམས་གསོག་སྨན་པ་རྣམས་ཀྱིས་བོད་ཀྱི་གསོ་བ་རིག་པའི་ཤེས་བྱའི་སྐོར་དང་རང་གི་མི་ཚེའི་ལོ་རྒྱུས་སྐོར་ཡང་གླེང་སློང་བྱ་རྒྱུ་རེད།
སྨན་རྩིས་ཁང་ནས་འབྱུང་འགྱུར་ལོ་རྗེས་མར་ཡང་ཉམས་གསོག་སྨན་པ་ལྔ་དང་། ཉམས་གསོག་རྩིས་པ་གཅིག་བཅས་ཨ་རིར་ལྟ་སྐོར་འདི་བཞིན་མུ་མཐུད་གཏང་འཆར་ཡོད།
མཐའ་མའི་འདོན་ཐེངས་།: 20.09.2017 ཉིན། 3:30 PM<< སྔ་མ།


c: text/html

text:
༢༠༡༧ ཟླ་ ༡༡ ཚེས་ ༢༨ རེས་གཟའ་མིག་དམར།
༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ཕྱི་ལོ་ ༢༠༡༧ ཟླ་ ༡༡ ཚེས་ ༢༤ ནས་ ༢༦ བར་ཉིན་གྲངས་ ༣ རིང་རྒྱ་གར་བྱང་ཤར་ཨ་རུ་ནཱ་ཅལ་མངའ་སྡེའི་ཏི་ཛུ་དར་རྒྱས་གླིང་བོད་མིའི་གཞིས་ཆགས་ཁོངས་ཆགས་པའི་ལྷ་དགོན་བྱང་ཆུབ་ཆོས་གླིང་གཙུག་ལག་ཁང་རྟེན་དང་བརྟེན་པར་བཅས་པ་གསར་བཞེངས་ལེགས་པར་གྲུབ་པའི་བཀྲ་ཤིས་དབུ་འབྱེད་ཀྱི་རབ་གནས་དང་། ལྷ་འབྲང་མཆོག་སྤྲུལ་རིན་པོ་ཆེའི་ཁྲི་སྟོན་མཛད་སྒོ་ཞིག་ཚོགས་གནང་ཡོད།
མཛད་སྒོའི་སྐབས་རྣམ་གྲོལ་གླིང་དགོན་པའི་དབུ་འཛིན་མཆོག་སྤྲུལ་གྱང་ཁང་རིན་པོ་ཆེ་མཆོག་དང་། ལྷ་འབྲང་མཆོག་སྤྲུལ་རིན་པོ་ཆེ་མཆོག རྫོགས་ཆེན་དགའ་ནོར་རིན་པོ་ཆེ་མཆོག མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་མཆོག དཔལ་ལྡན་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག མངའ་སྡེའི་སྤྱི་ཁྱབ་བློན་ཆེན་གཞོན་པ་སྐུ་ཞབས་ (Shri.Chowna Mein) མཆོག མངའ་སྡེའི་ནང་སྲིད་བློན་ཆེན། མངའ་སྡེའི་སྒོ་ཕྱུགས་སེམས་ཅན་དང་། རིག་གཞུང་བློན་ཆེན་སྐུ་ཞབས་མོ་ཧིཤ་ཆའི་ (Shri.Mohesh Chai) མཆོག བོད་མི་མང་རྙིང་མའི་སྤྱི་འཐུས་མཁན་པོ་འཇམ་དཔལ་བསྟན་འཛིན་ལགས། གཞན་ཡང་མངའ་སྡེའི་གྲོས་ཚོགས་འཐུས་མི་ཁག་ཅིག མངའ་སྡེའི་ (BJP) ཆབ་སྲིད་ཚོགས་པའི་ཚོགས་གཙོ། ས་གནས་བོད་རིགས་མི་མང་བརྒྱ་ཕྲག་བརྒལ་བ་འདུ་ འཛོམས་གནང་ཡོད་འདུག
ཕྱི་ཚེས་ ༢༤ མཛད་སྒོའི་ཉིན་དང་པོར་སྐུ་མགྲོན་གཙོ་བོ་མཆོག་སྤྲུལ་གྱང་ཁང་རིན་པོ་ཆེ་མཆོག་དང་། དམིགས་བསལ་སྐུ་མགྲོན་དཔལ་ལྡན་ཚོགས་གཙོ་མཆོག་རྣམ་གཉིས་ནས་གཙུག་ལག་ཁང་དབུ་འབྱེད་ཀྱི་དར་མཚོན་གཅོད་འབྲེག་གནང་བ་དང་འབྲེལ། སྣང་གསལ་ཞལ་ཕྱེ་དང་རྟེན་གཙོར་སྙན་དར་སྒྲོན་གནང་ཡོད། དེ་རྗེས་ལྷ་འབྲང་མཆོག་སྤྲུལ་རིན་པོ་ཆེའི་ཡང་སྲིད་ཁྲི་སྟོན་མཛད་སྒོ་ཚོགས་གནང་བ་སོགས་ཆོས་ཕྱོགས་ཀྱི་མཛད་རིམ་ཁག་དང་། ཉིན་རྒྱབ་རྩ་འཆམ་གསེར་སྐྱེམས་དང་གཞས་སྣ་གཟིགས་འབུལ་ཞུས་གནང་ཡོད།
ཕྱི་ཚེས་ ༢༥ ཉིན་གྱི་སྔ་དྲོར་རིག་འཛིན་བྱིན་འབེབས་དང་ཚེ་སྒྲུབ་གསང་འདུས་ཀྱི་སྒོ་ནས་རྫོགས་ཆེན་དགའ་ནོར་རིན་པོ་ཆེ་མཆོག་ལ་བྱང་ཆུབ་ཆོས་གླིང་འདུ་སྤྱི་ནས་བཀའ་དྲིན་རྗེས་དྲན་གྱི་བརྟན་བཞུགས་ཕུལ་གནང་བ་སོགས་ཆོས་ཕྱོགས་ཀྱི་མཛད་སྒོ་ཁག་དང་། ཉིན་རྒྱབ་གུ་རུ་མཚན་བརྒྱད་ཀྱི་འཆམ་དང་གཞས་སྣ་ཁག་གཟིགས་འབུལ་ཞུས་གནང་ཡོད།
ཕྱི་ཚེས་ ༢༦ ཉིན་གྱི་སྔ་དྲོར་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་མཆོག་ཆེད་ཕེབས་ཀྱིས་འོད་དཔག་མེད་ཀྱི་ལྷ་ཁང་དང་། སྒྲོལ་མའི་ལྷ་ཁང་དབུ་འབྱེད་གནང་བ་དང་། གཙུག་ལག་ཁང་དུ་སྣང་གསལ་མར་མེ་ཞལ་ཕྱེ་སོགས་ཆོས་ཕྱོགས་ཀྱི་མཛད་རིམ་ཁག་དང་།
དེ་ནས་མི་མང་ལྷན་འཛོམས་ཀྱི་མཛད་སྒོར་ཏི་ཛུ་ས་གནས་འགོ་འཛིན་སྐུ་ངོ་དོན་གྲུབ་བཟང་པོ་ལགས་ཀྱིས་འཚམས་འདྲིའི་གསུང་བཤད་གནང་རྗེས། རྫོགས་ཆེན་དགའ་ནོར་རིན་པོ་ཆེ་མཆོག་གིས་མངའ་སྡེའི་སྤྱི་ཁྱབ་བློན་ཆེན་པདྨ་མཁའ་འགྲོ་མཆོག་གིས་དབུས་པའི་བློན་ཆེན་གཞན་རྣམས་དང་། དཔལ་ལྡན་ཚོགས་གཙོ་བཅས་ལ་མཛད་སྒོར་ཕེབས་པར་ཐུགས་རྗེ་ཆེ་ཞུའི་ལེགས་གསོའི་ཕྱག་རྟགས་ཕུལ་གནང་ཡོད། དེ་ནས་བླ་མ་བློ་བཟང་དཔལ་འབྱོར་ལགས་དང་། སྨན་པ་པདྨ་ཚེ་མཚོ་རྣམ་གཉིས་ནས་བོད་ཨིན་གཉིས་ཀྱི་ཐོག་མཛད་སྒོ་ངོ་སྤྲོད་གནང་གྲུབ་མཚམས།
དཔལ་ལྡན་ཚོགས་གཙོ་མཆོག་གིས་གསུང་བཤད་གནང་དོན། ལྷ་དགོན་བྱང་ཆུབ་ཆོས་གླིང་གཙུག་ལག་ཁང་རྟེན་དང་བརྟེན་པར་བཅས་པ་གསར་བཞེངས་ལེགས་གྲུབ་ཀྱིས་དེ་རིང་དབུ་འབྱེད་གནང་ཐུབ་པར་འཚམས་འདྲི་ཞུ་རྒྱུ་དང་། རྫོགས་ཆེན་དགའ་ནོར་རིན་པོ་ཆེ་མཆོག་གིས་ལོ་མང་འབད་བརྩོན་ཆེར་བཞེས་ཀྱིས་དེ་རིང་ལྷ་དགོན་བྱང་ཆུབ་གླིང་རྟེན་དང་བརྟེན་པར་བཅས་པ་གསར་བཞེངས་ལེགས་གྲུབ་ བྱུང་བ་ཞིག་ཡིན་པ་དང་།
དེ་བཞིན་དགོན་པའི་སྦྱིན་བདག་དང་། རྒྱབ་སྐྱོར་གནང་མཁན་ཡོངས་ལ་ངས་ཐུགས་རྗེ་ཆེ་ཞུ་རྒྱུ་ཡིན་པ་མ་ཟད། དེ་རིང་འདིར་མངའ་སྡེའི་སྤྱི་ཁྱབ་བློན་ཆེན་མཆོག་གིས་གཙོས་བློན་ཆེན་མང་པོ་ཞིག་ཕེབས་གནང་བར་ང་རང་ཧ་ཅང་དགའ་ཚོར་ཆེན་པོ་བྱུང་ཞེས་དང་། སྤྱི་ཁྱབ་བློན་ཆེན་པདྨ་མཁའ་འགྲོ་ཡི་ཡབ་དམ་པ་རྡོ་རྗེ་མཁའ་འགྲོ་མཆོག་ལྟ་བུར་མཚོན་ན། བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་དད་འདུན་ཆེན་པོ་ཡོད་པ་ཞིག་དང་། བོད་མི་མང་ལ་ཤིན་ཏུ་ནས་བློ་ཉེ་པོ་གནང་མཁན་ཞིག་ཡིན། སྤྱི་ཁྱབ་བློན་ཆེན་མཆོག་ནས་ཡབ་ཀྱི་རྗེས་འཇུག་གནང་བཞིན་ཡོད་པ་མ་ཟད། མངའ་སྡེའི་ནང་ཆགས་པའི་བོད་མིའི་གཞིས་ཆགས་དང་། ཁ་འཐོར་ཁག་ལ་གནས་པའི་བོད་མི་རྣམས་ལ་མཐུན་འགྱུར་རོགས་རམ་གང་ལེགས་གནང་བཞིན་པར་ཐུགས་རྗེ་ཆེ་ཞུ་རྒྱུ་ཡིན།
ཕྱོགས་མཚུངས་བོད་མི་ཚོར་དམིགས་ནས་གསུང་དོན། བོད་རིགས་ཚོས་རང་གི་ཕ་མེས་ནས་དར་བའི་ཆོས་དང་། རིག་གཞུང་། སྐད་ཡིག་སོགས་ལ་བདག་གཉེར་གྱིས་མི་ཉམས་གོང་སྤེལ་གནང་དགོས་པ་དང་། ༸གོང་ས་མཆོག་གི་བཀའ་དགོངས་དང་། བོད་མིིའི་སྒྲིག་འཛུགས་ཀྱི་ལམ་སྟོན་གང་གནང་བ་བཞིན་བསྒྲུབ་དགོས་པ། བོད་མིའི་ཐུན་མོང་མ་ཡིན་པའི་ཡ་རབས་བཟང་སྤྱོད་དང་། བྱམས་བརྩེ་གཙོ་བོར་གྱུར་བའི་ང་ཚོའི་གོམས་གཤིས་བཟང་པོ་རྣམས་ཉམས་ལེན་གནང་ཐུབ་ན། རང་རེའི་སྤྱི་ཚོགས་ཙམ་མ་ཟད་སྤྱི་ཚོགས་གཞན་ལའང་ཕན་པ་རྒྱ་ཆེ་བསྐྲུན་ཐུབ་རྒྱུ་རེད།
ཉིན་གཅིག་གཞིས་བྱེས་མཉམ་འཛོམས་ཏན་ཏན་ཡོང་རྒྱུ་ཡིན་པས། བོད་མི་ཚོས་རང་གི་འཐབ་རྩོད་ཐོག་སེམས་ཤུགས་མ་ཆག་པར་མུ་མཐུད་འབད་བརྩོན་ཧུར་བསྐྱེད་གནང་དགོས་ཀྱི་ཡོད། ཅེས་སོགས་ཀྱི་གསུང་བཤད་གནང་གྲུབ་མཚམས། ཨ་རུ་ནཱ་ཅལ་མངའ་སྡེའི་སྒོ་ཕྱུགས་སེམས་ཅན་དང་། རིག་གཞུང་བློན་ཆེན་སྐུ་ཞབས་མོ་ཧི་ཤཱ་ཆའི་ (Shri.Mohesh Chai) མཆོག་གིས་གསུང་བཤད་གནང་བ་དང་།
དེ་བཞིན་མངའ་སྡེའི་སྤྱི་ཁྱབ་བློན་ཆེན་གཞོན་པ་ (Shri.Chowna Mein) མཆོག་དང་། མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་མཆོག་ནས་གསུང་བཤད་གནང་སྐབས། རྫོགས་ཆེན་དགའ་ནོར་རིན་པོ་ཆེ་མཆོག་གིས་ཏི་ཛུ་ས་གནས་སུ་གཙུག་ལག་ཁང་འདི་ལྟ་བུ་གསར་བཞེངས་ལེགས་གྲུབ་གནང་བར་བསྔགས་བརྗོད་དང་། མུ་མཐུད་ཨ་རུ་ནཱ་ཅལ་ནང་ཡོད་པའི་བོད་མི་ཚོར་སྔར་རྒྱུན་བཞིན་མཐུན་འགྱུར་རོགས་རམ་གནང་རྒྱུའི་ཆོད་སེམས་བརྟན་པོ་ཡོད་པ་སོགས་ཀྱི་གསུང་བཤད་གནང་རྗེས། ཏི་ཛུ་ས་གནས་ཚོགས་གཙོ་འཆི་མེད་ཚེ་རིང་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་ གནང་ཡོད།
ཉིན་རྒྱབ་བཀྲ་ཤིས་རོལ་འཆམ་དང་། ཏི་ཛུ་ས་གནས་གཞིས་ཆགས་ཀྱི་མི་མང་ནས་འཁྲབ་གཞས་གཟིགས་འབུལ་ཞུས་གནང་ཡོད་པ་བཅས་ཉིན་གསུམ་གྱི་མཛད་སྒོ་གཟབ་རྒྱས་ངང་ལེགས་གྲུབ་བྱུང་ཡོད་འདུག
ཕྱི་ཚེས་ ༢༧ ཉིན་གྱི་སྔ་དྲོར་དཔལ་ལྡན་ཚོགས་གཙོ་མཆོག་ནས་གཞིས་ཆགས་ཀྱི་སྡེ་ཚན་ཁག་ནང་གཟིགས་བསྐོར་དང་། སམ་བྷོ་ཊའི་སློབ་གྲྭའི་ནང་ཆེད་ཕེབས་ཀྱིས་གསུང་བཤད་གནང་གྲུབ་མཚམས། ཏི་ཛུ་གཞིས་ཆགས་ནས་ཕེབས་ཐོན་གནང་བ་དང་། ཕྱི་ཚེས་ ༢༨ ཉིན་གྱི་སྔ་དྲོར་རྡ་སར་ཕེབས་འབྱོར་གནང་ཡོད་པ་བཅས།།

robotstxt: allowed

filter: keep


text:
“ཤེས་རབ་རྣམ་པར་འཕེལ་བའི་ཐོག་ནས་ཉོན་མོངས་སེལ་དགོས་པ་ལས་དུག་གསུམ་ཉོན་མོངས་སེལ་བར་ཤོག་ཅེས་སྨོན་ལམ་བརྒྱ་སྟོང་ཁྲི་འབུམ་བརྒྱབ་ནས་སེལ་བ་ཡོང་གི་མ་རེད་”ཅེས་༧གོང་ས་མཆོག་གིས་གསུངས་སོང་།
དེ་ཡང་ཟླ་བ་འདིའི་ཕྱི་ཚེས་༣ ནས་ ༦ བར་ཉིན་བཞིའི་རིང་ལ་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་ཐའེ་ཝན་གྱི་དད་ལྡན་ཆོས་ཞུ་བ་ཁག་ཅིག་གིས་ཇི་ལྟར་གསོལ་འདེབས་ཞུས་དོན་ལྟར། ཐའེ་ཝན་བོད་བརྒྱུད་ནང་བསྟན་ཆོས་ཚོགས་ཀྱི་གོ་སྒྲིག་འོག ༧གོང་ས་སྐྱབས་མགོན་ཆེན་པོ་མཆོག་གིས་རྒྱ་གར་གྱི་འཕགས་པ་ལྷས་མཛད་པའི་དབུ་མ་བཞི་བརྒྱ་པའི་གསུང་ཆོས་དབུ་འཛུགས་གནང་སོང་། ད་ཐེངས་ཀྱི་གསུང་ཆོས་ནང་ཐའེ་ཝན་ནས་ཕེབས་པའི་ཆོས་ཞུ་བ་སེར་སྐྱ་ཕོ་མོ་༡,༡༠༠ ལྷག་དང་། དེ་བཞིན་བོད་ནས་གསར་དུ་ཕེབས་པ། ཕྱི་རྒྱལ་ཡུལ་གྲུ་ཁག་དང་། གནས་ཡུལ་རྒྱ་གར། རྒྱ་ནག གཞན་རྒྱ་གར་གྱི་ཕྱོགས་མཐའ་ཁག་ན་གནས་པའི་བོད་རིགས་སེར་སྐྱ་མི་མང་བཅས་ཆོས་ཞུ་བ་ཧ་ཅང་མང་པོ་འཛོམས་འདུག་ལ། གསུང་སྒྱུར་བ་ཚོས་དབྱིན་སྐད་དང་། རྒྱ་སྐད། རྒྱ་གར་སྐད། ཨུ་རུ་སུ། ཀོ་རི་ཡ། ཝེ་ཏི་ནམ་བཅས་སུ་སྐད་སྒྱུར་བྱེད་བཞིན་འདུག
དེ་ཡང་ཐོག་མར་༧གོང་ས་མཆོག་གིས་སྔོན་འགྲོའི་གསུང་བཤད་ནང་། གསུང་ཆོས་གོ་སྒྲིག་པ་དང་འཛམ་གླིང་ཡུལ་གྲུ་ཁག་ནས་དད་ལྡན་མི་མང་ཚོས་དཀའ་ངལ་ཁྱད་བསད་ཐོག་འགྲོ་སོང་ཆེན་པོ་བཏང་ནས་ཆོས་ཞུ་རུ་ཕེབས་པར་ཐུགས་རྗེ་ཆེ་ཞུ་བ་དང་སྦྲགས་གསུང་དོན་དུ། སྟོན་པ་སངས་རྒྱས་ཀྱི་རྗེས་སུ་འཇུག་མཁན་ནང་ནས། ཐའེ་ལན་ཌི་དང་། འབར་མ། སིང་གྷ་ལ།(ཤྲི་ལང་ཀ) ཀམ་བྷོ་ཊི་ཡ། ལ་འོ་བཅས་ནི་པ་ལིའི་ཆོས་བརྒྱུད་འཛིན་མཁན་དང་། དེ་དག་དགེ་ཕྲུག་རྒན་ཤོས་ཡིན་པ་དང་། ལེགས་སྦྱར་གྱི་ཆོས་བརྒྱུད་འཛིན་མཁན་ནང་ནས་རྒྱ་མི་རིགས་དགེ་ཕྲུག་རྒན་པ་དང་། བོད་དང་སོག་པོ་སོགས་དགེ་ཕྲུག་གཞོན་པ་ཡིན་པ། དེ་བཞིན་སྤྱི་ཡོངས་ནས་རྒྱ་མི་རིགས་དེ་ལོ་རྒྱུས་ཀྱི་ཐོག་ནས་སངས་རྒྱས་ཀྱི་རྗེས་འཇུག་ཡིན་པ་བཅས་སོགས་གསུངས་སོང་།
དེ་བཞིན་ཁོང་གིས་མུ་མཐུད་གསུངས་དོན་དུ། “མཁན་ཆེན་ཞི་བ་འཚོ་ཚད་མ་དང་ལྟ་གྲུབ་ལ་ཤིན་ཏུ་མཁས་པ་ཞིག་ཡིན་དུས། ལྟ་གྲུབ་གཏན་ལ་འབེབས་དུས་གཙོ་བོ་རིགས་པའི་ལམ་ནས་གཏན་ལ་ཕབ་པ་བཞིན། བོད་ནང་དུ་ཡང་དེ་ལྟར་བྱུང་ནས་ས་པཎ་གྱིས་མཛད་པའི་ཚད་མ་རིག་གཏེར་གྱིས་མཚོན་པའི་བོད་ནང་དུ་ཚད་མའི་གཞུང་མཛད་མཁན་མང་པོ་བྱུང་ཡོད་པ་དང་། བཀའ་བསྟན་གཉིས་པོད་༣༠༠ ཙམ་ཡོད་པ་དེའི་དགོངས་འགྲེལ་དུ་བོད་ཀྱི་མཁས་པ་ཚོས་པོ་ཏི་༢༠,༠༠༠ ཙམ་བརྩམས་ཡོད་པས་དེ་གཙོ་བོ་མཁན་ཆེན་ཞི་བ་འཚོའི་ཐུགས་རྗེ་བཀའ་དྲིན་རེད།” ཅེས་སོགས་གསུངས་སོང་།
ཡང་ཁོང་གིས་གསུང་ཆོས་དངོས་གཞི་དང་འབྲེལ་ནས་གསུང་དོན་དུ། “ད་རེས་ཀྱི་ཆོས་བཤད་རྒྱུའི་སྙིང་པོ་དེ། ནམ་རྒྱུན་ནས་རྒྱ་རིགས་མཁས་པ་ཚོས་དུག་གསུམ་ཉོན་མོངས་སེལ་བར་ཤོག་ཅེས་སྨོན་ལམ་རྒྱག་གི་ཡོད་པ་དེ་རེད། ཉོན་མོངས་པའི་བློ་སྐྱེ་ན་དེ་རྒྱུད་ལྡན་གྱི་གང་ཟག་དེའི་སེམས་མ་སྐྱིད་པ་བཟོ་ཡི་ཡོད་རེད། དེ་སེལ་ཐབས་སུ་འདུ་བྱེད་ཀྱི་སྡུག་བསྔལ་ལ་ཡིད་སུན་ནས་འདོད་པའི་བདེ་བ་རྐྱང་རྐྱང་གཉེན་པོ་བསྟེན་བསྡད་པ་མ་ཡིན་པར། ཁམས་གསུམ་གྱི་ཉོན་མོངས་ལ་ཉེས་དམིགས་སུ་བལྟས་ནས་དེའི་གཉེན་པོ་རུ། དུག་གསུམ་ཉོན་མོངས་སེལ་བར་ཤོག་བསམ་དགོས་རེད། དུག་གསུམ་ཉོན་མོངས་སེལ་བར་ཤོག་ཅེས་སྨོན་ལམ་བརྒྱ་སྟོང་ཁྲི་འབུམ་བརྒྱབ་ནས་སེལ་བ་དེ་འདྲ་ཡོང་གི་མ་རེད། འོ་ན། ག་འདྲ་སེལ་དགོས་རེད་ཟེར་ན། ཤེས་རབ་རྣམ་པར་འཕེལ་བའི་ཐོག་ནས་སེལ་དགོས་རེད། ཡང་ཕྱོགས་གཅིག་ནས་དུག་གསུམ་གྱི་ཉེས་དམིགས་ཤེས་པའི་ཤེས་རབ་ཀྱིས་ཕན་ཐོགས་ཡོད་རེད། རེད་དེ། གཙོ་བོ་དེ་དུག་གསུམ་གྱི་རྩ་བ་མ་རིག་པ་ལ་ཐུག་ཡོད་རེད། དེ་ལ་ཡང་། རྨོངས་ཙམ་གྱི་མ་རིག་པ་དང་། ཕྱིན་ཅི་ལོག་གི་མ་རིག་པ་གཉིས་ཡོད་པ་ལས་ཕྱི་མ་དེ་གཙོ་བོ་ཆགས་ཀྱི་ཡོད་རྐྱེན། དེ་སེལ་བར་ཟབ་མོ་སྟོང་པ་ཉིད་ཀྱི་དོན་ཤེས་པའི་སྒོ་ནས་སེལ་དགོས་རེད།” ཅེས་གསུངས་སོང་།
ཡང་ཁོང་གིས་ཆོས་ལུགས་ལ་བརྟེན་ནས་ཞི་བདེ་ཡོང་དགོས་པ་ལས། ཆོས་ལུགས་རྐྱེན་དུ་སོང་ནས། འཁྲུག་རྩོད་བྱུང་ན་དེ་སྨན་དུག་ཏུ་སོང་ཚུལ་སོགས་ཀྱི་བཀའ་སློབ་ཀྱང་གསུངས་སོང་།
གསར་འགོད་པ་བཀྲ་ཤིས་དོན་གྲུབ།


text:
གནད་སྨིན་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་རྒྱུ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་སྔོན་འགྲོའི་ཆ་རྐྱེན་གལ་ཆེན་ཞིག་ཡིན་ལ། རེས་འཁོར་གསར་པའི་ཁ་གཏད་བོད་སྐྱོར་ལས་དོན་གྱི་ནང་དོན་གལ་ཆེན་ཞིག་ཀྱང་རེད། ཆིང་ཏའོ་གྲོང་ཁྱེར་གྱི་བོད་སྐྱོར་ལས་དོན་ཚོགས་ཆུང་ཁག་བརྒྱད་པས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱས་ནས། ཤར་ནུབ་དབུལ་སྐྱོར་མཉམ་སྒྲུབ་ཀྱི་ཆབ་སྲིད་འགན་འཁྲི་ཏན་ཏིག་ངང་འཁུར་ཏེ། ཟོལ་མེད་བརྩེ་སེམས་བཅངས་ནས་བོད་སྐྱོར་དང་། གནད་སྨིན་བོད་སྐྱོར། ཕྱོགས་ཡོངས་ནས་བོད་སྐྱོར་བཅས་འཐའ་འཁྱོངས་བྱས་པ་མ་ཟད། ད་དུང་ལོ་གསུམ་རིང་ཁ་གཏད་བོད་སྐྱོར་ལ་མ་དངུལ་སྒོར་དུང་ཕྱུར་2.7བཏང་སྟེ། གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་ཀྱི་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་རྒྱུར་སྐུལ་མ་བཏང་བ་རེད།
ཐོན་ལས་གླིང་མཉམ་སྐྲུན་བྱས་ནས་གནད་སྨིན་དབུལ་སྒྲོལ་ཡོང་བ་བྱས་ཤིང་། ཆིང་ཏའོ་གྲོང་ཁྱེར་བོད་སྐྱོར་ལས་དོན་ཚོགས་ཆུང་ཁག་བརྒྱད་པས་གཞིས་རྩེ་གྲོང་ཨུད་དང་གྲོང་ཁྱེར་སྲིད་གཞུང་གི《“ཐོན་ལས་ཆེ་གྲས་བདུན”འཕེལ་རྒྱས་དང་སྟོབས་ཆེར་གཏོང་རྒྱུའི་སྐོར་གྱི་བསམ་འཆར》ལ་གཞིགས་ནས། ས་གནས་དེ་གའི་འོད་འཕྲོའི་ཆ་རྐྱེན་བཟང་བ་སོགས་ཀྱི་ལེགས་ཆ་སྤྱད་དེ་མ་དངུལ་སྒོར་ཁྲི་5800བཏང་ནས་བསམ་གྲུབ་རྩེ་ཆུས་ཀྱི“འོད་ཤུགས་དང་སྒྲིག་བཀོད་ཞིང་ལས་དབུལ་སྐྱོར་དཔེ་སྟོན་ཁུལ་ཟུང་དུ་སྦྲེལ་བའི”འཛུགས་སྐྲུན་ལ་རྒྱབ་སྐྱོར་བྱེད་རྒྱུའི་འཆར་གཞི་ཡོད་པ་དང་། དྭངས་གཙང་ནུས་རྒྱུའི་ལས་རིགས་དང་འདེབས་འཛུགས་གསོ་ཚགས་ལས་རིགས་འཕེལ་རྒྱས་ཧུར་ཐག་བཏང་ནས་ཐོན་ལས་འཕེལ་རྒྱས་བརྒྱུད་རང་བརྟེན་རྣམ་པའི་དབུལ་སྐྱོར་ལག་བསྟར་བྱས་ཡོད། གླིང་དེས་ས་ཁྱོན་མུའུ་ཁྲི་6.5བཟུང་བ་དང་། དུས་ཐེངས་དང་པོར་ཀྲའོ་ཝ་600གསར་སྤེལ་བྱ་རྩིས་ཡོད་པར། མ་དངུལ་སྒོར་དུང་ཕྱུར་72གཏོང་རྒྱུ་དང་རྣམ་གྲངས་བསྐྲུན་ཟིན་རྗེས་ཡུལ་གཞན་དུ་གནས་སྤོ་བྱས་པའི་གྲོང་ཚོ་གསར་པ་དང་ཉེ་འགྲམ་གྱི་ཤང་དང་གྲོང་ཚོའི་མང་ཚོགས་4000ཙམ་ལས་ཞུགས་ཐུབ་རྒྱུར་ཁྲིད་སྟོན་བྱ་རྒྱུ་རེད།
“ཤང་རེར་ཐོན་ལས་རེ་དང་གྲོང་ཚོ་རེར་སྤུས་རྟགས་རེ”གོང་འཕེལ་བྱུང་བའི་རྣམ་པ་བཟང་པོ་མངོན་ཞིང་། ཆིང་ཏའོ་གྲོང་ཁྱེར་གྱི་བོད་སྐྱོར་ལས་དོན་ཚོགས་ཆུང་ཁག་བརྒྱད་པས། ཞིང་ལས་མཉམ་ལས་མཉམ་འབྲེལ་ཁང་འཕེལ་རྒྱས་བཏང་ནས་ཞིང་པ་སྒྲིག་འཛུགས་བྱེད་ཚད་ཆེ་རུ་གཏོང་རྒྱུ་དེ་འཇུག་གཞིར་བྱས་ཏེ། “ཤང་རེར་ཐོན་ལས་རེ་དང་གྲོང་ཚོ་རེར་སྤུས་རྟགས་རེ”སྐྱེད་སྲིང་བྱས་པ་དང་། གདོང་དཀར་ཤང་དུ་མཉམ་ལས་མཉམ་འབྲེལ་ཁང་འཛུགས་རྒྱུར་རོགས་རམ་དང་མཛུབ་ཁྲིད་བྱས་ཤིང་། ཤང་ཡོངས་ཀྱི་ཞིང་པའི་ཆེད་ལས་མཉམ་ལས་ཁང་9མཉམ་ལས་མཉམ་འབྲེལ་ཁང་ནང་གཅུག་ནས་དེའི་ནང་ཞུགས་མཁན་ཧྲི་ཡོན་དུད་ཚང་136དང་མི་གྲངས་610ཟིན་ཏེ་ཞོག་ཁོག་འདེབས་ཁྱོན་མུའུ་7000ལྷག་ཙམ་ཟིན་ཡོད། མིག་སྔར་མཉམ་ལས་མཉམ་འབྲེལ་ཁང་འཕེལ་རྒྱས་བྱུང་ནས་ཕན་འབྲས་ཐོན་པས་ལོ་འདིའི་ནང་ཤང་དེ་ཡོངས་ཀྱི་ཡིག་ཚགས་དང་གཱ་བཟོས་པའི་དུད་ཚང་དབུལ་པོ་340ཚང་མ་མཉམ་ལས་མཉམ་འབྲེལ་ཁང་ནང་གཅུག་ནས་དུད་ཚང་དབུལ་པོའི་སྣེ་ཁྲིད་དེ་ཞོག་ཁོག་འདེབས་འཛུགས་དང་གླ་པ་སྒྲིག་འཛུགས་བྱས་ཏེ་གནད་སྨིན་དབུལ་སྒྲོལ་ཡོང་བ་བྱ་རྒྱུ་རེད།
དབུལ་སྐྱོར་ཟོག་འགྲེམས་ལྟེ་གནས་སྐྲུན་ནས་གྲོང་ཁྱེར་དང་གྲོང་རྡལ་གྱི་མང་ཚོགས་དབུལ་པོ་སྣེ་ཁྲིད་དེ་གནད་སྨིན་དབུལ་སྐྱོར་ཡོང་བ་བྱས་ཤིང་། ཆིང་ཏའོ་བོད་སྐྱོར་ལས་བྱེད་པས་གྲོང་ཁུལ་གྱི་དེ་སྔའི་ཕྱུགས་ལས་ཁང་བསྐྲུན་རྒྱུར་སྤྱོད་རྒྱུའི་ས་ཆ་བེད་སྤྱད་དེ་བསམ་གྲུབ་རྩེ་ཆུས་དབུལ་སྐྱོར་ཟོག་འགྲེམས་ལྟེ་གནས་འཆར་འགོད་བྱས་ནས་བསྐྲུན་པར། ཁྱོན་མ་དངུལ་སྒོར་ཁྲི་6500བཏང་བར་འཛུགས་སྐྲུན་གྱི་རྒྱ་ཁྱོན་བསྡོམས་འབོར་སྨི་ངོས་གྲུ་18000ཟིན་པ་ནི་རང་སྐྱོང་ལྗོངས་ཀྱི་ཐོན་ལས་དབུལ་སྐྱོར་གསར་སྤེལ་རྣམ་གྲངས་ཆེ་ཤོས་ཤིག་རེད། རྣམ་གྲངས་དེ་བསྐྲུན་ཟིན་རྗེས་བསམ་གྲུབ་རྩེ་ཆུས་དབུལ་སྐྱོར་གསར་སྤེལ་ཀུང་སིར་རྩིས་སྤྲད་དེ་གཉེར་སྐྱོང་བྱ་རྒྱུ་དང་། ཟོག་འགྲེམས་ཁེ་ལས་ནང་འདྲེན་བྱས་ནས་གྲོང་ཁྱེར་དང་གྲོང་རྡལ་གྱི་མི་འབོར་དབུལ་པོ་120ལྷག་ཙམ་ཐག་ཉེ་སར་ལས་ཞུགས་ཐུབ་རྒྱུའི་ཁྲིད་སྟོན་བྱ་རྒྱུ་དང་། དབུལ་སྐྱོར་ཟོག་འགྲེམས་ལྟེ་གནས་ཀྱི་ཡོང་འབབ་ཚང་མ་མང་ཚོགས་དབུལ་པོར་ཁ་གསབ་ཏུ་སྤྲོད་རྒྱུ་རེད།
ཡུལ་གཞན་དུ་གནས་སྤོ་བྱས་པའི་གྲོང་ཚོ་གསར་པར་ཐོན་ལས་གསར་པ་འཕེལ་རྒྱས་གཏོང་རྒྱུར་རྒྱབ་སྐྱོར་བྱས་ཤིང་། གཞིས་རྩེ་གྲོང་ཨུད་དང་གྲོང་ཁྱེར་སྲིད་གཞུང་གིས་བསམ་གྲུབ་རྩེ་ཆུས་ལྕགས་འདམ་ཤང་དུ་ཡུལ་གཞན་དུ་གནས་སྤོའི་འོད་ཤུགས་གྲོང་རྡལ་ཆུང་གྲས་འཆར་འགོད་བྱས་པར། སྔོན་དཔག་བྱས་ན་མང་ཚོགས་དུད་ཚང་2000ལྷག་ཙམ་དང་མི་ཁྲི་1ལྷག་ཙམ་གནས་སྤོ་ཐུབ་རྒྱུ་རེད། ཆིང་ཏའོ་གྲོང་ཁྱེར་གྱི་བོད་སྐྱོར་ལས་དོན་ཚོགས་ཆུང་ཁག་བརྒྱད་པས་བརྟག་ཞིབ་དང་ཞིབ་འཇུག་གཏིང་ཟབ་བྱས་པ་བརྒྱུད་ཇོ་མོ་གླང་མའི་ཁྱད་ལྡན་ཡུལ་སྐོར་ལས་རིགས་འཕེལ་རྒྱས་གཏོང་རྒྱུ་ཚད་བརྒལ་དུ་བྱས་ནས། གཙང་གི་རིག་གནས་བཤམས་སྟོན་ཚོམས་ཆེན་དང་། གཙང་གི་ཁྱད་ལྡན་མཛེས་ལྗོངས་འགྲེམས་སྟོན་ཁང་། གཙང་གི་ལོ་རྒྱུས་རིག་གནས་འགྲེམས་སྟོན་ཁང་སོགས་ལ་མ་དངུལ་སྒོར་ཁྲི་800བཏང་ནས་ཡུལ་གཞན་དུ་གནས་སྤོ་བྱས་པའི་གྲོང་ཚོ་གསར་པར་སྨི་ངོས་གྲུ་2000ཟིན་པའི་གཙང་གི་ཡུལ་སྐོར་བསྡུ་འགྲེམས་ལྟེ་གནས་སྐྲུན་འཆར་ཡོད་པ་མ་ཟད། ད་དུང་ཡུལ་སྐོར་གསར་སྤེལ་ཀུང་སི་ནང་འདྲེན་བྱས་ཏེ་གྲོང་ཚོ་དེར་ཡུལ་སྐོར་བསྡུ་འགྲེམས་ས་ཚིགས་སྐྲུན་ནས་མང་ཚོགས་གྲོང་གསེབ་ཀྱི་ཡུལ་སྐོར་ལས་རིགས་འཕེལ་རྒྱས་ནང་ཞུགས་སུ་བཅུག་སྟེ། ཡུལ་སྐོར་ལ་བརྟེན་ནས་ཡོང་འབབ་གསོག་པ་དང་དབུལ་ཞྭ་འབུད་ཐུབ་པ་བྱ་རྒྱུ་རེད། མ་དངུལ་སྒོར་ཁྲི་500བཏང་ནས་ཡུལ་གཞན་དུ་གནས་སྤོ་བྱས་པའི་གྲོང་ཚོ་གསར་པར་སྨི་ངོས་གྲུ་1000ཟིན་པའི་དམངས་ཕན་ཞབས་ཞུ་ལྟེ་གནས་བསྐྲུན་ཏེ། “བཅུ་ལྡན”ཚད་གཞིར་སླེབས་པ་བྱས་ནས་ཡུལ་གཞན་དུ་གནས་སྤོ་བྱས་པའི་མང་ཚོགས་ལ་དམངས་ཕན་ཞབས་ཞུ་བསྒྲུབ་རྒྱུ་རེད།


text:
སྤྱིའི་རྩ་འཛིན།
ཀྲུང་གོ་གུང་ཁྲན་ཏང་ནི་ཀྲུང་གོའི་བཟོ་པའི་གྲལ་རིམ་གྱི་གདོང་ལེན་རུ་ཁག་ཡིན་ལ། ཀྲུང་གོའི་མི་དམངས་དང་ཀྲུང་ཧྭ་མི་རིགས་ཀྱི་གདོང་ལེན་རུ་ཁག་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བྱ་གཞག་ལ་འགོ་ཁྲིད་བྱེད་མཁན་སྲོག་ཤིང་ལྟ་བུའང་ཡིན་ཞིང་། ཀྲུང་གོའི་སྔོན་ཐོན་ཐོན་སྐྱེད་ནུས་ཤུགས་གོང་དུ་སྤེལ་བའི་དགོས་མཁོ་མཚོན་བྱེད་དང་། ཀྲུང་གོའི་སྔོན་ཐོན་རིག་གནས་གོང་དུ་སྤེལ་བའི་ཁ་ཕྱོགས་མཚོན་བྱེད། ཀྲུང་གོའི་ཆེས་རྒྱ་ཆེ་བའི་མི་དམངས་ཀྱི་རྩ་བའི་ཁེ་ཕན་གྱི་མཚོན་བྱེད་བཅས་ཡིན། ཏང་གི་ཕུགས་བསམ་ཆེ་ཤོས་དང་མཐར་ཐུག་གི་དམིགས་ཡུལ་ནི་གུང་ཁྲན་རིང་ལུགས་མངོན་འགྱུར་བྱ་རྒྱུ་དེ་ཡིན།
ཀྲུང་གོ་གུང་ཁྲན་ཏང་གིས་མར་ཁེ་སི་ལེ་ཉིན་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱས་ལྟ་བ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཅས་རང་ཉིད་ཀྱི་བྱ་སྤྱོད་ཀྱི་ཕྱོགས་སྟོན་དུ་བྱ་རྒྱུ་ཡིན།
མར་ཁེ་སི་ལེ་ཉིན་རིང་ལུགས་ཀྱིས་མིའི་རིགས་སྤྱི་ཚོགས་དང་ལོ་རྒྱུས་གོང་དུ་འཕེལ་བའི་ཆོས་ཉིད་གསལ་པོར་བསྟན་པས། དེའི་གཞི་རྩའི་རྩ་བའི་རིག་པ་ནི་ཡང་དག་པ་ཞིག་ཡིན་པ་དང་། སྐྱེ་སྟོབས་ཆེས་ཆེར་ལྡན་པ་ཞིག་ཡིན། ཀྲུང་གོའི་གུང་ཁྲན་ཏང་མིས་བརྩོན་ལེན་བྱེད་པའི་གུང་ཁྲན་རིང་ལུགས་ཀྱི་ཕུགས་བསམ་ཆེ་ཤོས་འདི་སྤྱི་ཚོགས་རིང་ལུགས་ཀྱི་སྤྱི་ཚོགས་གོང་འཕེལ་གང་ལེགས་དང་དར་རྒྱས་ཆེས་ཆེར་བཏང་ན་གཞི་ནས་མངོན་འགྱུར་བྱེད་ཐུབ། སྤྱི་ཚོགས་རིང་ལུགས་ཀྱི་ལམ་ལུགས་གོང་འཕེལ་དང་འཐུས་ཚང་ཡོང་བ་བྱ་རྒྱུ་ནི་ལོ་རྒྱུས་ཀྱི་བརྒྱུད་རིམ་རིང་པོ་ཞིག་ཡིན། མར་ཁེ་སི་ལེ་ཉིན་རིང་ལུགས་ཀྱི་གཞི་རྩའི་རྩ་བའི་རིག་པ་མཐའ་འཁྱོངས་བྱེད་པ་དང་། ཀྲུང་གོའི་མི་དམངས་ཀྱིས་རང་མོས་སུ་བདམས་ཤིང་ཀྲུང་གོའི་གནས་ཚུལ་དང་འཚམ་པའི་བགྲོད་ལམ་དུ་བསྐྱོད་ན། ཀྲུང་གོའི་སྤྱི་ཚོགས་རིང་ལུགས་ཀྱི་བྱ་གཞག་ལ་མཐའ་མཇུག་གི་རྒྱལ་ཁ་ཐོབ་ངེས་ཡིན།
བློ་མཐུན་མའོ་ཙེ་ཏུང་གིས་སྐུ་ཚབ་གཙོ་བོ་གནང་བའི་ཀྲུང་གོའི་གུང་ཁྲན་ཏང་མིས་མར་ཁེ་སི་ལེ་ཉིན་རིང་ལུགས་ཀྱི་གཞི་རྩའི་རྩ་བའི་རིག་པ་དེ་ཀྲུང་གོའི་གསར་བརྗེའི་ལག་ལེན་དངོས་དང་ཟུང་འབྲེལ་བྱས་ནས་མའོ་ཙེ་ཏུང་གི་དགོངས་པ་གསར་གཏོད་གནང་ཡོད། མའོ་ཙེ་ཏུང་གི་དགོངས་པ་ནི་ཀྲུང་གོར་མར་ཁེ་སི་ལེ་ཉིན་རིང་ལུགས་བེད་སྤྱོད་དང་འཕེལ་རྒྱས་བཏང་བ་ཞིག་ཡིན་ཞིང་། ཀྲུང་གོའི་གསར་བརྗེ་དང་འཛུགས་སྐྲུན་སྐོར་གྱི་རིགས་པའི་གཞུང་ལུགས་ཀྱི་རྩ་དོན་དང་ཉམས་མྱོང་ཕྱོགས་བསྡོམས་ཡང་དག་པ་ཡིན་པ་ལག་ལེན་གྱི་ཐོག་ནས་ར་འཕྲོད་བྱུང་བ་ཞིག་ཡིན་ལ། ཀྲུང་གོའི་གུང་ཁྲན་ཏང་ཐུན་མོང་གི་བློ་གྲོས་ལས་བྱུང་བའི་ཉིང་བཅུད་ཀྱང་ཡིན། མའོ་ཙེ་ཏུང་གི་དགོངས་པའི་མཛུབ་སྟོན་འོག་ཀྲུང་གོའི་གུང་ཁྲན་ཏང་གིས་རྒྱལ་ཡོངས་མི་རིགས་ཁག་གི་མི་དམངས་ཀྱི་འགོ་ཁྲིད་དེ་བཙན་རྒྱལ་རིང་ལུགས་དང་། བཀས་བཀོད་རྒྱུད་འཛིན་རིང་ལུགས། དཔོན་ངན་མ་རྩའི་རིང་ལུགས་བཅས་ལ་རྒོལ་བའི་གསར་བརྗེའི་འཐབ་རྩོད་ཡུན་རིང་བྱས་ཏེ་དམངས་གཙོའི་རིང་ལུགས་གསར་པའི་གསར་བརྗེར་རྒྱལ་ཁ་ཐོབ་པ་དང་། མི་དམངས་དམངས་གཙོའི་སྲིད་དབང་སྒེར་འཛིན་བྱེད་པའི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་བཙུགས་པ་དང་། ཀྲུང་གོ་གསར་པ་དབུ་བརྙེས་པའི་རྗེས་སུ་སྤྱི་ཚོགས་རིང་ལུགས་ཀྱི་བསྒྱུར་བཀོད་བདེ་བླག་ངང་བསྒྲུབས་ཏེ་དམངས་གཙོའི་རིང་ལུགས་གསར་པ་ནས་སྤྱི་ཚོགས་རིང་ལུགས་སུ་བར་བརྒལ་ལེགས་འགྲུབ་བྱུང་ནས། སྤྱི་ཚོགས་རིང་ལུགས་ཀྱི་གཞི་རྩའི་ལམ་ལུགས་བརྟན་པོར་བཙུགས་ཐོག སྤྱི་ཚོགས་རིང་ལུགས་ཀྱི་དཔལ་འབྱོར་དང་། ཆབ་སྲིད། རིག་གནས་བཅས་གོང་དུ་སྤེལ་ཡོད། སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་འཚོགས་ཚུན། བློ་མཐུན་ཏེང་ཞའོ་ཕིང་གིས་སྐུ་ཚབ་གཙོ་བོ་གནང་བའི་ཀྲུང་གོའི་གུང་ཁྲན་ཏང་མིས་ཀྲུང་གོ་གསར་པ་དབུ་བརྙེས་ཚུན་གྱི་དྲང་ཕྱོགས་དང་ལྡོག་ཕྱོགས་གཉིས་ཀྱི་ཉམས་མྱོང་ཕྱོགས་བསྡོམས་གནང་བའི་ཁར། བསམ་བློ་བཅིངས་འགྲོལ་དང་། དངོས་ཐོག་བདེན་འཚོལ་བྱས་ཏེ་ཏང་ཡོངས་ཀྱི་ལས་ཀའི་ལྟེ་གནས་དེ་དཔལ་འབྱོར་འཛུགས་སྐྲུན་གྱི་ཕྱོགས་སུ་སྤོ་འགྱུར་དངོས་སུ་གྲུབ་པ་དང་། སྒྱུར་བཅོས་སྒོ་འབྱེད་བྱས་ཏེ་སྤྱི་ཚོགས་རིང་ལུགས་ཀྱི་བྱ་གཞག་གོང་དུ་སྤེལ་བའི་དུས་སྐབས་གསར་པ་བཏོད་དེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འཛུགས་སྐྲུན་བྱེད་པའི་ལམ་ཕྱོགས་དང་། བྱེད་ཕྱོགས། སྲིད་ཇུས་བཅས་རིམ་བཞིན་གྲུབ་ཡོད་ཅིང་། ཀྲུང་གོར་སྤྱི་ཚོགས་རིང་ལུགས་འཛུགས་སྐྲུན་བྱ་རྒྱུ་དང་སྤྱི་ཚོགས་རིང་ལུགས་སྲ་བརྟན་དང་གོང་འཕེལ་གཏོང་བའི་གཞི་རྩའི་གནད་དོན་གསལ་བཤད་གནང་སྟེ་ཏེང་ཞའོ་ཕིང་གི་རིགས་པའི་གཞུང་ལུགས་གསར་དུ་བཏོད་པ་རེད། ཏེང་ཞའོ་ཕིང་གི་རིགས་པའི་གཞུང་ལུགས་ནི་མར་ཁེ་སི་ལེ་ཉིན་རིང་ལུགས་ཀྱི་གཞི་རྩའི་རྩ་བའི་རིག་པ་དེ་དེང་རབས་ཀྲུང་གོའི་ལག་ལེན་དངོས་དང་དུས་རབས་ཀྱི་ཁྱད་ཆོས་དང་ཟུང་འབྲེལ་བྱས་ནས་བྱུང་བ་དང་། ལོ་རྒྱུས་ཀྱི་ཆ་རྐྱེན་གསར་པའི་འོག་མའོ་ཙེ་ཏུང་གི་དགོངས་པ་རྒྱུན་འཛིན་དང་འཕེལ་རྒྱས་བཏང་བ། ཀྲུང་གོར་མར་ཁེ་སིའི་རིང་ལུགས་འཕེལ་རྒྱས་གཏོང་བའི་དུས་རིམ་གསར་པ། དེང་རབས་ཀྲུང་གོའི་མར་ཁེ་སིའི་རིང་ལུགས། ཀྲུང་གོ་གུང་ཁྲན་ཏང་ཐུན་མོང་གི་བློ་གྲོས་ལས་བྱུང་བའི་ཉིང་བཅུད་བཅས་ཡིན་པས། རང་རྒྱལ་གྱི་སྤྱི་ཚོགས་རིང་ལུགས་དེང་རབས་ཅན་དུ་འགྱུར་བའི་བྱ་གཞག་ཟམ་མི་ཆད་པར་མདུན་དུ་སྐྱོད་པར་ཁྲིད་སྟོན་གནང་བཞིན་ཡོད།
སྐབས་བཅུ་གསུམ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་པ་འཚོགས་ཚུན། བློ་མཐུན་ཅང་ཙེ་མིང་གིས་སྐུ་ཚབ་གཙོ་བོ་གནང་བའི་ཀྲུང་གོའི་གུང་ཁྲན་ཏང་མིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འཛུགས་སྐྲུན་བྱེད་པའི་ལག་ལེན་དངོས་ཀྱི་ཁྲོད་དུ། གང་ཞིག་སྤྱི་ཚོགས་རིང་ལུགས་ཡིན་པ་དང་། སྤྱི་ཚོགས་རིང་ལུགས་འཛུགས་སྐྲུན་ཇི་ལྟར་བྱ་དགོས་པ། ཏང་གང་འདྲ་ཞིག་འཛུགས་སྐྱོང་བྱ་དགོས་པ་དང་ཏང་འཛུགས་སྐྱོང་ཇི་ལྟར་བྱ་དགོས་པ་བཅས་ཀྱི་ཐད་ངོས་འཛིན་ཇེ་ཟབ་ཏུ་སོང་བ་དང་། ཏང་སྐྱོང་དང་རྒྱལ་སྐྱོང་གི་ཉམས་མྱོང་རྩ་ཆེན་གསར་པ་བསགས་གནང་བས“མཚོན་བྱེད་གསུམ”གྱི་དགོངས་པ་གལ་ཆེན་གྲུབ་ཡོད། “མཚོན་བྱེད་གསུམ”གྱི་དགོངས་པ་གལ་ཆེན་ནི་མར་ཁེ་སི་ལེ་ཉིན་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས་བཅས་རྒྱུན་འཛིན་དང་གོང་འཕེལ་བཏང་བ་ཡིན་པས། དེང་རབས་འཛམ་གླིང་དང་ཀྲུང་གོ་གོང་འཕེལ་དང་འཕོ་འགྱུར་བྱུང་བ་དེས་ཏང་དང་རྒྱལ་ཁབ་ཀྱི་ལས་དོན་ལ་བཏོན་པའི་བླང་བྱ་གསར་པ་མཚོན་པ་དང་། ཏང་འཛུགས་སྐྱོང་ལ་ཤུགས་སྣོན་དང་ལེགས་སུ་གཏོང་བ་དང་རང་རྒྱལ་གྱི་སྤྱི་ཚོགས་རིང་ལུགས་རང་ངོས་འཐུས་ཚང་དང་གོང་དུ་འཕེལ་བར་སྐུལ་འདེད་གཏོང་བའི་རིགས་པའི་གཞུང་ལུགས་ཀྱི་མཚོན་ཆ་ནུས་ལྡན་ཞིག་དང་། ཀྲུང་གོ་གུང་ཁྲན་ཏང་ཐུན་མོང་གི་བློ་གྲོས་ལས་བྱུང་བའི་ཉིང་བཅུད། ཏང་གིས་ངེས་པར་དུ་ཡུན་རིང་མཐའ་འཁྱོངས་བྱ་དགོས་པའི་མཛུབ་ཁྲིད་ཀྱི་བསམ་བློ་བཅས་ཡིན། ཐོག་མཐའ་བར་གསུམ་དུ“མཚོན་བྱེད་གསུམ”བྱེད་ཐུབ་དགོས་པ་དེ་ང་ཚོའི་ཏང་གི་ཏང་འཛུགས་པའི་རྩ་བ་དང་། སྲིད་དོན་སྐྱོང་བའི་རྨང་གཞི། སྟོབས་ཤུགས་ཀྱི་འབྱུང་ཁུངས་བཅས་ཡིན།
ཚོགས་ཆེན་བཅུ་དྲུག་པ་འཚོགས་ཚུན། བློ་མཐུན་ཧུའུ་ཅིན་ཐའོ་ཡིས་སྐུ་ཚབ་གཙོ་བོ་གནང་བའི་ཀྲུང་གོའི་གུང་ཁྲན་ཏང་མིས་ཏེང་ཞའོ་ཕིང་གི་རིགས་པའི་གཞུང་ལུགས་དང“མཚོན་བྱེད་གསུམ”གྱི་དགོངས་པ་གལ་ཆེན་མཛུབ་ཁྲིད་དུ་འཛིན་རྒྱུ་མཐའ་འཁྱོངས་བྱས་ཤིང་། གོང་འཕེལ་གཏོང་རྒྱུའི་བླང་བྱ་གསར་པར་གཞིགས་ནས་དུས་བབ་གསར་པའི་འོག་འཕེལ་རྒྱས་གང་འདྲ་ཞིག་ཡོང་བ་བྱ་རྒྱུ་དང་། འཕེལ་རྒྱས་ཇི་ལྟར་གཏོང་རྒྱུ་སོགས་ཀྱི་གནད་དོན་གལ་ཆེན་ལ་ངོས་འཛིན་གཏིང་ཟབ་བྱུང་བ་དང་ལན་བཏབ་པ་དང་། མི་གཙོ་བོར་འཛིན་རྒྱུ་དང་ཕྱོགས་ཡོངས་དང་། མཐུན་སྦྱོར་རྒྱུན་མཐུད་བཅས་ཀྱི་སྒོ་ནས་འཕེལ་རྒྱས་གཏོང་རྒྱུའི་ཚན་རིག་དང་མཐུན་པའི་འཕེལ་རྒྱས་ལྟ་བ་གྲུབ་པ་རེད། ཚན་རིག་དང་མཐུན་པའི་འཕེལ་རྒྱས་ལྟ་བ་ནི་མར་ཁེ་སི་ལེ་ཉིན་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན་བཅས་དང་གཅིག་རྒྱུན་གཅིག་འཛིན་ཡིན་ལ་དུས་བསྟུན་མདུན་སྐྱོད་ཀྱང་ཡིན་པའི་ཚན་རིག་དང་མཐུན་པའི་རིགས་པའི་གཞུང་ལུགས་དང་། འཕེལ་རྒྱས་གཏོང་ཕྱོགས་སྐོར་གྱི་མར་ཁེ་སིའི་རིང་ལུགས་ཀྱི་འཇིག་རྟེན་ལྟ་བ་དང་བརྟག་ཐབས་སྨྲ་བ་གཅིག་བསྡུས་སུ་མཚོན་པ། མར་ཁེ་སིའི་རིང་ལུགས་ཀྲུང་གོ་ཅན་དུ་འགྱུར་བའི་གྲུབ་འབྲས་གལ་ཆེན་ཞིག ཀྲུང་གོ་གུང་ཁྲན་ཏང་གི་ཐུན་མོང་བློ་གྲོས་ཀྱི་ཉིང་བཅུད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འཕེལ་རྒྱས་གཏོང་བར་ངེས་པར་དུ་ཡུན་རིང་རྒྱུན་འཁྱོངས་བྱེད་དགོས་པའི་མཛུབ་ཁྲིད་ཀྱི་བསམ་བློ་བཅས་ཡིན།
ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྐུ་ཚབ་གཙོ་བོ་གནང་བའི་ཀྲུང་གོའི་གུང་ཁྲན་ཏང་མིས་དུས་རབས་གོང་འཕེལ་འགྲོ་ཕྱོགས་དང་བསྟུན་ནས་རིགས་པའི་གཞུང་ལུགས་དང་ལག་ལེན་ཟུང་འབྲེལ་བྱུང་བའི་ཐོག་ནས་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་གང་འདྲ་ཞིག་རྒྱུན་འཁྱོངས་དང་འཕེལ་རྒྱས་གཏོང་དགོས་པ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཇི་ལྟར་རྒྱུན་འཁྱོངས་དང་འཕེལ་རྒྱས་གཏོང་དགོས་པའི་དུས་རབས་ཀྱི་ཞིབ་འཇུག་བྱ་གཞི་གལ་ཆེན་འདིར་བརྒྱུད་རིམ་ལྡན་པའི་སྒོ་ནས་དྲིས་ལན་བཏབ་ཐོག ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་གསར་གཏོད་གནང་ཡོད། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་འདི་ནི་མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱས་ལྟ་བ་བཅས་རྒྱུན་འཛིན་དང་འཕེལ་རྒྱས་བཏང་བ་ཡིན་པ་དང་། མར་ཁེ་སིའི་རིང་ལུགས་ཀྲུང་གོ་ཅན་དུ་འགྱུར་བའི་གྲུབ་འབྲས་གསར་ཤོས་ཡིན་པ། ཏང་དང་མི་དམངས་ཀྱི་ལག་ལེན་གྱི་ཉམས་མྱོང་དང་ཐུན་མོང་བློ་གྲོས་ཀྱི་ཉིང་བཅུད་ཡིན་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་མ་ལག་གི་གྲུབ་ཆ་གལ་ཆེན་ཞིག་ཡིན་པ། ཏང་ཡོངས་དང་རྒྱལ་ཡོངས་མི་དམངས་ཀྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་ཡོང་བར་འབད་བརྩོན་བྱེད་པའི་བྱ་སྤྱོད་ཀྱི་ཕྱོགས་སྟོན་ཡིན་པས་ངེས་པར་དུ་ཡུན་རིང་མཐའ་འཁྱོངས་བྱེད་པ་དང་སྦྲགས་རྒྱུན་མི་ཆད་པར་འཕེལ་རྒྱས་གཏོང་དགོས། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་མཛུབ་ཁྲིད་འོག་ཀྲུང་གོ་གུང་ཁྲན་ཏང་གིས་རྒྱལ་ཡོངས་མི་རིགས་ཁག་གི་མི་དམངས་ཀྱི་འགོ་འཁྲིད་དེ་འཐབ་རྩོད་རླབས་ཆེན་དང་། ལས་གཞི་རླབས་ཆེན། བྱ་གཞག་རླབས་ཆེན། ཕུགས་འདུན་རླབས་ཆེན་བཅས་ལ་གཅིག་འདོམས་བྱས་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པར་སྐུལ་འདེད་བཏང་ཡོད།
སྒྱུར་བཅོས་སྒོ་འབྱེད་བྱས་པ་ནས་བཟུང་ང་ཚོར་གྲུབ་འབྲས་ཐོབ་པ་དང་ཡར་རྒྱས་བྱུང་བ་མཐའ་དག་གི་རྩ་བའི་རྒྱུ་རྐྱེན་མདོར་བསྡུས་ནས་བཤད་ན། འདི་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བགྲོད་ལམ་གསར་དུ་བཏོད་པ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་མ་ལག་གྲུབ་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལམ་ལུགས་གཏན་འཁེལ་བྱས་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིག་གནས་འཕེལ་རྒྱས་བཏང་བ་བཅས་ཡིན། ཏང་གིས་དཀའ་བ་ཚད་མེད་སྤྱད་ནས་གསར་དུ་བཏོད་པའི་བགྲོད་ལམ་འདི་དང་། རིགས་པའི་གཞུང་ལུགས་མ་ལག་འདི། ལམ་ལུགས་འདི། རིག་གནས་འདི་བཅས་ཏང་ཡོངས་ཀྱི་བློ་མཐུན་ཚང་མས་གཅེས་འཛིན་ལྡབ་འགྱུར་དང་། ཡུན་རིང་རྒྱུན་འཁྱོངས། གོང་འཕེལ་ཟམ་མི་ཆད་པ་བཅས་བྱ་དགོས་པ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ནས། བགྲོད་ལམ་གྱི་གདེང་ཚོད་དང་། རིགས་པའི་གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། རིག་གནས་ཀྱི་གདེང་ཚོད་བཅས་བརྟན་དུ་གཏོང་བ་དང་། ཏང་གི་གཞི་རྩའི་རིགས་པའི་གཞུང་ལུགས་དང་། གཞི་རྩའི་ལམ་ཕྱོགས། གཞི་རྩའི་ཇུས་གཞི་ཆེ་མོ་བཅས་ལག་ལེན་མཐར་ཕྱིན་བསྟར་ནས་དེང་རབས་ཅན་དུ་འགྱུར་བའི་འཛུགས་སྐྲུན་ལ་སྐུལ་སྤེལ་དང་། མེས་རྒྱལ་གཅིག་གྱུར་ཡོང་བ། འཛམ་གླིང་གི་ཞི་བདེ་སྲུང་སྐྱོང་དང་ཐུན་མོང་དུ་འཕེལ་རྒྱས་ཡོང་བར་སྐུལ་སྤེལ་བཅས་བྱེད་པའི་ལོ་རྒྱུས་ཀྱི་ལས་འགན་ཆེན་པོ་གསུམ་མངོན་འགྱུར་ཡོང་བ་དང་། “ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་ཡོང་བ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བ་བཅས་ཀྱི་ཆེད་དུ་འབད་འཐབ་བྱེད་དགོས།


text:
༄༅།།རྫ་གླིང་རུ་ཉ་མགོ་དགོན།
༄༅། །རྫ་གླིང་རུ་དགའ་ལྡན་བཀྲ་ཤིས་ལྷ་རྩེ་ཉ་མགོ་དགོན་པའི་ལོ་རྒྱུས་སྙིང་བསྡུས།
དེ་ཡང་རབ་དཀར་གངས་རིའི་མུ་ཁྱུད་ཀྱིས་ཡོངས་སུ་བསྐོར་ཞིང་ས་ལ་དགེ་བ་བཅུའི་ལོ་འདབ་མངོན་པར་བཀྲ་བའི། བོད་གངས་ཅན་གྱི་ལྗོངས་འདི་ལ། དབུས་གཙང་དམ་པ་ཆོས་ཀྱི་ཆོལ་ཁ་དང་། མདོ་སྨད་གྱི་ལིང་རྟའི་ཆོལ་ཁ། མདོ་སྟོད་མགོ་ནག་མིའི་ཆོལ་ཁ་ཞེས་ཡོངས་སུ་གྲགས་པའི་ནང་ཚན། མདོ་སྟོད་ཆུ་བཞི་དང་སྒང་དྲུག་ཏུ་དབྱེར་ཡོད་པའི་འབྲི་རྫ་ཟལ་མོ་སྒང་རྫ་གླིང་ཚང་སྡེ་བས་ཆར་རུ་གཏོགས་ཤིང་། དུས་འགྱུར་དབང་ལས་ད་ལྟར་སྡེ་དགེ་རྫོང་གི་ཁོངས་སུ་གཏོགས། རྫོང་དེ་ནས་ལེ་དབར་༢༠༠ཙམ་དང་དཀར་མཛེས་ནས་བརྩིས་ན་ལེ་དབར་༩༠ཙམ་རྒྱ་མཚོ་ནས་མཐོ་ཚད་སྨི་༣༧༨༦ཙམ་གྱི་གནས། ཆུ་བོ་ཆེན་པོ་རྫ་ཆུའི་ཉེ་འགྲམ། ས་ཁྱད་པར་ཅན་བཀྲ་ཤིས་པའི་རྟགས་བརྒྱད་ཀྱི་དབྱིབས་དང་འདྲ་བའི་དབེན་པའི་རི་མགོ་ཞིག་ན་གླིང་རུ་དགའ་ལྡན་བཀྲ་ཤིས་ལྷ་རྩེ་ཉ་མགོ་དགོན་འདི་ཆགས་ཡོད།
དགོན་འདིའི་མིང་བྱུང་ཚུལ་ནི། གླིང་སྟག་རོང་གི་རུ་ཁག་དཔོན་ཉ་ཚ་འཁྲུངས་པའི་ཡུལ་ཡིན་པས་ན་གླིང་རུ་ཟེར། གཞན་ཡང་ཧོར་དགོན་སྡེ་བཅུ་གསུམ་གྱི་ཡང་རྩེའི་དགོན་འདི་ཉིད་ཕྱག་བཏབ་པའི་ཚེ། དགའ་བ་དང་ལྡན་པའི་ལྟས་ཁྱད་པར་ཅན་སྣ་ཚོགས་བྱུང་བས་ན་དགའ་ལྡན་བཀྲ་ཤིས་རྩེ་དགོན་ཟེར་ལ། ཉ་མགོ་ཞེས་པ་ནི་གསེར་ཉ་འདྲ་བའི་དབྱིབས་ཀྱིས་མགོ་འཛོམས་པས་ན་ཉ་མགོ་ཞེས་འབོད། ཡོངས་གྲགས་སུ་ཉ་མགོ་དགོན་ཞེས་འབོད་སྲོལ་ཡོད།
འདི་ནི་དུས་རབས་བཅུ་དྲུག་པའི་ནང་དུ་ཧོར་ཆོས་རྗེ་ངག་དབང་ཕུན་ཚོགས་ཀྱིས་ཕྱག་བཏབ་པའི་ཧོར་དགོན་སྡེ་བཅུ་གསུམ་གྱི་ཡང་རྩེ་ཡིན་པར་གྲགས། དུས་རབས་བཅུ་བདུན་པའི་ནང་༧ ཀུན་གཟིགས་པཎ་ཆེན་དཔལ་ལྡན་ཡེ་ཤེས་མཆོག་གིས་མཁན་སྤྲུལ་ངག་དབང་བློ་བཟང་བྱམས་པ་བསྟན་འཕེལ་ཆེད་མངགས་མཛད། ཁོང་གིས་ཆོས་སྡེ་འདི་ཉིད་དུ་གཞི་གསུམ་གྱི་ཕྱག་སྲོལ་སོགས་དར་རྒྱས་ཕུན་སུམ་ཚོགས་པ་མཛད། ༧ཀུན་གཟིགས་པཎ་ཆེན་རིན་པོ་ཆེ་མཆོག་གིས་དགོན་འདིར་སྲུང་མ་ནེ་སེ་ཕྱིང་དཀར་དང་རྡོ་རྗེ་ཁྱུང་ལུང་མ་བཅས་བསྟན་སྲུང་དུ་མངགས་གནང་མཛད། བསྟན་སྲུང་དེ་གཉིས་ཀྱི་བྲིས་སྐུ་དང་རྒྱུ་ཙནྡན་ལས་གྲུབ་པའི་ཐུགས་རྗེ་ཆེན་པོ་བཅུ་གཅིག་ཞལ་ལ་སོགས་པའི་བྱིན་རླབས་ཀྱི་ཚན་ཁ་ཤིན་ཏུ་ནས་ཆེ་བའི་སྒྲུབ་རྟེན་རྩ་ཆེན་དུ་མ་གནང་ཡོད་པ་ད་ལྟའང་མཇལ་རྒྱུ་ཡོད།མ་ཚད་རྟེན་རྙིང་དང་མཆོད་རྫས་བསམ་གྱིས་མི་ཁྱབ་པ་རྩ་ཆེན་མི་ཉུང་བ་ཞིག་ད་ལྟར་ལྷག་ཡོད།
དགོན་འདིའི་བསྟན་སྲུང་གཙོ་བོ་ནི་ཀྵེ་ཏྲ་པ་ཡིན། སྔོན་དུས་སུ་སྲུང་མ་དེ་འཕྲིན་ལས་ཧ་ཅང་མྱུར་བས། དགོན་གསེབ་ནས་རྟ་ཞོན་པ་བྱུང་ནའང་དེ་མ་ཐག་རྟགས་མཚན་སྣ་ཚོགས་ཡོང་གིན་ཡོད། ཕྱིས་སུ་༧དགོན་རྟག་རིན་པོ་ཆེ་དགོན་ཐོག་ཏུ་ཕེབས་སྐབས་སུ་ཁོང་གིས་ཆིབས་རྟ་ཞོན་ནས་དགོན་གསེབ་ཏུ་ཕེབས་དུས་ཆིབས་རྟ་ཁུག་འདྲོག་བྱས། དེ་ནས་ཁོང་གིས་འཕྲིན་ལས་ཧ་ཅང་ཆེས་མྱུར་དྲག་པར་དགོངས་ནས་སྲུང་མར་བཀའ་བསྒོས་དམ་བཞག་མཛད་དེ། ཕྱིས་སུ་དེ་ཙམ་མྱུར་བོར་མེད་པར་གྱུར་སོང་།
དགོན་སྡེ་འདིའི་བླ་བརྒྱུད་ནི། ༧ མང་དགེ་དགོན་པ་ནས་གདན་དྲངས་པའི་མང་དགེ་མཆོག་སྤྲུལ་རིན་པོ་ཆེ་དང་། ༧རྭ་ཉག་དགོན་ནས་གདན་དྲངས་པའི་རྭ་ཉག་མཆོག་སྤྲུལ་རིན་པོ་རྣམ་པ་གཉིས་ཏེ། ཁོང་རྣམ་གཉིས་དགོན་འདིར་ཕེབས་ནས་བསྟན་པ་འཛིན་སྐྱོང་སྤེལ་གསུམ་གནང་། ། ཁོང་རྣམ་པ་གཉིས་དགོན་སྡེ་འདིར་ཕེབས་ནས་སྐུ་འཕྲེང་ལྔ་རེ་ཙམ་གྱི་ལོ་རྒྱུས་ཡོད། རྣམ་པ་གཉིས་དགོན་སྡེ་འདིར་གདན་འདྲེན་མ་བྱས་ཡར་སྔོན་སྐུ་འཕྲེང་རིམ་བྱོན་གྱི་ལོ་རྒྱུས་མང་དུ་མཆིས་མོད། འོན་ཀྱང་ཡིག་ཚོགས་མང་དུ་འཇིགས་ནས་མ་སྤྲོས། གཞན ཡང་། ༧གླང་ནག་བླ་མ་རིན་པོ་ཆེའི་གཙོས་བླ་རབས་བཅུ་གསུམ་ཙམ་དང་། མདོར་ན་མཁས་གྲུབ་གཉིས་ལྡན་གྱི་སྐྱེས་བུ་དམ་པ་མི་ཉུང་བ་ཞིག་བྱུང་། དེ་ནས་རིག་གསར་གྱིས་བསྟན་པ་ཆགས་འཇིག་གི་གནས་སུ་བྱུང་། ཕྱིས་སུ་ཆོས་སྒོ་ཕྱེས་དུས ༧སྔགས་རམས་པ་རྒན་ཐུབ་བསྟན་མགོན་པོའམ་རྒན་རྟེན་བཟང་མཆོག་ནས་ཐུགས་འགན་བཞེས་ཏེ་ཉམས་པ་སླར་གསོ་མཛད།དགོན་འདིའི་བླ་མ་རྒན་གྲས་རྣམས་ཀྱིས་མ་བགྲོས་རང་མཐུན་གྱིས་སྔ་རྒྱུན་བཞིན། དགོན་འདིའི་ཆོ་ག་ཕྱག་ལེན་སོགས་ཀྱི་ཕྱག་སྲོལ་བཟང་བོ་རྣམས་ཏེ། འདོན་རྟ་དབྱངས་གསུམ་དང་། འབུད་རྡུང་དཀྲོལ་གསུམ་སོགས་ཉམས་པ་སླར་གསོ་མཛད། དེ་ནས་བཟུང་ད་ལྟའི་བར་༧མཁན་རིན་པོ་ཆེ་སྐལ་བཟང་འཇམ་དབྱངས་བར་མཁན་རབས་བདུན་ཙམ་བྱུང་། ད་ལྟའི་ཆར་དགོན་འདིར་སྤྲུལ་སྐུ་རྣམ་གཉིས་དང་མཁན་ལས་ཟུར་དགེ་བའི་བཤེས་གཉེན་བཅས་གཞི་བྱེས་གཉིས་སུ་དགེ་འདུན་པའི་ཞལ་གྲངས་ཉིས་བརྒྱར་ཉེ་བ་ཙམ་ཡོད།
དེ་དག་ལས་གདན་ས་ཆེན་པོ་འཕགས་ཡུལ་དགའ་ལྡན་བྱང་རྩེ་ཐོས་བསམ་ནོར་གླིང་གྲྭ་ཚང་དང་དཔལ་ལྡན་སྨད་རྒྱུད་གྲྭ་ཚང་དུ་བཞུགས་པའི་བླ་གྲྭ་ཞལ་གྲངས་བཞི་བཅུ་ཙམ་ཡོད། དེ་ལས་༧མང་དགེ་མཆོག་སྤྲུལ་རིན་པོ་ཆེ་བསྟན་འཛིན་འཇིགས་མེད་དབང་ཕྱུག་ནི། གཞུང་ལུགས་ལ་སྦྱོང་བ་མཐར་ཕྱིན་ནས་དགེ་བཤེས་ཀྱི་མཚན་རྟགས་བཞེས་ལ་ཉེ། ད་དུང་གདན་ས་གསུམ་ནས་ལྷ་རམས་ཨང་དང་བོའི་དང་བོར་མཚན་རྟགས་བཞེས་མཁན་དང་། གཞན་ལ་སློབ་ཁྲིད་གནང་སྟེ་བསྟན་པའི་མཛེས་རྒྱན་དུ་གྱུར་པའི་ལྷ་རམས་དགེ་བཤེས་རྣམ་པའི་གཙོས་དགེ་བཤེས་གྲངས་བཅུ་ལྷག་དང་སློབ་གཉེར་བ་བཞི་བཅུ་ཙམ་ཅིག་བཞུགས། གཞིས་སུ་ ༧གླིང་རུ་རྭ་ཉག་མཆོག་སྤྲུལ་བསྟན་འཛིན་མཁས་བཙུན་ཡང་། གདན་ས་ཆེན་མོ་དགའ་ལྡན་བྱང་རྩེར་ལོ་ཉི་ཤུ་ཙམ་ལ་སློབ་སྦྱོང་བྱས་འབྲས། དགེ་བཤེས་ཀྱི་མཚན་རྟགས་ཐོབ། དེ་ནས་དཔལ་ལྡན་སྨད་རྒྱུད་གྲྭ་ཚང་དུ་སྔགས་ཀྱི་གཞུང་ལུགས་ལ་ཐོས་བསམ་བྱས། ༢༠༠༩ལོར་རང་ཡུལ་དུ་ཕེབས་ཏེ་མཚན་ཉིད་སོགས་བཙུགས་ཤིང་། ལས་ཀྱི་སྣེ་མོ་བ་དང་དགེ་རྒན་རྣམ་པས་མ་བགྲོས་སེམས་པ་གཅིག་མཐུན་གྱིས་རྒྱུན་བསྐྱངས་གནང་། ད་ལྟ་ཕྱོགས་གཞན་ནས་ཕེབས་པའི་སློབ་གཉེར་བ་དང་བཅས་སློབ་གཉེར་བ་བརྒྱ་ཙམ་དང་། བླ་སྤྲུལ་མཁན་ལས་ཟུར་དགེ་བའི་བཤེས་གཉེན་རྒན་གྲལ་རྣམ་པའི་གཙོས་དགེ་འདུན་ཞལ་གྲངས་༡༥༠༽ཙམ་བཞུགས། དགའ་འོས་པ་ཞིག་ལ་ད་ལྟར་གཞིས་སུ་གནས་པའི་སློབ་གཉེར་བ་ཡོངས་ནི་མདོ་སྔགས་རིག་གནས་དང་བཅས་པ་ལ་ཤེས་ཚད་མི་དམན་པ་ཆགས་ཡོད། དགོན་སྡེ་འདིའི་ཆོས་ཕྱོགས་ཀྱི་བྱེད་སྒོ་ཆེན་མོ་ནི། ༼ དགུ་གཏོར་གར་འཆམ་ཆེན་མོ། ༽ ༼ ལྷ་ལྡན་སྨོན་ལམ་ཆེན་མོ། ༽ ༼ དབྱར་གནས་འཇིགས་བྱེད་སྒྲུབ་མཆོད་ཆེན་མོ། ༽ ༼ མ་ཎི་བུམ་སྒྲུབ་ཆེན་མོ། ༽ ༼ དགའ་ལྡན་ལྔ་མཆོད་ཆེན་མོ། ༽ སོགས་མང་དག་ཅིག་མཆིས།
གཞན་ཡང་གཟའ་ལྷག་པ་ཉིན་བསྟན་པའི་སྦྱིན་བདག་རྒྱ་བོད་དབྱེར་མེད་ཀྱི་འདི་ཕྱིའི་ལེགས་ཚོགས་བཅས། མདོར་ན་ཆོས་དང་མཐུན་པའི་བྱ་བ་ཐམས་ཅད་མི་མཐུན་པའི་རྐྱེན་ངན་ལས་བཟློག་ཆེད་རིམ་གྲོལ་བྱེད་ཀྱིན་ཡོད། སྨོན་ལམ་ཆེན་མོ་དང་མ་ཎི་བུམ་སྒྲུབ་གཉིས་ཀྱི་སྐབས་སྐྱ་སེར་དབྱེར་མེད་ཚོགས་ནས་དམངས་ཚོགས་ལ་སྤྲུལ་སྐུ་མཁན་པོ་དགེ་བཤེས་རྣམས་དབུ་གཞུགས་ཐོག སློབ་གསོའི་ལམ་ནས་ཆོས་ཁྲིད་སོགས་མདོར་ན་ཆོས་ཀྱི་སློབ་སྦྱོང་བྱེད་པའི་གོ་སྐབས་གཉེར་གཞིན་ཡོད། དེས་ན་དགོན་འདིའི་ཁོངས་གཏོགས་ཀྱི་ཆོས་དད་མང་ཚོགས་རྣམས་ལ། དེ་སྔར་ལོ་བདུན་ཡར་སྔོན་ནས་བཟུང་དགོན་པས་དགེ་བཅུའི་ཆོས་ཁྲིམས་ནན་པོ་ཇི་ལྟར་གནང་བ་བཞིན། རྒྱུ་མཚན་དད་པའི་ཡིད་ཀྱིས་སྤྱི་བོར་བླངས་ཏེ་ཡ་རབས་ཀྱི་བྱ་བར་འཇུག་པ་དང་། མ་ཟད་དགུན་རིང་དགོན་པའི་བླ་སྤྲུལ་མཁན་པོ་འམ་དགེ་བཤེས་སོགས་རེས་མོས་ཀྱིས་བདུན་ཕྲག་རེར་གཟའ་ལྷག་པའི་ཉིན་ལྟར། དད་ལྡན་དམངས་ཚོགས་ལ་ནང་ཆོས་ངོ་སྤྲོད་དང་ཡིག་རྨོངས་སེལ་བ་སོགས་ཆོས་ལ་སྐུལ་བཞིན་ཡོད། དེ་ལྟར་དགོན་པ་འདིས་སྣེ་ཁྲིད་འོག་ཆོས་དད་དམངས་ཚོགས་ལ་ཞབས་ཞུའི་གྲུབ་འབྲས་མི་དམན་པ་ཐོབ་ཡོད། དགོན་སྡེ་འདིའི་གྲྭ་རྒྱུན་འོང་ཁུངས་ནི། ཉ་འགུག། ཕྱུག་གྲོང་། ཐང་མགོ ཉ་མགོ དགའ་ལྡན། རྫོང་མདའ། སྡེའུ། བཅས་སྡེ་བ་བདུན་ཙམ་གྱིས་ཡོད། མདོར་ན་ལུང་རྟོགས་ཀྱི་དགོན་སྡེ་འདིའི་བླ་སྤྲུལ་བཤེས་གཉེན་དང་། འདུས་མང་ཡོངས་ཀྱིས་དཔལ་ལྡན་བླ་མ་དམ་པའི་དགོངས་པ་བླ་ན་མེད་པའི་འོད་ཟེར་གྱི་ཆ་ཙམ་བྱུང་ན་ཡང་རྨད་བྱུང་སྐལ་བར་བསམས་ཏེ་བསྟན་འགྲོ་སྤྱི་དང་ཁྱད་པར་འཇམ་མགོན་བླ་མའི་བསྟན་པ་མི་ཉམས་རྒྱུན་འཛིན་འོག་ཆོས་ལུགས་སམ་མི་རིགས་གང་གིས་མ་དབྱེ་བར་དད་ལྡན་སུ་ཡིན་རུང་གུས་བཀུར་དང་དེ་དག་ཐམས་ཅད་ཆོས་དང་མཐུན་པའི་ཞབས་འདེབས་རེ་སྒྲུབ་དང་བསྒྲུབ་མོས་ལགས་སོ། ། འཕགས་མཆོག་སྤྱན་རས་གཟིགས་ཀྱི་ཐུགས་རྗེའི་འོད། །ཟེར་མའི་ཆ་ཤས་སྡེ་དགོན་འདིར་ཕོག་པས།།རྨོངས་པའི་ཆོས་ཚུལ་དྲུངས་ནས་རབ་གསལ་ཏེ།།རྟག་ཏུ་ཕྱག་ན་པདྨོས་རྗེས་འཛིན་ཤོག ཙོང་ཁའི་དྲ་བའི་འགན་འཛིན་དགེ་བཤེས་བློ་བཟང་ཡར་རྒྱས་ནས་བསྐུར་དོན་བཞིན་གླིང་རུ་རྭ་ཉག་སྤྲུལ་སྐུ་བསྟན་འཛིན་མཁས་བཙན་ནས་༢༠༡༧-༦-༧-མཚམས་སྦྱར་བའོ།།
四川省甘孜洲德格县年格寺线路:成都双流机场-行驶320公里-到达康定(6小时)-行驶195公里-到达道孚(4小时30分)-行驶70公里-到达炉霍(1小时30分)-行驶96公里-到达甘孜县(2小时)-行驶93公里-到达马尔干戈(2小时)-行驶118公里-到达温拖乡(3小时)-行驶18公里-到达年古寺(30分钟)


text:
Archive for August, 2008
ཉི་མ་འདི་ཚོ།
ཉི་མ་ལྔའི་རིང་མི་དང་ཐུག་ཕྲད་མེད་ལ་གློག་ཀླད་དང་ཁ་པར་ལ་ལག་པ་མ་འཆང་བར་ནང་ལ་འཛུལ་ནས་སེམས་པ་ལྷོད་ལྷོད་བྱས་ཏེ་བསྡད་པས་དངོས་གནས་འཇིག་རྟེན་གཞན་ཞིག་ཏུ་བསླེབས་པ་ལྟ་བུ་བྱུང་། ཡིན་ན་ཡང་། ད་ལྟ་གཞི་ནས་གློག་ཀླད་ཀྱི་སྒོ་ཕྱེ་དུས། དྲ་གྲོགས་ཚོ་དང་ཁ་བརྡ་གཉིས་ཀ་མཉམ་དུ་དགའ་རབ་ཅིག་ཇེ་བཙན་དུ་སོང་འདུག
དེ་ནས་དུས་བབ་ལ་ཅིག་བལྟས་པ་ན། ཉིན་འགའི་སྔོན་གོང་ས་མཆོག་སྐུ་ཁམས་ཅུང་མ་བདེ་བར་སྨན་ཁང་དུ་ཕེབས་ཚུལ་འདུག་པས། རང་དབང་མེད་པར་ཁོང་འདར་ཞིག་ཤོར། ཡིད་བཞིན་ནོར་བུ་སྐུ་ཚེ་བརྟན་པར་སྨོན།
དེ་ནས་རྒྱ་མི་ཞིག་གིས་བྲིས་པའི་གོང་ས་ཏྰ་ལའི་བླ་མ་མཆོག་གི་སྙན་དྲུང་དུ་ཞེས་པ་དེ་ཀློག་ཞོར་དང་ངུ་ཞོར་བྱས། གལ་སྲིད་རྒྱ་རྒན་འདི་ཚོ་རྩོམ་ཡིག་འདི་འབྲི་མཁན་ལྟ་བུ་རེ་ཡིན་ན་བོད་ལ་རང་སྲིད་རང་སྐྱོང་སང་ཉིན་རང་འཐོབ་རྒྱུ་ངེས་ཅན་རེད། ཅིའི་ཕྱིར་རྒྱ་མི་འདི་ཚོ་ཀྲུའུ་རིའུ་ལྟ་བུའི་བོད་མིའི་སེམས་ཁོང་གི་སྡུག་བསྔལ་ཚོར་ཐུབ་མཁན་ཞིག་མིན་པ་རེད། གལ་སྲིད་རྒྱ་མི་མང་པོ་ཞིག་ཀྲུའུ་རིའུ་ལྟ་བུ་ཞིག་ཡིན་ན་ཡང་དེ་དག་ལས་སུ་ཞིག་གིས་རང་ཉིད་ཀྱི་འཚོ་གནས་བློས་བཏང་སྟེ་སྤུན་ཟླ་མི་རིགས་ཀྱི་བདེ་སྡུག་གོ་ཤེས་མེད་པའི་སྲིད་གཞུང་ཞིག་ལ་བརྗོད་ཀྱི་རེད། འདི་ལ་ངོ་མ་ཀློག་རིན་འདུག
རྒྱ་མོ་སི་ཕི་རིན་ཞེས་པ་ཞིག་གིས་ས་གནས་འདིའི་བོད་པ་ཚོ་དང་རྒྱ་རྒན་འགའ་མཉམ་དུ་བསྡུས་ནས་བོད་རྒྱའི་གྲོས་མོལ་ཞིག་བྱེད་རྩིས་འདུག་པས། རྒྱ་རྒན་དེ་ཚོའི་ཁྲོད་དུ་ཡང་གོང་གི་ཀྲུའུ་རིའུ་ལྟ་བུ་རེ་ཡོད་ན་མ་མཐའ་ཡང་ཕན་ཚུན་གོ་བརྡ་འཕྲོད་ཙམ་ཞིག་ཡོང་གི་རེད།
གཞན་རྒྱ་ནག་ཏུ་འགས་གཏོར་དང་བོད་དུ་ས་ཡོམ་བརྒྱབ་པ་འདི་དག་ཀྱང་ཉིན་འགར་གྲགས་མེད་ཚོར་མེད་དུ་བསྡད་པའི་ང་ལ་མཚོན་ན་གསར་འགྱུར་རེད། འདི་ལོར་ས་འོག་ས་སྟེང་གང་ས་ནས་ཅིག་མ་གཏོར་ན་འདུག་ཐུབ་ཀྱིན་མེད་པ་འདྲ། སྙིང་རྗེ། སེམས་ཅན་ཉེས་མེད་མང་པོ་ཞིག་དོན་མེད་ས་ནས་གཅེས་པའི་ཚེ་སྲོག་དང་བྲལ་འགྲོ་གིན་འདུག
ཨོ། ཤག་མཚེས་སེམས་བཟང་དེས་ཕིས་ཙ་སྡེར་མ་གང་ཁྱེར་ནས་བསླེབས་བྱུང་བས་སང་ཉིན་མཇལ་ཡ། ཕིས་ཙ་ལ་བོད་སྐད་དུ་ཇི་ལྟར་འབོད། ངས་བག་ཚལ་ཞེས་བོད་སྐད་ཡིན་པ་ལ་དབྱིན་སྐད་དང་ཡང་སྒྲ་ཉེ་བ་ཞིག་བཏགས་པ་ཡིན།
སྐྱིད་པོ་ཡོད་མེད་བཤད་ན།
སྤོབས་པ་མཐའ་ཡས།
དེ་རིང་རང་རེའིཁ་བརྡ་གླེང་སྟེགས་ཀྱི་རྩོམ་སྒྲིག་པས་བོད་མིའི་དད་མོས་མངོན་འདོད་དང་འགལ་བའི་གཏམ་བཤད་རྒྱལ་བ་རིན་པོ་ཆེར་སྐྱོན་བརྗོད་ཀྱི་རིགས་ལྟ་བུ་སྤེལ་ན་ཀློག་མཁན་མང་པོའི་སེམས་ཁམས་ལ་ཕོག་ཐུག་འགྲོ་བས་བསུབ་གང་ཐུབ་བྱ་རྒྱུ་ཡིན་ཚུལ་དང་ད་དུང་གཏམ་བཤད་གང་དང་གང་རིགས་བསུབ་དགོས་ཚུལ་ཤོད་དགོས་ཞེས་སྤེལ་འདུག རང་གི་སྤྱི་ཚོགས་འདིའི་ཕན་བདེའི་བཙས་སུ་འགྱུར་བ་གང་ཞིག་མཆིས་ཀྱང་དེ་དང་དེ་ནིརྗེས་སུ་ཡི་རང་གི་གནས་སུ་གྱུར་པ་ལགས་སྟབས་དེ་དེ་བཞིན་ནོ་ཞེས་ཞུ་བ་ལགས།
ང་ལྟ་བུར་མཚོན་ན་དྲྭ་སྟེགས་འདིར་བཀླགས་ན་ཆེས་མི་སྐྱིད་པ་ཞིག་ནི་མི་ལ་ལས་རང་ཉིད་ཀྱིས་དང་བ་སྟོན་མི་འདོད་པ་ཞིག་བྱུང་མ་ཐག་ཏུ་མངོན་ལྐོག་བརྒྱུད་གསུམ་ནས་ཤུགས་ལྡན་ཚོགས་མི་དང་རྒྱ་དམར་གྱི་གསང་ལས་པ་སོགས་ཀྱི་བསྙོན་འཛུགས་ཀྱིས་རབ་ན་བོད་མིའི་གྲལ་ནས་ཕུད་ཐབས་དང་དེ་མ་བྱུང་ན་ཡང་ཁ་བརྡ་གླེང་སྟེགས་ཀྱི་ནང་ནས་ཕུད་ཐབས་བྱེད་བཞིན་པ་དེ་རེད། བསམ་བློ་ལེགས་པོ་ཞིག་བཏང་ན་ཤུགས་ལྡན་ཚོགས་མི་དང་རྒྱ་དམར་གྱི་གསང་ལས་པ་ཡིན་པའི་དཔང་རྟགས་ཁུང་འཁྱོལ་ཞིག་མེད་ན་དེ་ལྟར་གླེང་རྒྱུ་ནི་ལས་སླ་པོ་ཞིག་མིན། གལ་ཏེ་རྩེད་མོ་བྱེད་བཞིན་ཡོད་ཟེར་ཡང་རྩེད་མོ་ལ་ཡང་མཚམས་དང་ཚད་ཅིག་ལོས་ཡོད། རྒྱ་དམར་གྱི་གསང་ལས་པ་དང་ཤུགས་ལྡན་ཚོགས་པ་གཉིས་ནི་རང་རེའི་སེམས་ནང་ན་ཆེས་མི་སྡུག་པའི་དངོས་པོ་གཉིས་ཡིན་སྟབས་ཁྱེད་ལ་མི་ཞིག་གིས་་དེ་ལྟར་བསྙོན་འཛུགས་བྱེད་ན་དེ་ཁྱེད་རང་གི་སེམས་ལ་གནོད་དམ་མི་གནོད། (more…)
སྐུ་སྒེར་ཡིག་ཚང་གི་གསལ་བཤད།
སྤྱི་ཟླ་བརྒྱད་པའི་ཚེས་༢༩ཉིན་སྐུ་སྒེར་ཡིག་ཚང་གིས་གསར་འགོད་གསལ་བཤད་ཤིག་སྤེལ་འདུག འདིའི་ནང་། གོང་ས་མཆོག་མོམ་སྦི་ཡི་སྨན་ཁང་ཞིག་ལ་བརྟག་དཔྱད་གནང་བར་ཕེབས། སྨན་པས་བརྗོད་དོན་ལ། སྐུ་ཐང་ཆད་པ་ལས་དེ་མིན་གྱི་ནད་ཅི་ཡང་མིན་འདུག་ཅེས་གསལ་བཤད་བྱས་འདུག ༧གོང་ས་༧མཆོག་སང་ཉིན་ཚེས་༣༠ཉིན་བོད་མི་ཀུན་དང་མཉམ་དུ་ཆུ་ཚོད་༡༢རིང་སྙུང་གནས་ལ་ཞུགས་ནས་བོད་མིའི་ཆེད་སྨོན་ལམ་དང་བསྔོ་བ་གནང་རྒྱུ་རེད་འདུག གསལ་བཤད་ཞིབ་ཕྲ་དབྱིན་ཡིག་ནང་འཁོད་པ་འདི་གཤམ་ལ་བཀོད་ཡོད།
(more…)
ཁ་བརྡའི་གསལ་བཤད།
དེ་རིང་མཆན་གཅིག་ཏུ། “ཁྱེད་ཅག་གི་དྲ་ཐོག་ཏུ་སྨྱོས་གཏམ་རེ་གཉིས་འབྱུང་བཞིན་ལ། ༧ གོང་ས་མཆོག་ལ་ཟུར་ཟའི་འཆལ་ཚིག་འགའ་ཡང་ཐོན་བཞིན་པ་འདིར་དགའ་རྒྱུ་ཞིག་གཏན་ནས་མེད་ཀི། དམངས་གཙོ་ཟེར་ན། དེར་ཡང་མཚམས་ཚིགས་ཡོད་པ་ཞིག་ཡིན་ལོས་དགོས། གཞན་དུ་ན། འཇིག་རྟེན་འདིར་འགལ་སྤྱོད་ཅན་གྱིས་ཁེངས་ན་ཅི་བྱ།” ཞེས་བཀོད་འདུག ༧གོང་ས་མཆོག་ནི་བོད་མིའི་བླ་མ་དང་རྒྱལ་པོ་རེད། བོད་མི་ཚོས་ཁོང་ལ་བཅངས་པའི་བརྩེ་དུང་དང་གུས་ཞབས་ནི་བླ་ན་མེད་པ་ཞིག་རེད། ཁ་བརྡ་ཡང་བོད་མིའི་ཁ་བརྡ་ཞིག་ཡིན། དེ་བས། ཁ་བརྡ་ཡིས་༧གོང་ས་མཆོག་ལ་མཚན་སྨད་ཀྱིས་མཚོན་པའི་ཚིག་མཚོན་འཕེན་རིགས་ལ་དགའ་བསུ་མི་ཞུ་ལ། ཐ་ན་དགོས་གལ་དང་ཚིག་མཚོན་གྱི་ཚབས་ཆེ་ཆུང་ལ་དཔག་ནས་ཚིག་མཚོན་དེ་ཚོ་གསུབ་ཀྱིན་ཡོད། ཟུར་ཟ་འདི་དང་ཚིག་མཚོན་འདི་ནི་འགོད་མི་འོས་ཞེས་ཀློག་མཁན་གྱིས་གསལ་འདོན་བྱས་ཚེ། ཀློག་མཁན་དང་བོད་མིའི་སེམས་ཁམས་ལ་གུས་ཞབས་ཀྱི་ཆེད་དུ་ཚིག་མཚོན་དེ་རིགས་གསུབ་ངེས་ཡིན།
བརྟག་དཔྱད་བྱས་ན་འབྲས་བུ་འདུག
གུས་པར་ལོ་འགའ་ཤས་རིང་བོད་ཀྱི་སྤྱི་ཚོགས་ནང་མི་འདང་བའི་ཆ་གང་ཡིན་པ་དེར་བརྟག་དཔྱད་བྱ་རྒྱུར་གོམས་གཤིས་ཤིག་སླེབས། སྤྱི་ཚོགས་ཕུལ་དུ་བྱུང་བ་གཞན་རྣམས་དང་བསྡུར་ན། མི་གཅིག་པ་དང་མི་འདང་བ་མང་པོ་ཡོད་མོད། ཡིན་ནའི་གཙོ་བོ་གཅིག་ནི་ངེད་ཚོའི་སྤྱི་ཚོགས་ནང་བརྟག་དཔྱད་བྱེད་པའི་གོམས་གཤིས་དེ་ཤིན་དུ་ཞན་པ་རེད། དེའི་རྒྱུ་མཚན་གཙོ་བོ་གཅིག་ནི་ལེ་ལོ་ཁོ་ན་རེད།
བརྟག་དཔྱད་བྱ་བའི་གོམས་གཤིས་དེ་ཕ་མ་ལ་ཡང་མིན་འདུག ཕྲུ་གུ་ལ་ཡང་མིན་འདུག དེ་བཞིན་སྤྱི་ཚོགས་ཁྱོན་ལ་ཡང་ཤིན་དུ་ཉུང་།
དེར་བརྟེན་གཞན་གྱི་རྗེས་བྲངས་འགྲོ་རྒྱུར་དགའ་ལ། རྣམ་རྟོག་དང་དངོས་ཡོད་གཉིས་མཉམ་དུ་སྦྲེལ་ནས་དགོས་མེད་ཀྱི་སྡུག་བསྔལ་སྣོན་མ་མང་པོ་ཞིག་བཟོ་བཞིན་འདུག དཔེར་ན་ཕྲུ་གུ་ཞིག་ནང་ལ་ལོག་ནས། ཕ་མར་རྒན་ཕུན་ཚོགས་ལགས་ཨ་རིར་འགྲོ་མཁན་རེད་ལབ་སོང་ཟེར་། ཨ་མས་ལམ་གསེང་ཁ་པར་བཏང་ནས་ཁྱིམ་མཚེས་ལ། ཤེས་རབ། ཁྱེད་ཤེས་སོང་ངས། སློབ་གྲྭའི་རྒན་ཕུན་ཚོགས་ལགས་ཨ་རིར་འགྲོ་མཁན་རེད་འདུག་ཟེར། སང་ཉིན་ཤེས་རབ་ཀྱི་ཨ་མ་རྒན་མོ་དེས་རོགས་པ་ཚོར། རྒན་ཕུན་ཚོགས་ལགས་ཨ་རིར་མགྱོགས་པོ་འགྲོ་མཁན་རེདའདུག་ཟེར། གང་ལྟར་སྐད་ཆ་འདི་ལྟར་ཁྱབ་ནས་བརྟག་དཔྱད་བྱེད་མཁན་མེད།
དེབ་ཐེར་ནག་པོ།-གྷོལ་ཌི་སི་ཐེན་དང་བོད་ཀྱི་རྒྱལ་རབས་མེད་པར་བཟོ་བ། ཆ་དང་པོ།
http://www.jamyangnorbu.com/
འཇམ་དབྱངས་ནོར་བུས་བརྩམས།
དགེ་འདུན་རབ་གསལ་གྱིས་བསྒྱུར།
ཨོ་སི་ཀར་ ཝེལ་ཌེ་(Oscar Wilde) ཡིས་ “ང་ཚོས་རྒྱལ་རབས་ལ་འགན་འཁྲི་གཅིག་འཁྱེར་དགོས་པ་ནི་དེ་བསྐྱར་འབྲི་བྱེད་རྒྱུ་དེ་རེད།”ཅེས་གསུངས་པའི་སྐབས་དེར་ཁོང་གིས་ཧྥ་རན་སིའི་མིའི་བཤད་སྲོལ་དུ་ཡོད་པ་ལྟར་ épater les bourgeois ཅེས་པ་འདི་བརྒྱུད་བཤད་བྱེད་ཐབས་བྱེད་ཀྱི་ཡོད་སྲིད། ཝེལ་ཌེ་ནི་འགན་ལེན་དང་བློ་གདེང་གི་དུས་ཏེ་དུས་རབས་བཅུ་དགུ་བའི་ཕྱེད་ཕྱི་མའི་ནང་འཚོ་གནས་བྱས་ཡོད། དེང་རབས་ཀྱི་རྒྱལ་རབས་མཁན་དཔེར་ན་འཇར་མན་གྱི་དངོས་ཡོད་རིང་ལུགས་པ་ ལིའུ་པོལ་ཌི་ བོན་ ཪཱན་ཀེ་ (Leopold Von Ranke) ཡིས་ཁོང་ཚོའི་ལས་ཀ་ལ་བརྟེན་ནས་ “དངོས་འབྲེལ་ཇི་ཞིག་བྱུང་ཡོད་པ་”དེ་སྟོན་ཐུབ་ཀྱིན་རེད་བསམས་ཡོད་པ་རེད་ལ། དབྱིན་ཇིའི་ཁེ་ཐོ་ལིག་གི་རྒྱལ་རབས་མཁན་ ལོར་ཌི་ ཨེག་ཤོན་ (Lord Acton) གྱིས་ “ཡང་དག་པའི་རྒྱལ་རབས་”དེ་སྒྲུབ་ཐུབ་པའི་ཉི་མ་གཅིག་ཡོང་གི་རེད་ཅེས་ཡིད་ཆེས་བྱས་པ་རེད།
ད་ཆ་རྒྱལ་རབས་པ་ཚོ་ནི་སྤྱིར་བཏང་གིས་ཧ་ཅང་བློ་གདེང་ཞན་པའི་ལྟ་ཚུལ་ཞིག་གི་མཐའ་སྐོར་ལ་སླེབས་ཡོད་དེ། ཁཱེམ་བྷི་རེ་ཇི་ཡི་ ཨི་ ཨེ་ཆི་ ཁཱར་ (E. H. Carr) གྱིས་བཤད་པ་ལྟར། “རྒྱལ་རབས་ནི་འགྲེལ་བཤད་ཅིག་རེད་”ལ། དགོས་དབང་ལ་བསྟུན་པའི་དུས་སྐབས་ཅན་གྱི་འགྲེལ་བཤད་ཅིག་དང་། དེ་ལ་བརྟེན་པའི་བསྐྱར་འབྲི་དང་བསྐྱར་བཅོས་ཤིག་རེད། རྒྱལ་རབས་བསྐྱར་བཅོས་རིང་ལུགས་ནི། གསར་དུ་རྙེད་པ་དང་བདེན་པ་མང་བའི་ལོ་རྒྱུས་ཀྱི་ཡིག་ཆ། ཡང་ན་ཕྱོགས་ལྷུང་ཉུང་བའི་གནས་ཚུལ་དེ་ཚོ་སྣོན་པ་བྱེད་པའི་དམིགས་ཡུལ་འཛིན་པ་དང་ཆབས་གཅིག ལོ་རྒྱུས་ཀྱི་བདེན་པ་དེ་ཚོ་ལ་བསྐྱར་ཞིབ་བྱས་ནས་འདས་པ་ལ་གོ་བ་ཡག་ག་ཞིག་སླེབས་པའི་འབད་བརྩོན་ཞིག་རེད། ཡང་ད་དུང་གུས་ཞབས་ཉུང་ང་ཞིག་ཀྱང་ཡོད་དེ། ཁ་ཤས་ཀྱིས་ཐ་ན་རྗུན་བཟོ་བྱས་པ་རེད་བརྗོད་སྲིད་ལ། དེ་འདྲའི་བསྐྱར་བཅོས་རིང་ལུགས་པ་ལ་ “ཞི་འགྲིག་རིང་ལུགས་པ་”ཟེར་ཞིང་། ཚིག་དེ་ཐོག་མར་ཧྥ་རན་སིའི་དམག་ཆེན་གཉིས་པའི་ཐོག་ལ་མཁས་པ་ (Le Syndrome De Vichy, སོགས་) ཧེན་རཱེ་ རཱོའུ་སཱོ་ (Henry Rousso) ཡིས་ངོ་སྤྲོད་བྱས་ཤིང་། དེས་རྒྱལ་རབས་བསྐྱར་འབྲི་བྱེད་པའི་བརྒྱུད་རིམ་དེ་ནི་རང་ཉིད་ཀྱི་འདོད་ཕྱོགས་ལ་རྒྱབ་སྐྱོར་བྱེད་པའི་དོན་དེ་ཚོ་ལ་སྒྲོ་འདོགས་དང་། ཐལ་ཆེར་བརྗོད་པ་དང་ཆབས་གཅིག་གལ་ཆེའི་བདེན་དོན་མང་པོ་སྣང་མེད་དུ་འཇོག་པའམ་ཡང་ན་ཁས་མི་ལེན་པ། ཇེ་ཉུང་དུ་གཏོང་བ་བཅས་བྱེད་པ་ཡིན་པར་བརྗོད།
དགེ་རྒན་ཆེན་མོ་ མེལ་ཝན་ གྷོལ་ཌི་སི་ཐེན་གྱི་ ༡༩༡༣ ནས་ ༡༩༥༡ བར་གྱི་བོད་ཀྱི་དེང་རབས་རྒྱལ་རབས། བླ་མའི་རྒྱལ་ཁབ་ཤི་བ། ཞེས་པ་དེ་ ༡༩༨༩ ལོའི་ཐོན་སྐབས། བོད་ཀྱི་འཇིག་རྟེན་ནང་གི་མང་པོ་ཞིག་ཡར་ལངས་དགོས་པ་དང་དོ་སྣང་སྤྲོད་དགོས་པའི་རྒྱུ་མཚན་ནི། དེབ་དེས་བཞག་པའི་བསམ་ཚུལ་ནོར་ས་མེད་པ་ཞིག་སྟེ་ཐ་ན་ཐོག་མར་ཤོག་ངོས་དག་བམ་ཀློག་བྱས་པ་ཙམ་གྱིས་ཀྱང་། འདི་ན་བོད་ཀྱི་རྒྱལ་རབས་སྐོར་ལ་ཡང་བསྐྱར་གནད་ཆེ་བའི་འགྲེལ་བཤད་ཅིག་འདུག་ཅེས་པ་དེ་རེད། བསམ་ཚུལ་འདི་ནི་བོད་ཀྱི་སྲིད་དོན་རྒྱལ་རབས་ཐོན་རིམ་ནང་གི་ཅུང་རིང་བའི་དུས་ཚོད་ཀྱི་སྟོང་ཆ་ཞིག་ཡོད་པ་དེ་ལ་བརྟེན་ནས་ཇེ་ཆེར་ཕྱིན་པ་རེད། དོན་དངོས་ལ། རྩིས་དཔོན་ཞྭ་སྒབ་པའི་བོད་ཀྱི་རྒྱལ་རབས་ཐད་ཀྱི་གལ་ཆེའི་ལོ་རྒྱུས་ཏེ། བོད་ཀྱི་སྲིད་དོན་རྒྱལ་རབས་ཐོན་པ་ནས་ལོ་ཉི་ཤུ་རྩ་གཉིས་འདས་ཟིན་པ་དང་། ཧཱུ་ རི་ཆར་ཌི་སཱོན་ (Hugh Richardson) གྱི་འདོད་རྔམ་ཆུང་མོད་བེད་སྤྱོད་ཆེ་བའི་ བོད་དང་དེའི་རྒྱལ་རབས་ ཅེས་པ་ཐོན་པ་ནས་ལོ་ཉི་ཤུ་རྩ་བདུན་ཕྱིན་ཡོད་པ་རེད། ང་ཚོ་ལ་ ཧཱུ་ རི་ཆར་ཌི་སཱོན་དང་སི་ནེལ་གྷ་རོབ་ (Snellgrove) ཀྱི་ ༼འགྲན་ཟླ་ད་དུང་མེད་པ་ལྟར་༽བོད་ཀྱི་རིག་གནས་ལོ་རྒྱུས་ ཅེས་པ་དེ་ ༡༩༦༨ ལོར་ཐོབ་ཀྱི་ཡོད་ལ། བོད་ཀྱི་སྔ་མོའི་རྒྱལ་རབས་ཐད་ཀྱི་རྩོམ་དང་ཆེད་རྩོམ་ཐར་ཐོར་ཡོད་པ་མ་གཏོགས་རྒྱ་ཆེ་བའི་སྲིད་དོན་རྒྱལ་རབས་ཤིག་མེད་པ་རེད།
(more…)
མགོ་ལོག་སྨིན་ཐང་ཕྱོགས་ཀྱི་ཡ་ང་བའི་གནས་ཚུལ།
བོད་འབྱོར་གནས་ཚུལ།
བོད་མདོ་སྨད་མགོ་ལོག་ཨ་སྐྱོངས་ཁང་སར་སྨིན་ཐང་ཡུལ་ཚོ་༼ཤང་།༽ལ་མཚོན་ན། ཕྱི་ལོ་༡༩༥༨ལོར་མགོ་ལོག་ཁ་གསུམ་གྱི་ནང་ནས་དང་པོ། ཁྲ་ཤུལ་བསོ་མོ་དང་། ཕ་ཚེ་ཐར་གཉིས་གྱིས་དམག་དཔོན་མཛད་དེ་རྒྱ་དམག་ལ་འཐབ་འཛིང་བྱས་ནས་རྒྱ་དམག་གསུམ་བསད་ཅིང་། རྫོང་མདའ་ཆེ་བ་ཞིག་དང་མེ་མདའ་གསུམ་བླང་བ་རེད། ཐེངས་གཉིས་པ་སྐོང་གསེར་ནས་དམག་དཔོན་ཧོར་ཤེར་བཟང་དང་། མགོ་ལོག་དཀོན་མཆོག་སྐྱབས། ཐང་བ་བསོ་པོ་སོགས་ཀྱིས་གཅེས་སྲོག་བཏང་ཞིང་ཁང་སར་དམག་མང་ཡོངས་ཀྱིས། རྒྱ་དམག་སུམ་རྒྱ་ཙམ་དམར་གསོད་བྱས་པའི་མཐར་མང་སྣེ་ཉུང་གིས་མ་བརྟེན་པར་རྒྱ་དམག་གིས་བོད་མི་༨༠ ཙམ་འཛིན་བཟུང་བྱས་པའི་ནང་ནང་ཕར་ཆེར་མུ་གེས་ཤི ཁྲ་བསོ་དང་ཕ་ཚེ་སོགས་མི་བཅུ་མ་གཏོགས་རང་ཡུལ་ལ་མ་ཐོན། ཕྱི་ལོ་༡༩༦༨ལོར་དོམ་ཙ་བླ་མ་རྡོར་ལོ་དང་། ཁྲོ་ཤུལ་བློ་རྣམ། ཁྲ་ཤུལ་བསོ་མོ། ཕ་ཚེ་ཐར་སོགས་གྱིས་བོད་མིའི་བདེ་སྡུག་གི་ཆེད་དུ་གཅེས་སྲོག་བཏང་། ཤུལ་དུ་ལྷག་པ་གཙང་སྐོར་གྲུབ་ཆེན་ཨོ་རྒྱན་རིག་འཛིན། སྤྲུལ་བསྟན་པའི་དབང་ཕྱུག་གཉིས་ཚེ་བཙོན་བྱས། ཧོར་བསམ་རྒྱམ་དང་། མགོ་ཚེ་མ་གཉིས་ལ་ལོ་ ༡༥ ཁྲིམས་ཐག་བཅད། གཞན་ཡང་ཁྲིམས་པ་ལྔ་དྲུག་ཙམ་ཡོད།
ཕྱི་ལོ་ ༢༠༠༨ ཟླ་༣པའི་ཚེས་ ༡༤ ཉིན་བོད་ལྗོངས་ལྷ་ས་གྲོང་ཁྱེར་ནས་ཞི་བའི་ཡར་ལང་བྱས། ཚེས་ ༡༦ ཉིན་རྔ་བ་རྫོང་ནས་ཡར་ལང་བྱས་ཤིང་མི་ ༢༠ ལྷག་དམར་གསོད་བྱས། མི་མང་པོ་ཁྲིམས་ཁང་དུ་བཅུག་ནས་རྡུང་རྡེག་དྲག་པོ་བྱས་ཏེ་བསད་པ་ཡང་བཅུ་ཕྲག་ཙམ་ཡོད་ཟེར། དེ་མིན་ཁྲིམས་ཐག་བཅད་པ་ཡང་མང་པོ་ཡོད་ཀྱང་མིང་ད་དུང་གསལ་བོར་ཤེས་མེད། ཚེས་ ༡༧ ཉིན་གྱི་ཆུ་ཚོད་དྲུག་གི་སྟེང་མགོ་ལོག་གཅིག་སྒྲིལ་རྫོང་གི་སོག་རུའི་ཨ་ཏི་གཟའ་ཟླ་མགོ་གཙོ་བྱས་ཏེ། སྨིན་ཐང་ཁྲ་ཤུལ་ཆོས་མཛོད། ཁྲ་ཤུལ་དོན་ཡོད། ཁྲ་ཤུལ་དཔལ་འབྱོར། ལམ་སྐོར་ཕུར་ཐར། མགོ་ལོག་ལེ་ཚོགས། དགེས་སྐོར་བློ་བཟང་། འདོད་ལྷ། ཝ་འགྲོ་འདུལ། གླིང་ཆོས་གྲགས། གླིང་བློ་བཟང༌། གླིང་འཇམ་དབྱངས། ཆོ་རྗེ་དཀོན་མཆོག་སོགས་མི་གསུམ། ཁང་སར་རིག་འཛིན། དྲག་རས། གླུ་བ་རྟ་མགྲིན་ཕ་བུ་སོགས་ཀྱིས་ཡར་ལང་བྱས་ནས་ཉེན་རྟོགས་པའི་རླངས་འཁོར་གཉིས་བཅག་ཅིང་། ལམ་གྱི་བཞི་མདོའི་ཉེན་རྟོགས་པའི་ཁང་ཆུང་མེར་བསྲེགས་བཏང་། དེའི་ཕྱི་དྲོ་ཚོད་བདུན་པའི་སྟེང་སྨིན་ཐང་ཡུལ་ཚོའི་༼ཤང་།༽ན་གཞོན་འགས་མགོ་འཛིན་བྱས་ནས། ཧི་ར་ཤེས་རབ་དང་། ཁྲ་ལིའི་གཡང་སྒྲུབ། ལམ་སྐོར་བློ་གྲོས། ཕ་བསྟན་འཛིན་མགོན་པོ། མགོ་ལོག་སྒྲོན་ཚེ། ཁྲ་ཤུལ་བདེ་ལེགས། འཇུ་སྐུ་གསུམ། དམེ་སྐྱ་པེ། ཁྲ་ཤུལ་བག་རྩེ། ཆོས་སྐོར་མགོན་པོ་སྐྱབས། ཁྲ་ལུའི་གསེར་ཐུབ། ལམ་སྐོར་སྐལ་ལྡན། ཁྲ་ལུའི་ཡར་འཕེལ། ཁྲ་ལུའི་འགྲོ་དོན། ཁྲ་ལུའི་བློ་བཟང༌། ཆོས་སྐོར་བློ་བསམ། ཨེ་འུ་པད་མགོན། ཨེ་འུ་རས་ཆུང༌། ལམ་གོང་ཡོང་འགྲུབ། ཤ་བསམ་འགྲུབ། མཆུག་ཨོ་རྒྱན་དང་དབང་སྟོབ། མཆུག་ཡོང་འདུས་སྐྱབས། ཨ་རིག་བསོད་ནམས་རྡོ་རྗེ། ཧི་ར་འཛམ་གླིང་དང་ལྷས་གསར། དམེ་མགོན་ནེ། དགོ་ནང་ཟླ་བ། སྒོ་ནང་རྡོར་པེ། ལམ་གོང་ཐེག་མཆོག བུར་བཟའ་མུ་ནུ། ཆོས་སྐོར་རྒྱ་མཚོ། ཤ་ཚོས་རས། གླིང་ཀུར་པེ། ཧི་ར་དོན་སྟོབ། གཡག་གཡུལ་རྒྱལ། རྔ་བ་ཨ་གར། རྔ་བ་གཏེར་པོ་རྣམས་ཀྱིས་ཁྲོམ་སྐོར་བྱས་ནས་ཡུལ་ཚོའི་ཉེན་རྟོགས་ཁང་བ་མེ་ལ་བསྲེག་ཅིང་། རྒྱའི་དར་དམར་མར་ཕབ་ནས་ཁྲ་ལིའི་གཡང་སྒྲུབ་ཀྱིས་བོད་གྱི་རྒྱལ་དར་ཡར་བསྒྲེངས། (more…)
བོད་ནང་གི་གནས་ཚུལ།
ཀླུ་འབུམ་བཀྲིས།
ཉེ་བའི་ནང་བོད་ནང་ཟིན་བྲིས་བོར་སོང་བ་མང་པོ་བྱུང་ཡོད་པ་མ་ཟད་མི་བུ་རང་ཉིད་བོར་སོང་བ་ཡང་མི་ཉུང་བ་ཡོད་པ་ངོ་མ་གྱོང་ཁུལ་ཆེན་པོ་རེད་ཟེར། བོད་ནས་གྲོགས་པོ་ཞིག་གིས་བཤད་རྒྱུར། ད་ལྟ་དགོན་པོ་སོ་སོ་ནས་གྲྭ་མང་པོ་བོར་ནས་ཟླ་རེ་གཉིས་ནང་ད་དུང་གར་སོང་མི་གོ་གི ཉེ་ལམ་མདོ་སྨད་སྐུ་འབུམ་དགོན་པའི་གྲྭ་བ་ཁྲི་སྐལ་བཟང་བརྩོན་འགྲུས་དང་དཀོན་མཆོག་བསམ་གཏན་(མི་ཁོམ་པའི་རྒྱལ་སྲས་)མདོ་སྨད་དཀའ་སྦྱིན(སྦྱིན་པ་རྒྱ་མཚོ)བློ་བཟང་ཚེ་རིང་སོགས་མི་བཞི་སྤྱི་ཟླ་༤པའི་༡༦ནས་༥བའི་༡༥བར་ཟླ་གཅིག་གི་རིང་ལ་གར་སོང་མ་ཤེས་ཟིག རྗེས་སུ་དགོན་པའི་གྲྭ་བ་དག་གིས་དགོན་བདག་སོགས་ལ་རེ་བ་ཡང་ཡང་ཞུས་ཏེ་ཁོ་ཚོས་གོང་རིམ་ལ་ཞུ་བ་ཡང་ཡང་ཞུས་མཐར་ཟླ་༥བའི་༡༥ཉིན་གང་ཡིན་མ་ཤེས་བར་གློད་གྲོལ་བཏང་ཡོད་ནའང་ ཡིད་སྐྱོ་བ་ཞིག་ལ་ཁོ་ཚོས་མི་འདོད་པའི་དངོས་པོ་དག་གཞུང་བཞེས་གནང་བ་མ་ཟད་གྲྭ་རྐྱང་གི་ཆ་རྐྱེན་ལ་མ་ལྟོས་པར་ཁྲི་སྐལ་བརྩོན་གྱི་གདན་འོག་ནས་དམངས་སྒོར་སྟོང་དྲུག་ལྷག་གི་ནང་ནས་སྒོར་༢༨༠༠དང་སྒོར་ཁུག་ཏུ་སྒོར་བདུན་བརྒྱ་ཡས་མས་ཡོད་པའི་ནང་ནས་སྒོར་༢༡༠མ་གཏོགས་ཕྱིར་སྤྲད་མེད་པའི་གནས་ཚུལ་བཤད་བྱུང་།
སྲིད་དབང་སྒེར་འཛིན་ལམ་ལུགས་ནས་མང་གཙོའི་ལམ་ལུགས་བར།
སྲིད་དབང་སྒེར་འཛིན་ལམ་ལུགས་ནས་མང་གཙོའི་ལམ་ལུགས་བར། -བཅིངས་གྲོལ་གྱི་ཆེད་རྟོག་འཆར་གྱི་སྒྲོམ་གཞི་ཞིག །
From Dictatorship to Democracy: A Conceptual Framework for Liberation
ཨེལབྷཊ་ཨེནཊིན་ལྟེ་གནས་ཁང་གི་མཁས་དབང་ཇཱིན་ཤཱརྤ་ཡིས་བརྩམས།
པདྨ་ཚེ་དབང་ཤཱསྟྲིས་གངས་ལྗོངས་བོད་ཀྱི་སྐད་དུ་བསྒྱུར།
” …ངས་མང་ཚོགས་ལ་སྲོག་སྐྱོན་དང་སྡུག་བསྔལ་ཉུང་བའི་ཐོག་ནས་སྲིད་དབང་ སྒེར་འཛིན་ལམ་ལུགས་དེ་ལམ་ལྷོངས་ལྡན་པའི་སྒོ་ནས་འཐོར་ཞིག་གཏོང་བར་ཆེས་ནུས་པ་ལྡན་པའི་ཐབས་ལམ་གྱི་སྐོར་ལ་བསམ་བློ་ཞིབ་ཚགས་གཏོང་རྒྱུའི་འབད་རྩོལ་བྱས་པ་ཡིན། འདིར་ངས་ལོ་མང་རིང་ལ་སྲིད་དབང་སྒེར་འཛིན་ལམ་ལུགས་དང་། འགོག་རྒོལ་ལས་འགུལ། གསར་བརྗེའི་ལས་འགུལ། སྲིད་དོན་གྱི་ལྟ་བ། སྲིད་གཞུང་གི་ལམ་ལུགས། དམིགས་སུ་བཀར་ཏེ་དངོས་དོན་གྱི་འཚེ་བ་སྤངས་པའི་འཐབ་རྩོད་བཅས་ཀྱི་ཐོག་ལ་སློབ་སྦྱོང་བྱས་པའི་ཉམས་མྱོང་ལ་གཞི་བཞག་ཡོད། དེབ་འདི་དེའི་འབྲས་བུ་རེད།…”
གཤམ་གསལ་འབྲེལ་ཐག་ལ་བསྣུན་ནས་དེབ་ཐེར་འདི་ཆ་ཚང་ཀློག་རོགས།
dictatorship_to_democracy-final
ང་ད་དུང་མྱི་གསོན་པོ་ཡིན།
གཡུ་ཚང་ལྷ་མོ་དོན་གྲུབ། ཨ་རི།
མཁྱེན་ལྡན་དྲ་གྲོགས་རྣམ་པ་ལགས།
ཐེངས་འདིར་ཡང་ངས་ཐོག་མར་མ་བསམ་ས་ནས་ཁ་བརྡ་ལ་དགོངས་སེལ་ཞུ་དགོས་བྱུང་སོང་། རྒྱུ་མཚན་ནི་རྒད་པོ་ངས་འཆི་ཁར་ཁ་ཆེམས་ལྟ་བུའི་ཁ་བརྡ་ཐུང་ཐུང་ཞིག་བྱས་པའི་རྗེས་ནས་ཁ་བརྡ་དྲ་ཐོག་ཏུ་ཉོག་བཤད་བྱེད་མཁན་ཆར་ཤུལ་གྱི་ཤ་མོ་བཞིན་བརྡོལ་ནས་དྲ་ངོས་ཀྱི་ཁོར་ཡུག་ལ་བརྡབ་གསིག་ཚོད་མེད་འཐེབས་སོང་པས་ཡིན། ངོ་མ་བཤད་ན་ངས་རང་གི་བསམ་ཚུལ་ཞིག་གམ། དྲན་ཕྱོགས་ཤིག་གམ། རྨོངས་འཆར་ཞིག་ལྷག་བསམ་ཟོལ་མེད་དང་དྲང་པོ་དྲང་བཞག་གིས་རང་ཉིད་ལྟར་འཆི་ལ་ཉེ་བའི་བོད་མི་རིགས་ཀྱི་རྩ་དོན་ལ་བསམ་ནས་འདིར་ཀུན་པོའི་སྤྱན་ལམ་དུ་བསྟར་བ་ཡིན་ཏེ། དྲ་གྲོགས་འགས་བོད་ཀྱི་དབུ་འཁྲིད་ཏཱ་ལའི་བླ་མ་དང་རྒྱ་གར་གྱི་གཱན་དྷི། འབར་མའི་ཨན་སང་སོ་སྐྱིད། ཨ་ཧྥུ་རི་ཁའི་ནེལ་སོན་མན་ད་ལཱ་སོགས་ཀྱི་གནས་སྟངས་མི་འདྲ་བས། བོད་ཀྱི་དབུ་འཁྲིད་ཁོང་བོད་མི་དམངས་དང་མཉམ་དུ་ཕེབས་ནས་བོད་དོན་འཐབ་རྩོད་བྱེད་པ་ཡོང་ཐབས་མེད་པའི་སྐོར་གྱི་ལྟ་ཚུལ་ཞིག་བརྗོད་པ་མ་གཏོགས། གཞན་མང་པོ་ཞིག་གིས་སུ་ཞིག་འཇིགས་སྐུལ་རིང་ལུགས་པ་ཡིན་པ་དང་། སུ་ཞིག་གི་མིང་ཚིག་གུང་ཁྲན་ཏང་གི་མིང་ཚིག་ཡིན་པ། སུ་ཞིག་སོ་བ་ཡིན་པ་སོགས་ཀྱི་འབྲེལ་མེད་དོན་གཞན་རྐྱང་གླེང་ནས། ང་ཚོར་སྔར་ནས་ཡོད་པའི་མྱི་མ་ཤི་གོང་ལ་མིག་རིལ་འབྲུ་བའི་ངན་རྟགས་ད་དུང་ཡང་ཐོན་ཡོང་པས། ྐློག་པ་པོ་ཡོངས་དང་ཁ་བརྡའི་བདག་པོ་ཚོར་ཉོབ་སྣང་ཚད་མེད་སྐྱེས་ཡོད་ངེས་རེད་ལ། ཁོང་ཚོའི་ངན་རྟགས་འདི་ལས་ང་ཚོས་སྔར་བོད་མི་བསམ་མེད་དག་གིས་མཁས་དབང་དགེ་འདུན་ཆོས་འཕེལ་དང་དོན་གྲུབ་རྒྱལ། ལུང་ཤར་རྡོ་རྗེ་ཚེ་རྒྱལ་བཅས་ལ་མ་ཉེས་ཁག་གཡོགས་བྱས་པའི་རླུང་ནག་འཚུབ་མའི་འཁོར་སྟངས་དེ་གསལ་ལྷང་ངེར་མཐོང་ཐུབ་པ་མ་ཡིན་ནམ། (more…)
བཤད་འདོད་པའི་སྐད་ཆ་འདི་ཡིན།༼སློབ་བུ་ཆོས་འབྱོར་ལ་བྲིས་པ།༽
ལྷ་ལུང་རྒྱལ།
རིགས་ཚུལ་གློག་གི་འདྲིས་མཐུན་སློབ་གྲོགས་ཚོ་བསྐྱུར་ཅིང༌།།
ཤེས་བྱའི་འོ་མ་འཐུང་མཚམས་ཕོར་ཁ་རུ་བཞག་ལ།།
རབ་མཛེས་སློབ་གྲྭའི་མཛའ་གཅུགས་ཡིད་མཐུན་མར་བྲལ་ནས།།
མི་གཅིག་གླིང་ལ་རི་ཆུས་བསྐལ་བ་འདི་ཅིས་ལན།།
འདུ་འབྲལ་སྒྱུ་མའི་རོལ་སྒེག་འཇའ་འོད་ཀྱི་ཕྱོགས་ལ།།
སྐྱོ་དགས་འཐམ་འཁྱུད་རེ་བའི་འབྲས་བུ་དེ་དབེན་ཡང༌།།
མི་སྐྱིད་དངན་པའི་རླུང་བུ་བྱང་ཁོག་ཏུ་ལྡིང་བ།།
ཕྱི་དབུགས་ལ་འདྲེས་གོ་ལར་འཁོར་བསྐྱོད་ཅིག་བྱས་སོང༌།། (more…)
ཧི་མ་ལ་ཡའི་རི་འདབས་ནས།
ལྷ་ལུང་རྒྱལ།
རིའི་བར་སྐེད་ལོང་ལོང་སྨུག་སྤྲིན་གྱིས་བཟུང་ཞིང༌།།
ཆར་སིམ་བུའི་དངོས་གྲུབ་ཉི་འོད་ཀྱིས་ལྕིབས་པ།།
འོད་འཚེར་རེར་འཇོ་བའི་ཕྱི་དྲོ་ཡི་དུས་ཤིག།
སེམས་རྒྱག་ཕྱོགས་ཤིག་གིས་ཞེ་མཐུན་ཁྱོད་དྲན་འོང༌།།
བྱ་རྒོད་པོའི་གཤོག་པས་འཁྱོག་ཐབས་རང་མེད་ལ།།
ཆུ་གཙང་པོ་རླབས་ཀྱིས་འཁྱེར་ཐབས་ཀྱང་དབེན་པ།།
ལུས་ནམ་མཁའ་དྲན་གདུང་སྤྲིན་ནག་གིས་གཡོགས་ཏེ།།
ས་འདི་ནས་ཉི་མ་འཁྱོལ་ཐབས་ཅིག་མི་འདུག།
ཕྱིའི་འབྱོར་བ་གདོན་གྱི་བསླུ་བྲིད་ཀྱིས་ཡིན་ནམ།།
དུས་འགྱུར་ལྡོག་མི་ཡི་ཁ་དོག་ཀྱང་བསྒྱུར་རམ།།
ཕྱི་ཐག་རིང་མཛའ་གཅུགས་མེ་ཏོག་དང་འཇའ་སྤྲིན།།
མིག་ལོངས་སྤྱོད་མ་ཐོབ་སེམས་པ་དེ་ལྟོགས་ཡོད།། (more…)
དུད་ནག་ལྟ་བུའི་བོད་ཀྱི་བླ་སྤྲུལ་འདི་ཚོ།
བྲག་སྣ་བ།
དུས་རབས་བཅུ་གཉིས་པའི་དུས་མགོ་ནས་བཟུང་བོད་འདིར་ཡང་སྤྲུལ་ལམ་ལུགས་ཀྱི་གོམས་སྲོལ་གསར་པ་ཞིག་འགོ་ཚུགས་ཤིང༌། གོམས་སྲོལ་འདི་རིམ་པས་བོད་ཀྱི་ནང་བསྟན་རིག་གནས་ལ་འབྲེལ་འདྲིས་དམ་པའི་རིག་གནས་བྱེ་བྲག་པ་ཞིག་ཏུ་གྱུར་ཏེ། ད་བར་བོད་སྤྱི་ཚོགས་ཁྲོད་དུ་ཆོས་སྲིད་གཉིས་ཐད་ཀྱི་གོ་གནས་འགངས་ཆེན་ཤིག་ཟིན་ཡོད་པ་དང༌། བོད་མི་ཚོའི་ངོས་ནས་ཁོང་ཚོ་ནི་སངས་རྒྱས་བྱང་འཕགས་ཆེ་གེ་མོ་ཞིག་གི་སྤྲུལ་བ་ཤ་སྟག་སྟེ། འགྲོ་བ་སེམས་ཅན་སྤྱི་དང་ལྷག་དོན་བོད་མིའི་བདེ་སྡུག་ཁོ་ནའི་ཕྱིར་མི་ཡི་ཤ་ཚུགས་སུ་བྱོན་པ་ཁོ་ནར་སྙམ་གྱི་ཡོད་ཕྱིན། བླ་མ་ཚོ་ནི་བོད་སྤྱི་ཚོགས་འདིའི་དབང་སྒྱུར་སྟོབས་ཤུགས་ཀྱི་གོང་བུ་ཆེས་བླ་ན་མེད་པ་ཞིག་སྟེ། བོད་མི་རིགས་འདིའི་བླའམ་སྲོག་ལྟ་བུ་ཞིག་ལ་གྱུར་ཡོད་པ་ནི་འགྲེལ་བརྗོད་ཞུ་ཐུབ་པ་ཞིག་མིན།
རྒྱུ་མཚན་དེས་མི་རིགས་འདིས་གནའ་ནས་ད་བར་ཟས་ཀྱི་ཞིམ་ས་དང༌། གོས་ཀྱི་ཡག་སས་མཚོན་རང་ལ་དབང་བའི་མཆོག་དང་ཕུལ་གྱི་གྱ་ནོམ་དངོས་པོ་མཐའ་དག་བླ་མར་ཕུལ་ཡོད་པ་དང༌། བླ་མ་ཚོ་ནི་ཚེ་འདི་དང་ཕྱི་མའི་མགོན་སྐྱབས་དཔུང་གཉེན་དམ་པ་སྟེ། ཁོང་ཚོའི་སྤྱན་གྱིས་མི་མཐོང་བ་དང༌། ཐུགས་ཀྱིས་མི་མཁྱེན་ྭཔ། སྙིང་རྗེས་མི་སྐྱོབ་པའི་ཉམས་ཐག་སེམས་ཅན་ཞིག་འཇིག་རྟེན་འདིར་མེད་པར་སྙམ་སྟེ། སྐྱིད་སྡུག་གི་དུས་ནམ་ཡང་བླ་མར་རེ་ཞིང་གསོལ་བ་འདེབས་རྒྱུ་ནི་དབུགས་ཀྱི་འབྱིན་རྔུབ་དང་གཏན་ཏུ་ཁ་བྲལ་མྱོང་མེད་པ་ལྟ་བུ་ཞིག་ཡིན།
ཡིན་ནའང༌། ཡིད་སྐྱོ་བ་ཞིག་ལ། འདས་ཟིན་པའི་ལོ་རྒྱུས་ཀྱི་འགག་འཕྲང་རེ་ནས། མི་རིགས་འདི་ཆེས་སྡུག་བསྔལ་དང་ཛ་དྲག ཆེས་ཉམས་ཐག་དང་ཉེན་ཁར་ལྷུང་ཐེངས་རེར། རྒྱལ་བ་པཎ་ཆེན་ལྟ་བུ་རེ་འགའ་མ་གཏོགས་པའི་བོད་ཀྱི་བླ་མ་གཞན་དག་ཚོས་མི་རིགས་འདིས་ཁོ་ཚོར་བཅངས་པའི་ཡིད་ཆེས་བློས་གཏོད་ལ་དཔག་པའི་རིན་འབབ་ཅིག་རྩ་བ་ཉིད་ནས་སྤྲོད་ཐུབ་མེད་པར་མ་ཟད། ད་དུང་སྐབས་འགར་བོད་མི་རིགས་འདི་སྣང་བ་ལས་མུན་པར་འཕེན་པའི་མཐུན་འགྱུར་རོགས་རམ་ཡང་ཞུས་མྱོང་ཡོད། (more…)
བོད་རྒྱའི་བར་གྱི་བོད་དོན།
གཤམ་ལ་རྒྱ་ནག་ཕྱོགས་ནས་བོད་དང་བོད་ཀྱི་གནད་དོན་སྐོར་ལ་རྣམ་འགྱུར་ཅི་ཞིག་བཟུང་ཡོད་པའི་སྐོར་གྱི་ཡིག་ཆ་ཁག་ཅིག་ཟུར་འདོན་ཞུས་ཡོད། འདི་ལྟར་བོད་དོན་གླེང་སྟངས་ཐད། ཁྱེད་རང་ལ་བསམ་ཚུལ་ཅི་ཡོད་དམ། མང་པོའི་བསམ་ཚུལ་སྤེལ་སླད་འདིར་དོན་གནད་ཁག་ཟུར་འདོན་ལས། ཡིག་ཆ་ཆ་ཚང་ཟུར་འདོན་ཞུས་མེད།
༼༡༽ ཕྱི་ལོ་ ༢༠༠༨ ཟླ་ ༣ ཚེས་ ༢༡ ཉིན་གྱི་༼བོད་ལྗོངས་ཉིན་རེའི་ཚགས་པར༽་གྱི་དཔྱད་གཏམ་ནང༌།
¿ཐེངས་འདིར་ལྷ་སར་བྱུང་བའི་རྡུང་བཅོག་འཕྲོག་སྲེག་གི་ཚབས་ཆེའི་དོན་རྐྱེན་དང༌། སྐྱི་གཡའ་བའི་དྲག་སྤྱོད་དེ་དག་གིས་དོན་མེད་དུ་སྐྱེ་འགྲོ་རྣམས་ལ་སྡུག་བསྔལ་ཚབས་ཆེན་མྱོང་དུ་བཅུག་པ་ཡོད་པ་དེས། ཏཱ་ལའི་ནི་ཁོ་རང་གིས་སྒྲོག་པ་ནང་བཞིན་གྱི་ནང་པའི་དགེ་སློང་ཞིག་ཡིན་ཟེར་བ་དེ་ལྟ་བུ་ཞིག་གཏན་ནས་མིན་པ་ར་འཕྲོད་ཡོད། ཁོ་ནི་མིའི་གདོང་ལ་གཅན་གཟན་གྱི་སེམས་དང་ལྡན་ཞིང༌། ཆོས་གོས་གྱོན་པའི་འཕར་སྤྱང་ཞིག་རེད་ཅེས་བརྗོད་ན་ཐལ་ཆ་གང་ཡང་མེད། སྟོན་པ་བཅོམ་ལྡན་འདས་ཡིན་ནའང༌། ཏཱ་ལའི་ནང་བཞིན་ཁ་འཇམ་ཁོག་རྩུབ་ཀྱི་ནང་པའི་ཞབས་འདྲེན་པ་དང༌། མིའི་གདོང་ལ་གཅན་གཟན་གྱི་སེམས་དང་ལྡན་པའི་དྲག་སྤྱོད་པ་སྨྱོ་རྩུབ་ཅན་འདི་བཟོད་བསྲན་བྱེད་ཐུབ་ཀྱི་མ་རེད། ཏཱ་ལའི་ལྟ་བུ་མེས་རྒྱལ་དང་མི་དམངས་ལའང་རྒྱབ་གཏོད་བྱེད་ཕོད་མཁན་མིཞིག་ལ། ད་དུང་མིའི་ཐ་སྙད་སྦྱོར་རུང་ངམ། གྲྭ་པཞིག་ཡིན་པའི་ཆ་ནས། ཏཱ་ལའི་ཡིས་རྫུན་ཤོད་པ་མ་ཟད། ཐེངས་འདི་ཚབས་ཆེའི་རྡུང་གཅོག་འཕྲོག་སྲེག་གི་དོན་རྐྱེན་བཀོད་བྱུས་དང་སྟངས་འཛིན་བྱས་ཏེ། ཁོ་པའི་སྤྱོད་ངན་དེ་ཐོས་པ་ཙམ་གྱིས་ཧང་སངས་དགོས་པ་ཞིག་ཡིན་ལ། གདོན་འདྲེ་ལའང་དེ་ལས་ལྷག་ཅི་ཡོད། གལ་སྲིད་སྟོན་པས་ནང་པའི་རྗེས་འཇུག་འདི་ལྟ་བུ་ཞིག་ཡོད་པ་མཁྱེན་ན། ཁོང་ཡང་ངེས་པར་དུ་ཞལ་སྐྱེངས་པོ་ཡོང་གི་རེད། དེ་ནི་གཏན་འཁེལ་བ་ཞིག་རེད།¿ཅེས་བཀོད་འདུག (more…)
བོད་དོན་འཐབ་རྩོད་དང་སེམས་ཀྱི་དྲན་ཕྱོགས།
བཙུན་ཐར་ཚེ་རིང༌།
ྋགོང་ས་མཆོག་གིས་གཙོས་བོད་མི་སེར་སྐྱ་ཁྲི་ཕྲག་མང་པོ་གཞན་ཡུལ་ལ་སྐྱབས་བཅོལ་དུ་འབྱོར་ཞིང༌། གཞིས་བྱེས་གཉིས་སུ་གྱུར་ནས་དུས་རབས་ཕྱེད་ལྷག་ཕྱིན་པའི་དུས་སྐབས་ཏེ། ཕྱི་ལོ་ཉིས་སྟོང་བརྒྱད་ཀྱི་དེ་རིང༌། ཆོ་འཕྲུལ་སྨོན་ལམ་ཆེན་མོའི་མཆོད་མཇལ་འདུ་འཛོམས་ཀྱི་གོ་སྐབས་དང་བསྟུན་མདོ་སྨད་རེབ་གོང་བ་སྐྱ་སེར་མི་མང་གིས་བོད་མི་རིགས་ཀྱི་རང་དབང་བདེན་དོན་ཆེད་རྒྱ་ནག་གཞུང་ལ་ཞི་བའི་ངོ་རྒོལ་སྐད་འབོད་ཤུགས་ཆེ་བྱས་པ་ལ་རྐྱེན་བྱས། བོད་ཆོལ་ཁ་གསུམ་གྱི་ས་གནས་དྲུག་ཅུ་རེ་དགུ་ནས་རང་འགུལ་གྱིས་ཡར་ལངས་ཏེ་ཞི་བའི་ངོ་རྒོལ་གྱི་ལས་འགུལ་སྤེལ་ནས་ཟླ་གཉིས་ལྷག་འགྲོ་བཞིན་ཡོད་ལ། ཞི་བའི་ངོ་རྒོལ་སྐབས་ཆོས་བྱེད་སེར་མོ་བ་གཙོས་སློབ་གྲྭ་དང༌། ཞིང་འབྲོག་མང་ཚོགས། ས་གནས་ལས་བྱེད་སོགས་ལས་རིགས་མི་འདྲ་བའི་བོད་རིགས་སྤུན་ཟླ་ཕོ་མོ་རྒན་གཞོན་གང་མང་མཉམ་ཞུགས་བྱས་ཡོད་པ་ན་མང་ཆེ་ཤོས་གཞོན་སྐྱེས་མི་རབས་རེད། (more…)
རྨས་སྐྱོན་ཐེབས་པའི་མི་རིགས་ཤིག་གི་ཚེ་སྲོག་སྐྱོབས་པའི་མཐའ་མའི་དམག་འཐབ།
སྐུ་ཞབས་ལུང་རིགས་རྒྱལ་གྱི་གཅིག་གྱུར་ཆེན་པོ་གཉིས་ཞེས་པའི་ཆེད་རྩོམ་བཀླགས་པའི་རྗེས་འབྲེལ་དུ།
ཨ་འབྲུག་དཀོན་མཆོག
༸གོང་ས་མཆོག་གིས་བོད་ཀྱི་གནད་དོན་འདི་རྒྱལ་སྤྱིའི་ཆབ་སྲིད་ཀྱི་འགྱུར་ལྡོག་ཆེན་པོ་ཞིག་གི་འོག་ནས་བྱུང་བ་དང་འདི་ཉིད་ཐག་གཅོད་ཀྱང་རྒྱལ་སྤྱིའི་ཆབ་སྲིད་འགྱུར་འགྲོས་ཀྱི་རྒྱབ་ལྗོངས་དང་མཐུན་པར་བྱེད་དགོས་པ་དེ་དུས་རབས་སྔོན་མའི་དུས་དཀྱིལ་ནས་དཔྱོད་དཔག་གིས་ལམ་སྟོན་དང་འཆར་སྣང་གི་དགོངས་ཚུལ་བཏོན་ཡོད་ལ། རྒྱང་བཀྱེད་ནས་བལྟས་ན་དབུ་མའི་ལམ་གྱི་སྲིད་བྱུས་ལ་དེ་ལྟ་བུའི་དུས་རབས་ཀྱི་རྒྱབ་ལྗོངས་ཡོད་པ་རེད། འོན་ཀྱང་༸གོང་ས་མཆོག་གིས་དགོངས་པ་བཞེས་ཕྱོགས་དང་དབུ་མའི་ལམ་གྱི་སྲིད་བྱུས་རང་སྟེང་ནས་བཤད་ན་དེའི་ཆེ་བ་རྒྱས་བཤད་བྱེད་རྒྱུ་ལས་ཀྱང༌། དེ་ཉིད་འགལ་ཟླ་འདུམ་འགྲིག་གི་ལམ་ནས་སེལ་ཐུབ་པའི་ལག་ལེན་གྱི་རང་བཞིན་ལྡན་པའི་ཐོག་མའི་ཡིད་ཆེས་དེ་མངོན་གྱུར་ཡོང་ཐབས་ལ་འབད་པ་བྱས་ཡོད་པ་རེད། དབུ་མའི་ལམ་གྱི་སྲིད་བྱུས་དེ་རྒྱལ་སྤྱིའི་འགལ་རྩོད་སེལ་ཕྱོགས་ཀྱི་༸གོང་ས་མཆོག་གི་སྤྱིར་བཏང་གི་དགོངས་པ་ལས་བྱུང་ཡང་ཆེད་དམིགས་ཀྱི་ཆ་ནས་དེ་ཉིད་བོད་ཀྱི་གནད་དོན་ཐག་གཅོད་བྱེད་པའི་ཐབས་ལམ་ཞིག་ཡིན་ལ། སྲིད་བྱུས་འདི་༸གོང་ས་མཆོག་གི་དགོངས་གཞི་ཙམ་ལས་བོད་གཞུང་གི་ཁྲིམས་ཐོག་ནས་གཏན་འབེབས་བྱས་པའི་སྲིད་བྱུས་ཤིག་ཏུ་མ་གྱུར་བའི་ཡར་སྔོན་དེར་༸གོང་ས་མཆོག་གིས་བོད་ཀྱི་རྩ་དོན་ནི་བོད་མི་ས་ཡ་དྲུག་གི་བདེ་སྐྱིད་ཀྱི་ཆེད་ཡིན་ཞེས་བོད་ཀྱི་རྩ་དོན་དེ་བོད་མིའི་བདེ་སྐྱིད་ཀྱི་ཆེད་ཅེས་པར་ངོས་འཛིན་གནང་མྱོང་ཡོད། ཉེ་བའི་ཆར་༸གོང་ས་མཆོག་གིས་བོད་མིའི་སྡུག་བསྔལ་སེལ་ཆེད་ཅེས་པའི་ཚིག་འདི་བེད་སྤྱོད་གནང་གི་འདུག་ཅིང༌། དམིགས་བསལ་སྐུ་ཚབས་རྒྱ་རི་བློ་གྲོས་རྒྱལ་མཚན་ལ་༸གོང་ས་མཆོག་གིས་བཀའ་མངགས་ནན་པོ་བྱས་པའི་སྙིང་དོན་ཡང་བོད་མིའི་སྡུག་བསྔལ་སེལ་བའི་ཆེད་དུ་ཐབས་ཤེས་ག་རེ་ཡིན་ནའང་བྱེད་དགོས་ཞེས་པ་དེ་རེད། ༸གོང་ས་མཆོག་གིས་བོད་མིའི་བདེ་སྐྱིད་ཀྱི་ཆེད་ཅེས་པ་ནས་འགོ་བརྩམས་ཏེ་བོད་ཀྱི་གནད་དོན་ཐག་གཅོད་བྱེད་པའི་ཐབས་ལམ་དང་ཇུས་གཞི་གསལ་འདོན་གནང་བའི་གནས་ཚུལ་དེ་དཔེ་མཚོན་དུ་བཞག་ནས་ད་ལྟ་བོད་མིའི་སྡུག་བསྔལ་སེལ་ཆེད་དུ་ཐབས་ཤེས་ག་རེ་ཡིན་ནའང་བྱེད་དགོས་ཞེས་པ་དེ་ཁོང་གི་དགོངས་པ་དང་ཐབས་ཇུས་ལ་རྩ་བའི་ཆ་ནས་འགྱུར་ལྡོག་ཅིག་འགྲོ་བཞིན་པ་དང༌། བདེ་སྐྱིད་བསྒྲུབ་ཆེད་དང་སྡུག་བསྔལ་སེལ་ཆེད་དུ་ཞེས་པ་གཉིས་ལ་ཁྱད་པར་ཆེན་པོ་ཞིག་ཡོད་པ་ཡང་ངས་ངོས་འཛིན་བྱེད་ཀྱི་མེད། ཡིན་ནའང་བོད་མི་རིགས་འདི་གསོན་གནས་ཡོང་བ་ལ་ཕན་པའི་ཆེས་མཐའ་མཇུག་གི་གོ་སྐབས་ཀྱི་ཆེད་དུ་ཁོང་གིས་ག་རེ་ཡིན་ནའང་གནང་གི་རེད། ཁོང་ནི་ཐབས་ཤེས་དང་གདམ་ག་གཅིག་གིས་ནུས་པ་མ་ཐོན་པ་མངོན་གསལ་དུ་གྱུར་རུང་རང་ཉིད་ཀྱི་ལ་རྒྱ་སྲུང་སྐྱོབས་ཀྱི་ཆེད་དུ་གདམ་ག་གསར་བ་དང་ལེན་བྱེད་མི་ནུས་མཁན་དེ་འདྲ་གཏན་ནས་མ་རེད། དེང་སང་གི་བོད་ཀྱི་གནས་བབ་ལ་བསམ་ན་ང་ཚོས་ལ་རྒྱ་ལས་ཀྱང་དོན་དངོས་ལ་མཐོང་ཆེན་བྱེད་དགོས་པ་ཧ་ཅང་གལ་ཆེན་པོ་རེད། དོན་དམ་པའི་ང་ཚོ་ལ་ལ་རྒྱ་ཞིག་ཡོད་ན་ང་ཚོའི་གཞན་དང་གཞན་ལ་ངོ་རྒོལ་བྱེད་རྒྱུ་ལས་ཀྱང་རང་དང་རང་རིགས་དར་སྤེལ་གཏོང་བའི་གོ་སྐབས་དང་ཐབས་ལམ་ལ་བསམ་བློ་གཏོང་རན་རེད། (more…)
གནས་སྟངས་ཛ་དྲག་དང་སྣང་བ་སྐྱིད་པོ།
ཨ་འབྲུག་དཀོན་མཆོག
རྡ་རམ་ས་ལ་འདི་ས་འགུལ་ཆེན་པོ་ཞིག་གི་རྗེས་ཀྱི་ས་ཁུལ་དང་འདྲ་བོ་འདུག གང་ཡིན་ཟེར་ན་འདི་ནས་དངོས་པོ་སྣ་མང་མཉམ་བསྲེས་དང་སྙིགས་རོའི་རྣམ་པའི་འོག་ནས་ཕྱི་རུ་མངོན་ཡོང་གི་འདུག དེ་སྔོན་རྒྱ་གར་འགྲུམ་འགྲིལ་ལས་རིགས་པ་ཞིག་གི་རྡ་རམ་ས་ལ་ནི་འཛམ་གླིང་རིག་གནས་ཀྱི་བསྣོལ་མཚམས་ཤིག་རེད་ཅེས་ཚད་མཐོ་བོའི་གདེང་འཇོག་བྱས་འདུག་མོད།དེ་ལ་ཡང་ངོས་གཞན་ཞིག་གི་གནས་ལུགས་ཡོད་རྒྱུ་རེད།འོན་ཀྱང་ཚད་རིམ་གཞན་ཞིག་གིས་བཤད་ན་རྡ་རམ་ས་ལའི་ཁྱད་ཆོས་གཙོ་བོ་ཞིག་ནི་རིག་གནས་བསམ་བློའི་སྟེང་གི་སྣ་མང་འབྲེལ་གཏུགས་དེ་མ་ཡིན་པར།བསམ་གཞིགས་ཀྱི་སྣ་འདྲེན་མེད་པའི་གང་བྱུང་གི་བྱ་སྤྱོད་དེ་ཡིན་པ་དང༌།ལྷག་པར་དུ་བོད་པ་མང་པོ་ཞིག་ནི་དེ་ལྟར་རེད།ངའི་མཐོང་སྣང་ལ་གནས་འདི་ནས་མི་མང་པོ་ཞིག་གི་ཉི་མ་འཁྱོལ་གྱི་མེད་པ་འདྲ།ཉིན་ལྟར་ང་ཡར་འགྲོ་མར་འགྲོ་བྱེད་སའི་ལམ་བར་དུ་ཕར་མ་བལྟས་ཀྱང་མཐོང་ཡོང་བའི་དཔུང་ཁག་ཆེན་པོ་གཉིས་ཡོད་པ་ནི་ཀེ་རུམ་རྩེ་མཁན་གྱི་དཔུང་ཁག་དང༌།ཏཱ་སེ་རྩེ་མཁན་གྱི་དཔུང་ཁག་གཉིས་ཡིན།ཆེད་དུ་མ་ཉན་རུང་ཐོས་ཡོང་བ་ནི་ཧབ་ཆ་དང་འགྲོགས་པའི་མནའ་ཚིག་ཆེན་པོ་དག་ཡིན།ཁོང་ཚོའི་རྩེད་གདན་གྱི་ཟུར་སོ་སོ་ན་ཧིིན་སྒོར་བརྒྱ་ཤོག་དང་ལྔ་བཅུ་ཤོག་འགའ་རེ་བརྩེགས་ཡོད་ཅིང༌།ཉེ་འཁྲིས་ཀྱི་ཕོ་གསར་སྐྲ་རིང་ཞིག་གིས་་“མ་ཎི་དུང་དེ་རིང་ཡིན་ན་པཱ་མགོ་པཱ་རྐྱང་ལ་བུད་མ་བུ་ཐལ་ན་”ཞེས་ངོམས་སོའི་རྣམ་པས་བཤད་ཀྱི་འདུག ང་ཁང་པ་ཞིག་འཚོལ་ཆེད་ཟློས་གར་ཉེ་འཁྲིས་ཀྱི་གཞུང་ལམ་དུ་འགྲོ་སྐབས་ཆུ་ཤོག་ཀྱིས་ཆར་ཁེབས་བརྒྱབ་ཏེ་རྒན་པོ་ཁ་ཤས་ཀྱིས་ཤཱོ་རྩེད་རྒྱག་བཞིན་འདུག་ལ།ད་དུང་ལག་ཏུ་འཕྲེང་བ་འདྲེན་བཞིན་པའི་རྒད་པོ་མང་པོ་ཞིག་གིས་རུབ་རུབ་བྱས་ཏེ་མཐའ་ནས་བལྟས་འདུག གཙུག་ལག་ཁང་གི་ཉེ་འཁྲིས་ཀྱི་ཇ་ཁང་དག་ལ་ཕྱི་རྒྱལ་པ་ཚོས་ཇ་འཐུང་ཞོར་དུའང་གསར་ཤོག་དང་དཔེ་ཀློག་བྱེད་ཀྱི་འདུག་མོད།བོད་མི་ཚོས་ཇ་དང་ཧབ་ཆ་མཉམ་འགྲོགས་ཀྱི་སྤྲོ་སྐྱིད་ལ་རོལ་གྱི་འདུག་གཙུག་ལག་ཁང་གི་མདུན་ཐང་ན་ལཱ་སྒྲོན་གྱི་འོད་སྣང་དང་མཉམ་དུ་ཧ་ཅང་སེམས་བསྐྱེད་ཆེན་པོའི་ནང་དོན་ཡོད་པའི་དབྱངས་རྟ་མང་པོ་གྱེར་བཞིན་འདུག་ལ།བོད་ཀྱི་གནས་སྟངས་དངོས་གནས་ཛ་དྲག་ལ་སླེབ་ཡོད་ཅེས་པའི་གཏམ་བཤད་ཀྱང་རྒྱུན་སྲོལ་ལྟར་བྱེད་ཀྱི་འདུག་འོན་ཀྱང་བལྟས་ཚོད་ལ་རྡ་སའི་གནས་སྟངས་ཀྱང་ཧ་ཛ་དྲག་ལ་བསླེབས་ཡོད་མེད་གང་ལྟར་ཡང་འཕེལ་རྒྱས་དང་ཉམས་དམས་གཉིས་ཀྱི་ཕྱོགས་གཏོགས་སུ་བསྡུར་གཤིབས་བྱེད་སྐབས་འདི་ཡང་ཛ་དྲག་གི་ཁོངས་སུ་འགྲོ་ངེས་པ་ཞིག་མ་རེད་དམ།བོད་མི་ཚོ་གནས་སྟངས་སྐྱོ་བོ་ཞིག་གི་སྐབས་སུའང་སྤྲོ་སྣང་མ་བརླག་པར་གནས་པ་དེ་བོད་མིའི་དཔལ་ཡོན་གྱི་ཁྱད་ཆོས་ཤིག་ཏུ་ངོས་འཛིན་གནང་མཁན་ཡོད་པ་དེ་ངས་ཤེས་ཀྱི་ཡོད་མོད།རྒྱུན་གཏན་སློབ་སྦྱོང་གི་གཤིས་ཀ་མེད་པ་དང༌།འཚོ་བའི་གནས་སྟངས་དང་ཧུར་བརྩོན་གྱི་གནས་སྟངས་གཉིས་ལ་ཧེ་བག་ཆེ་བ་དེ་མ་མཐའ་ཡང་དཔལ་ཡོན་ཞིག་ཡིན་རྒྱུ་མ་རེད།དགོད་བྲོ་བ་ཞིག་ལ་ཉིན་རྒྱུན་རྩེད་མོར་ཞུགས་པའི་གསར་བུ་འགའ་ཤས་ཀྱིས་ཐ་ན་རང་གི་གདོང་ཡང་བཀྲུས་མི་འདུག གནས་སྟངས་ཛ་དྲག་ཡིན་པའི་སྐབས་སུའང་ང་ཚོ་དངོས་གནས་སྣང་བ་སྐྱིད་པོ་ཡིན་པ་འདྲ། (more…)
༄༅།། ༢༠༠༨ལོའི་རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་རྒྱལ་སྤྱིའི་རྒྱབ་སྐྱོར་ཚོགས་ཆེན་ལ་ཞུགས་པའི་མྱོང་ཚོར།
མང་ར་བ་གདུགས་དཀར་འབུམ།
རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་རྒྱལ་སྤྱིའི་རྒྱབ་སྐྱོར་ཚོགས་ཆེན་ནི། རྒྱལ་སྤྱིའི་ལྡོག་མེད་སྟོབས་ཤུགས་ལ་བརྟེན་ནས། རྒྱ་ནག་དང་ཨེ་ཤ་ཡའི་ས་ཁུལ་ཁག་ལ་རང་དབང་དང་འགྲོ་བ་མིའི་ཐོབ་ཐང༌། མང་གཙོ་བཅས་ཀྱི་རིན་ཐང་ཁྱབ་བརྡལ་དུ་གཏོང་བའི་རྒྱལ་སྤྱིའི་གྲོས་མོལ་གནང་སའི་གླེང་སྟེགས་ཞིག་རེད། ༢༠༠༨ལོའི་རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་རྒྱལ་སྤྱིའི་རྒྱབ་སྐྱོར་ཚོགས་ཆེན་དེ། ཕྱི་ལུགས ༢༠༠༨ ལོའི་ཟླ་ ༨ པའི་ཚེས་ ༤ དང་ ༥ ཉིན་གཉིས་རིང་ཉི་ཧོང་གི་རྒྱལ་ས་Tokyo-ནང་སྐོང་ཚོགས་གནང་སོང་བ་དང༌། ཐེངས་འདིའི་ཚོགས་ཆེན་ལ་འཛམ་གླིང་རྒྱལ་ཁབ་ཁག་ ༢༠ ལྷག་གི་ཚོགས་བཅར་བ་མི་གྲངས་ ༣༠༠ ཉེ་བ་ཚོགས་ཞུགས་ཀྱིས། ཉིན་གཉིས་རིང་ཕྱོགས་ཡོངས་ནས་རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་བརྒྱུད་རིམ་ཁྲོད་ ༢༠༠༨ ལོའི་པེ་ཅིང་ཨོ་ལིམ་པིག་རྩེད་འགྲན་མཇུག་གྲུབ་རྗེས་རྒྱ་ནག་དང་ཨེ་ཤ་ཡ་མང་གཙོ་ཅན་དུ་བསྒྱུར་རྒྱུའི་ཐད་ནུས་པ་ཅི་ལྟར་འདོན་རྒྱུའི་ཐད་ལ་བགྲོ་གླེང་ཟབ་མོ་གནང་སོང་བ་དང་ཆབས་ཅིག་ཚོགས་ཆེན་ཁག་ལ་བསྐྱར་ཞིབ་ཡང་གནང་སོང༌།
གཅིག ཐེངས་འདིའི་ཚོགས་ཆེན་ཀྱིས་འབྲེལ་ཡོད་ཚོགས་ཆེན་སྔ་མ་ཁག་ལ་གཟིགས་ཚུལ།
རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་རྒྱལ་སྤྱིའི་རྒྱབ་སྐྱོར་གྲོས་མོལ་ཚོགས་ཆེན་ཐོག་མ་དེ། རྒྱ་ནག་མང་གཙོ་ཡར་ཐོན་ཚོགས་པ་དང༌། རྒྱལ་མཚམས་མེད་པའི་འགྲོ་བ་མིའི་ཐོབ་ཐང་ཚོགས་པ། ཐེ་ཝན་མང་གཙོ་ཐེབས་རྩ་ཚོགས་པ། ཡོ་རོབ་བྷར་ལེན་ཉམས་ཞིབ་ཚོགས་པ་བཅས་ཀྱིས་མཉམ་འབྲེལ་གཙོ་སྐྱོང་འོག ཕྱི་ལུགས་ ༢༠༠༦ ལོའི་ཟླ་ ༥ པའི་ནང་འཇར་མན་གྱི་རྒྱལ་ས་ Berlin དུ་བསྐོངས་ཚོགས་ཀྱིས། ཐེངས་དེའི་ཚོགས་ཆེན་བརྒྱུད་རྒྱ་ནག་གཅིག་བསྡུ་དབང་བསྒྱུར་སྲིད་དབང་གིས་ཨེ་ཤ་ཡ་དང་དེ་ལས་ཀྱང་གཞི་རྒྱ་ཆེ་བའི་རྒྱལ་སྤྱིའི་ཚོགས་སྡེ་ཁག་གི་ས་ཁུལ་འདྲ་མིན་དང་རྒྱལ་སྤྱིའི་བདེ་འཇགས་ལ་ཉེན་ཁ་ཐོན་བཞིན་པ་གསལ་རྟོགས་བྱུང་སྟེ། སྐབས་དེས་ཚོགས་ཆེན་གྱིས་རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་ལས་འགུལ་དེ་རྒྱལ་སྤྱིའི་མང་གཙོ་ལས་འགུལ་དང་མཉམ་འབྲེལ་གྱིས། ནུབ་ཕྱོགས་མང་གཙོ་རྒྱལ་ཁབ་ཁག་དང་ཨེ་ཤ་ཡའི་ཁུལ་གྱི་གཅིག་བསྡུ་དབང་བསྒྱུར་སྲིད་དབང་ལམ་ལུགས་ཀྱི་རྒྱལ་ཁབ་ཁག་ནང་གི་མང་གཙོ་དོན་གཉེར་ཅན་ཚོའི་བར་མཉམ་འབྲེལ་གནང་རྒྱུའི་ཐད་ནུས་པ་གཙོར་འདོན་གནང་རྒྱུ་དམིགས་སུ་བཟུང་ཡོད་པ་མ་ཟད། གཞན་ཚོགས་ཆེན་དེ་བསྐངས་པ་བརྒྱུད་ད་དུང་ཉི་ཧོང་གི་ཨེ་ཤ་ཡ་དང་རྒྱ་ནག་མང་གཙོར་བསྒྱུར་རྒྱུའི་རྒྱབ་སྐྱོར་ཚོགས་པ་དང༌། (more…)
ཡང་སྐྱར་དམར་གསོད།
ཕ་ཡུལ་དྲ་གནས་ཐོག་བཀོད་པ་ལྟར་ན། གཟའ་འཁོར་འདིའི་ནང་བོད་ཤར་ཕྱོགས་སུ་རྒྱ་ནག་གི་ཉེན་རྟོག་དམག་དཔུང་གིས་བོད་མིའི་འདུ་ཚོགས་ནང་མེ་མདའ་རྒྱབ་ནས་ཕལ་ཆེར་མི་བརྒྱ་དང་བཞིབཅུ་༡༤༠ བསད་འདུག་ཅེས་ཏྰ་ལའི་བླ་མས་ཕྷི་རན་ཆི་ཉིན་རེའི་ཚགས་པར་ལ་གསུངས་འདུག
ཁོང་གིས་ལི་མོང་དྷི་ལ་ཡང་་གསུངས་པར།། ཁམས་ཕྱོགས་སུ་ བརྒྱད་པའི་ཚེས་༨གཟའ་ཟླ་བ་ཉིན་རྒྱ་མིའི་དམག་དཔུང་གིས་བོད་མིའི་འདུ་ཚོགས་ནང་མེ་མདའ་རྒྱབ་འདུག གནས་ཚུལ་འབྱོར་བ་ལྟར་ན། མི་བརྒྱ་དང་བཞི་བཅུ་བསད་འདུག ཡིན་ན་ཡང་གྲངས་ཀ་དེ་ད་རུང་གསལ་པོ་བཟོ་དགོས་ཡོད་ཅེས་གསུངས།
ཁོང་ནས་མུ་མཐུད་དུ། རྒྱ་ནག་གཞུང་གིས་ ད་ལོ་ཟླ་གསུམ་པ་ནས་བཟུང་རྒྱ་གཞུང་ལ་ངོ་རྒོལ་བྱེད་མཁན་རྣམས་ལ་དྲག་གནོན་བྱས་པ་རེད། ་་་ཡིས་ཆེས་འཕེར་བའི་མིས་བརྗོད་པ་ལྟར་ན། ལྷ་ས་གཅིག་པོར་མི་བཞི་བརྒྱ་༤༠༠ བསད་འདུག་་ ཅེས་དང།
་་ ལག་ཆ་མེད་པར་ངོ་རྒོལ་བྱས་ནའང་ཁོང་ཚོ་མདེའུས་བསད་པ་རེད། ཁོང་ཚོའི་ཕུང་པོ་ནང་མིར་རྩིས་སྤྲོད་རྩ་ནས་བྱས་མེད་་ཅེས་ཕྷ་རན་སིར་ཉིན་བཅུ་གཉིས་རིང་ལྟ་སྐོར་བྱེད་བཞིན་པའི་བོད་མིའི་ཆོས་ཀྱི་དབུ་ཁྲིད་ཀྱིས་གསུངས། ཞེས་བཀོད་འདུག
“


text:
སྒྲིག་འཇུག...
སྤྱི་བསྒྲགས།
སྒྲིག་འཇུག...
ལི་ཐོ།
སྒྲིག་འཇུག...
ཆེད་སྒྲིག་རྣམ་དབྱེ།
སྒྲིག་འཇུག...
པར་མཛོད།
ཟིན་ཐོ་གསར་བ།
སྒྲིག་འཇུག...
དཔྱད་གཏམ་གསར་བ།
སྒྲིག་འཇུག...
ཆེམས་གསར་བ།
སྒྲིག་འཇུག...
ནང་འཇུག
སྒྲིག་འཇུག...
དྲ་གྲོགས།
སྒྲིག་འཇུག...
སྦྲེལ་མཐུད།
ཟིན་བྲིས་ཆ་འཕྲིན།
སྒྲིག་འཇུག...
བོད་དཔེ་བཀའ་གཏེར་སྙན་གསུམ། | 2017/12/29 16:56:00
བོན་སྡེར་དབྱེ་ན། ཁྱབ་ཆེ་བའི་དབང་དུ་བྱས་བཀའ་གཏེར་སྙན་གསུ་གྱི་མ་ཁྱབ་པ་མེད་ལ། དེའང་།སྤྱིར་སྟོན་པ་རྫོགས་པའི་སངས་རྒྱས། གཤེན་རབ་མི་བོས་བསྟན་པའི་གཡུང་དྲུང་བོན་ལ། རྒྱལ་བའི་བཀའ་ཞེས་ཟེར་ལ། ཕྱིས་སུ་དེ་ལ་རྟེན་ནས བརྩམས་པས་གཡུང་དྲུང་བོན་ལ། བཀའ་རྟེན་ཞེས་སུ་གྲགས། དེའི་ན་གཡུང་དྲུང་བོན་ལ་བཀའ་དང་བཀའ་རྟེན་གཉིས་སུ་ངེས། དེའང་སེམས་ཅན་གྱི་བློ་ཡི་མོས་ཕྱོགས་དང་། དད་པ་དགོས་མཁོ། ཉོན་མོངས་བཅས་ལ་བསྟུན་པས་བོན་ལ། རྒྱས་པར་ཕྱེས་ན། བོན་སྒོ་བརྒྱད་ཁྲི་བཞི་སྟོང་། ཐེག་པ་བརྒྱ་དང་བརྒྱད། ཐེག་པ་རིམ་དགུ་བཅས་དང་། འབྲིང་དུ་ཕྱེས་ན། བོན་སྒོ་བཞི་མཛོད་ལྔ། ཕྱི་ནང་གསང་གསུམ། བསྡུས་པར་བྱས་ན། བདེན་པ་གཉིས་དྲང་ངེས་གཉིས། ཐིག་ལེ་ཉག་གཅིག་བཅས་ལ་མ་འདུས་པ་མེད། ལོ་རྒྱུས་ཀྱི་བགྲང་བྱ་རིང་མོའི་ཁྲོད། ནང་རྐྱེན་དང་ཕྱི་རྐྱེན། རང་རྐྱེན་དང་གཞན་རྐྱེན་མང་པོས་དབང་གི་ཕྱི་ནང་གིས་འཁྲུགས་འཛིངས་མང་པོ་དང་། དུས་འགྱུར་གྱིས་རིག་གནས་དམག་འཁྲུགས་དབང་གི། བོན་སྒོ་དེ་དག་ལས་མང་ཕལ་ཆེར་རྩ་སྟོང་དུ་སོང་ནས། བོན་སྒོ་འགའ་ཤས་ནི་མིང་མེད་དུ་བརླགས་ཟིན་ལ། བོན་སྒོ་འགའ་ཤས་ནི་མིང་ཙམ་ལས་ལྷག་མེད། ད་ལྟ་བཞུགས་ཡོད་པའི་བོན་སྒོ་འདི་དག་ལས། བོན་སྒོ་ཁག་གཅིག་སྟོན་པ་གཤེན་རབ་ཀྱི་སྐུ་དུས་ནས་དུས་ད་ལྟའི་བར་དུ། མི་རབས་ནས་མི་རབས་རྒྱུད་དེ། བོན་འཆད་ཉན་སྒོམ་སྒྲུབ་ཀྱི་ཉམས་ལེན་བྱེད་མཁན། བར་ཆད་པར་བྱུང་ནས། དབང་ལུང་ཁྲིད་གསུམ་གྱི་རྒྱུད་པ་ཆད་མ་མྱོང་བའི་བོན་སྒོ། དེ་དག་ལ་བོན་བཀའ་མ་ཟེར། བོན་སྒོ་ཁག་གཅིག་ནི། དུས་འགྱུར་གྱི་རིག་གནས་དམག་འཁྲུགས་སྐབས་ཏེ། བོད་རྒྱལ་གྲི་གུམ་དང་ཁྲི་སྲོང་སྐབས། བོན་གཤེན་རིག་འཛིན་འགས། དཀའ་བ་སྲོག་དང་བསྡོས་ཏེ། བོན་དཔེ་འགའ་ཞིག་ལྐོག་ཏུ་སྦས་སྐུང་བྱས་ཏེ། བྲག་ཕུག་སོགས་ལ་སྦས་ནས། ཕྱིས་སུ་དར་བའི་སྨོན་ལམ་བཏབས་པ། དེ་དག་རྗེས་སུ་སྨོན་ལམ་དབང་གི་ལས་ཅན་སོ་སོས། བྲག་ཕུག་སོགས་ལས་རྙེད་ནས། མོས་པ་ཅན་ལ་བསྟན་པས་བོན་སྒོ་དེ་དག་ལ་བོན་གཏེར་མ་ཞེས་སུ་གྲགས། བོན་སྒོ་དེ་དག་ནི། གཏེར་སྟོན་དང་སློབ་མ་སོགས་ཚང་མས། གཏེར་བོན་ཡི་གེ་དེ་དག་མིག་གིས་མཐོང་རྒྱུ་ཡོད་པ་དང་། གཏེ་དཔེ་ཡིག་རྙིང་མ་ཡིག་ལས། སློབ་མ་ཚོས་དངོས་སུ་བུ་དཔེ་བཤུ་རྒྱུ་ཡོད་པ་ཞིག་ཡིན་ལ། གཏེར་དཔེ་འགའ་ཞིག་དུས་ཕྱིས་རིག་གསར་བར་དུ། མི་ཚང་མས་མཇལ་ཡུལ་དུ་བཞུགས་ཡོད་པ་ཡིན་པས། དེ་དག་ལ་གཏེར་དཔེ་ཡིན་མིན་གྱི་ཐེ་ཚོམ་དང་སེམས་ཉི་བྱེད་མཁན། ད་བར་སུ་ཡང་བྱུང་མྱོང་མེད་པ་རེད་ལ། བོན་དཔེ་དེ་དག་ནི། གཏེར་ནས་སྟོན་ཞེས་མིང་བཏགས་པ་ཙམ་ལས། དོན་དུ་གྲི་གུམ་དང་ཁྲི་སྲོང་སྐབས། བོན་དཔེ་རྩ་ཆེན་འགའ་ཤས་བྲག་ཕུག་སོགས་སུ། སྐུང་བཞགས་པ་ཕྱིས་སུ་རྙེད་པ་རེད། དཔེར་ན་ཏུང་ཧོང་ཡིག་རྙིང་དང་མདའ་ཚང་དཔེ་རྙིང་། དགའ་ཐང་བུམ་པ་ཆེ་ལས་ཐོན་པའི་དཔེ་རྙིང་དང་གཅིག་པ་རེད། བློ་གཟུ་བོས་བརྟགས་ན། བོན་དཔེ་དེ་དག་ལོ་རྒྱུས་ཀྱི་གཞི་འཛིན་ས་དང་དཔྱད་གཞི་འོས་ཤིང་འཚམས་པ་ཡིན། ཡང་བོན་སྒོ་འགའ་ཤས་བོན་གཤེན་རིག་འཛིན་མཁའ་འགྲོ་སོགས་ཀྱིས། སྤྲུལ་སྐུའམ་ལས་འཕྲོ་ཅན་གྱི་གཤེན་པོར། མི་མངོན་དབྱིངས་ནས་བཤད་དེ། རྣ་བར་བརྒྱུད་པ་དེ་དག་ལ་སྙན་རྒྱུད་ཀྱི་བོན་སྡེ་ཞེས་སུ་གྲགས་པ་ཡིན། ཡང་ཕྱིས་སུ། ཤོག་སེར་ཞེས་ཤོག་བུ་ལྡེབ་མ་རེ་ཙམ་གཏེར་ལས་སྟོན་རྗེས། བརྡ་ཐབས་རྟེན་འབྲེལ་གྱི་ཤོག་སེར་ལ་རྟེན་ནས། བོན་པོ་ཏི་རེ་ཙམ་ཕབ་རྒྱུ་ཡོད་པ་དེ་དག་ལ། གཏེར་གསར་ཞེས་སུ་གྲགས་པ་དེ་དག་ནི། གཏེར་སྟོན་རང་ཉིད་དང་གཏེར་གྲོགས་མཁའ་འགྲོ་ལས། གཞན་གྱི་གཏེར་དཔེ་ལས། བུ་དཔེ་ཡི་གེ་བཤུ་འབྲི་བྱེད་མི་ཤེས་པ་ཞིག་ཡིན་ཞིང་། དེ་དག་ནི་བོན་གསར་མ་དང་བན་དེ་རྙིང་མ་ལ་ཁྱབ་ཆེ་བར་དར་ཡོད། བཀའ་གཏེར་སྙན་གསུམ་ལས། བོན་བཀའ་མ་ད་ལྟ་དངོས་སུ་བཞུགས་པའི་གྲས་ལ། ཞང་ཞུང་མེ་རི་སྔགས་དང་རྫོགས་ཆེན་གཉིས། འདུལ་བ་རྒྱུད་དྲུག་རམ་རོལ་འབུམ་གསུམ་སོགས་འགའ་ཞིག་ལས་མེད་པར་ཐོས་ལ། དེ་དག་ལས་ཞང་ཞུང་མེ་རིའི་སྔགས་རྫོགས་གཉིས། སྟོན་པ་གཤེན་རབ་ནས་ཞང་ཞུང་སྣང་བཞེད་ལོད་པོའི་བར་དུ། མངལ་སྐྱེས་སྟོན་པ་གཤེན་རབ་ཀྱིས། ལྷ་བོན་ཡོངས་སུ་དག་པ་ནས། ཚེ་སྤུངས་ཟླ་བ་རྒྱལ་མཚན་བར། འཇའ་ལུས་འཕོ་ཆེན་ཉེར་བཞི་ལ་རིམ་གྱིས་རྒྱུད། ཟླ་བ་རྒྱལ་མཚན་གྱིས་ཏ་པུ་ཧྲི་ཙ་ལ་རྒྱུད། དེས་སྣང་གཞེར་ལོད་པོ་ལ་རྒྱུད། སྣང་གཞེར་ལོད་པོས་་ཡིག་གེར་བཏབས་ནས། ཞང་ཞུང་གི་གྲུབ་ཐོབ་དྲུག་ སྟོད་རྒྱུད་རིག་འཛིན་དྲུག་སོགས་ལ་རིམ་གྱིས་རྒྱུད་དེ། ད་ལྟ་སྨན་རིའི་ཡོངས་འཛིན་སློབ་དཔོན། སྐྱབས་རྗེ་བསྟན་འཛིན་རྣམ་དག་བར་དུ། སྒོམ་སྒྲུུབ་ཉམས་ལེན་གནང་མཁན་བར་མ་ཆད་པར་བྱུང་བས། ཁྲིད་དབང་ལུང་མན་ངག་གི་རྒྱུད་པ་མ་ཆད་པར་བཞུགས་པ་ཡིན་ནོ། དེའང་སྣང་གཞེར་ལོད་པོ་དུས་རབས་ག་དུས་ཙམ་བྱོན་ནམ་ཞེ་ན། ཕལ་ཆེར་དུས་རབས་དྲུག་པའི་སྐབས་སུ་བྱོན་པ་ཞིག་ཡིན་ནམ་དྲན། སྐབས་དེར་མཁས་པ་མི་བཞི་སོགས་བཞུགས་པར་གསལ་བས་ཕྱིར་རོ། གཏེར་ལ་སྔ་ཤོས་གཏེར་སྟོན་ཨ་ཙ་ར་མི་གསུམ་ཡིན་ཞིང་། དེའི་ག་ཏེར་ཐོན་ལུགས་ལ། ༼སྒ་སྟོན་གཏེར་གྱི་ཁ་བྱང་༽ལས།༼དེ་ནས་གཏེར་སྒོ་དབྱེ་ལུགས་ནི། དྲན་པ་ནམ་མཁའི་སྨོན་ལམ་བཙན་པས། ལྷ་བལ་ཨ་ཙ་ར་གསུམ་གྱི་སྙན་དུ། བོད་ཡུལ་ན་གསེར་ཅི་ཙམ་སླང་དུ་ཐོབ་པར་ཐོས་ནས། བོད་དུ་འོང་པས་ལ་སྟོད་དུ་རྟོལ་ནས། གསེར་ཨ་ཡང་རྩེ་གཅིག་ཀྱང་མེད། བྲག་དམར་བསམ་ཡས་བྱ་བ་ན། གསེར་མང་པོ་ཡོད་བྱ་བ་ཐོས་ནས། བསམ་ཡས་སུ་འོང་ནས་ནུབ་མོ་བསྐོར་བ་བྱས་པས། བཀོད་གཉེར་ན་རེ། ཁྱེད་ལྷོ་བལ་གྱི་མི་དད་པ་ཅན་འདུག་པས། མོས་གུས་གྱིས་ཟེར་ནས། ཨ་ཙ་ར་ནང་དུ་བཞག་ནས། སྒོ་བཅད་ནས་སོང་སྐད། དེར་སྒྲོམ་གཅིག་ལ་ཁྲོ་ཆུས་རྒྱ་བཏབ་པ་ཞིག་འདུག་ནས། བཏེག་པས་ལྗིད་ནས་མ་ཐེག་གསེར་ཡོད་སྙམ་ནས། ཁྲོ་ཆུ་དང་གསེར་ཆུ་ཁོལ་མའི་རྒྱ་བཅག་ནས་སྒྲོམ་བུ་ཁ་ཕྱེས་པས། སྒྲོ་བ་གསུམ་བྱུང་། སྟག་སྒྲོ་གཟིག་སྒྲོ། དོམ་སྒྲོམ་གསུམ་ཁྱེར་ནས་ནུབ་མོ་བྲོས། ཉིན་མོ་ནགས་མའི་གསེབ་ཏུ་གབ། ལམ་བར་ལུང་པ་སྲི་བྱ་བར། སྒྲོ་བ་ཁ་ཕྱེས་ནས་བལྟས་པས། བོན་དུ་འདུག་སྐད། རྒྱགས་ཆད་ནས་སྒྲོ་བ་དང་མི་གཅིག་རི་ལ་བཞག་ནས། གཉིས་ཀྱིས་རྒྱགས་ཚོལ་དུ་འོང་པས། གྲོང་གཅིག་ན་རྔ་ཏིང་ཏིང་འདུག་སྐད། ཅི་བྱེད་པ་ཡིན་དྲིས་པས། མཐའ་བཞི་འཕྲུལ་གསས་བྱ་བས་བོན་བྱེད་པ་ཡིན་ཟེར། དེར་མཐའ་བཞི་ལ་སྒོར་མཇལ་བྱས་པས་བྱོན་ནོ། ངེད་ལ་བོན་ཡོད་པས་ཉིད་ལ་སྦྱིན ཉིད་ཀྱིས་རྒྱགས་ལམ་ཟས་འདྲ་བ་སླང་བྱས་པས། ནས་ཁལ་གཅིག་དང་ཟན་ཆང་དང་ཤ་གཟུགས་གཅིག་བྱིན། མཐའ་བཞི་ཁྲིད་ནས་འདེམས་དུ་མི་འཇུག་གང་འབྲི་པ་ཞིག་བྲིས་བྱས་པས། ཆེ་བ་སྟག་སྒྲོ་ཆེ། སྙིང་དུ་གཟིག་སྒྲོ་སྡུག་སྟེ། དོམ་སྒྲོ་ནས་འདོད་ཟེར་ནས་པོ་ཏི་གཅིག་བཏོན་པས། ནག་པོ་རྒྱུད་གསུམ་གྱི་བོན་བྱོན་ནོ། དབལ་གྱི་ཕུར་པ་ནག་པོའི་སྒྲུབ་ཐབས། རྩ་བའི་འགྲེལ་པ། སྟ་བོན་མ་མོའི་ཉི་ཤུ། ཁྲ་སྤྱང་། ས་བདག་གི་སྒྲུབ་ཆུང་། དཀྱིལ་འཁོར་དཔེའུ་ཆུང་ཡང་ལེག་ཤིང་ན་འདུག གཞན་ཡང་རྫུ་འཕྲུལ་མང་དུ་བྱོན། མཐའ་བཞི་ལ་འུ་ཡུལ་གི་རྒྱ་བན་གྱིས་ཞུས། དེ་ལ་ཟུག་ར་ཕན་དང་རྟ་སྟོན་ཀླུ་བཙན་གྱིས་ཞུས། རྟ་སྟོན་ར་འཕན་གྱིས་ཞུས། དེ་ལ་སྨད་མཐའ་བཞིའི་བརྒྱུད་པའོ། དེ་ནས་ཨ་ཙ་ར་གསུམ་གྱིས། སྟོད་ལུང་ནས་ཡར་དོན་ནས། བྱང་གི་གོང་ནས་ཡར་སྟོད་དུ་བྱོན། སྟོད་ཀྱི་འདར་བན་ཤག་ཀྱ་མུ་ནེ། འཆིམས་ཤག་ཀྱ་བྲ་མ། འོ་མ་བྱང་ཆུབ་བདེ་གསུམ་གྱིས་རྟ་དང་ཆས་ནས་བྱོན། བྱང་འབྲོང་བུ་རུ་ཐོག་ཏུ་འཕྲད། ཨ་ཙ་ར་ན་རེ། ཁྱོད་གར་འགྲོ་བྱས། ངེད་བསམ་ཡས་སུ་ཆོས་གཏེར་འདོན་དུ་འགྲོ། ཁལ་འདི་ཀུན་ལྡེ་མིག་པ་ལ་བརྔན་པ་སྟེར་བ་ཡིན་ཟེར་རོ། ཨ་ཙ་རས་ཆོས་ངེད་ཀྱིས་ཐོན་ཡོད། ཁལ་ངེད་ལ་སླང་ཟེར། གཏེར་སྒྲོ་ཁྱེར་གྱིས་བྱས། སྒྲོ་བ་གཅིག་པོ་ཏི་དམ་མེ་འདུག་ སྒྲོ་བ་འོད་དང་མེ་སྟག་འཕྲོ་ཡིན་འདུག་ཆོས་ཟབ་མོ་ཡོད་སྙམ་སྟེ། ནོར་ཨ་ཙ་ར་ལ་བྱིན། སྒྲོ་བ་བན་དྷེ་མི་གསུམ་གྱིས་ཁྱེར་ནས་འོང་། ལམ་དུ་ཁ་ཕྱེས་ཆོ་འཕྲུལ་མང་པོ་བྱུང་། ཁུར་ནས་ལ་སྟོད་མདོག་གི་སྨད་སྒང་དུ། གཟེ་བན་ཤེས་རབ་རྒྱལ་མཚན་གྱི་ཁྱིམ་དུ་བཏོལ་ཏེ། ནས་དཀར་མོ་འབྲུལ་བདུན་གྱི་མཆོད་གསོལ་བ་བཏབ་ནས། སྒྲོ་བ་ཁ་ཕྱེས་བོན་དུ་སོང་ནས། བན་དྷེ་གཉིས་ཀྱིས་བསྣུབས་པར་བྱས་པས། ཆོ་འཕྲུལ་མང་པོ་བྱུང་། འདར་བན་གྱིས་གཟེ་སྒུར་གྱིས་ཡོད་བྱད་ཚད་པར་འདུག་བོན་པོའི་ནོར་འབུལ་ཡོང་བས། འདི་ལ་བྱིན་ཟེར་ནས་གཟེ་བན་ལ་བྱིན། གཟེ་བན་གྱིས་བལྟས་པས། དོམ་སྒྲོ་ནས་དབལ་ཕུར་ནག་པོའི་སྡེ་རྣམས་བྱུང་། ཕུར་པ་འདི་གཏེར་སྲུང་རང་ཆས་ཡིན་པས། འཇིག་རྟེན་པའི་བསྟན་སྲུང་མེད། བཀའ་བྱང་གཏེར་འདི་སུས་སྤྱད་ཀྱང་། བཀྲ་ཤིས་པ་ཡིན་ནོ། མཐུ་ཆེ་བའོ། དེའི་ནང་ནང་གསང་སྔགས་ཀྱི་བོན་རྣམས་བྱུང་། སྒྲོ་བི་ཞབས་ནས་ནས་བྲེ་གང་བྱུང་། ས་བོན་ཤག་མུག་པའི་གཏན་ཚིགས་དེ་ནས་བྱུང་། སྟག་སྒྲོའི་ནང་ནས་འདུལ་བའི་བོན་སྡེ་རྣམས་བྱུང་། གཟིག་སྒྲོ་ནང་ནས་མངོན་པ་སྡེ་རྣམས་བྱུང་། གཟེ་བན་ལ་སློབ་མ་བཀའ་བ་ཆེན་པོ་གསང་བ་ཆེན་པོ་གཅིག་དང་ལྔ་བྱུང་། སྙི་འབྱེད་ཀྱིས་ཁྱད་པར་ཕུར་པ་ཞུས། སྙི་འབྱེད་ཀྱིས་བསམ་པར་ལ། ངའི་སློབ་དཔོན་གཟེ་སྒུར་འདི་ཆོས་པ་ཡིན། བོན་མི་དགོས་ལས་ཆེ་བསམ་སྟེ། ཆང་མང་པོ་བཙོས་ཏེ། གཟེ་སྒུར་སྤྱན་དྲངས་ནས། བསྙེན་བཀུར་བྱས་པས། གཟེ་བན་ར་བཟི། མཁར་བ་དང་འཕྲེང་བ་ཁྱེར་ནས། ཇོ་མོའི་སར་ཕྱིན། ང་ལ་སྒྲོ་བསྐུར་བྱས་ཇོ་མོས་མཁར་བ་དང་། འཕྲེང་བ་རྣམས་མཐོང་ནས་སྒྲོ་བ་རྣམས་བསྐུར་བས། སྙི་བྱེད་ཀྱིས་སློབ་དཔོན་ལ་ནོར་ཕུལ་ནས། བོན་འདི་རྣམས་བདག་ལ་ཞུ་བྱས་པས། གཟེ་སྒུར་གྱི་ཞལ་ནས། ཁྱོད་རང་འབྲི་ན་བྲིས། རྩ་བ་ནས་མི་གཏེར་གསུངས། སྙི་བྱེད་ཀྱིས་དཔེ་འདམས། སློབ་དཔོན་མ་དགྱེས་སྐད།༽ཞེས་དང་ཡང་དེར་ལས། ༼་ཨ་ཙ་རས་ཐོན་ནས་བྱང་སྟོད་དུ་དར་བས།༼་གཏེར་ཐོན་ལོ། ༩༡༣་༽ བྱང་གཏེར་དུ་གྲགས་པ་འདི་ལ་༽ཞེས་སོ། འདི་གཏེར་གྱི་ཐོག་མ་ཡིན་ལ་དེ་རྗེས་བན་དེ་མི་གཉིས་སོགས་དང་གཏེར་སྟོན་འགའ་ཞིག་བྱོན་མོད། གཏེར་སྟོན་བརྒྱ་རྩའི་གཙོ་བོར་གྲགས་པ། གཤེན་ཆེན་ཀླུ་དགའི་གཏེར་ཐོན་ལོ།༡༠༡༧་ཡིན་ལ་དེའི་གཏེར་ཐོན་ཚུལ་ནི། སྒ་སྟོན་གཏེར་གྱི་ཁ་བྱང་ལས། ༼་ནང་པར་གར་ཕུད་ཀྱིས་མཆོད་ནས་བཙལ་བས། སོལ་བ་མང་པོ་བྱུང་། དེ་ནས་སྔོན་གྱི་གྲུབ་ཐོབ་རྣམས་ཀྱིས། རྡོ་ལ་བཟོས་བྱས་པའི་རེ་བཞི་སྒོ་ན་འདུག སྒོ་དེ་ཕྱེས་ནས་ཕྱིན་པས་མཛོད་ཅིག་གི་བཟའ་ན། དཀྱིལ་འཁོར་ཞིག་གི་སྟེང་ན། འདིའི་འོག་ན་གཏེར་ཡོད་པ་དང་། ལོ་སྐོར་གཅིག་དུ་གསོངས་ཤིག་བྱ་བའི་ཁ་བྱང་དུ་འདུག དེའི་འོག་ན་བོན་གཏེར་བྱུང་སྟེ། ཤིང་གླ་པའི་སྒམ་བཅུ་བདུན་འདུག་པ་ལ། སྒམ་དོ་ལས་ཕྱེད། སྒམ་གང་ནས་ཁམས་ཆེན་བྱུང་། སྒམ་གང་ནས་སྔགས་ཙོ་དང་སེམས་དོན་བྱུང་། སེམས་ཕྱོགས་སེམས་སྨད་སྡེ་དགུ་བྱུང་བ་ལ། གབ་པ་དགུ་སྐོར་།༽སོགས་བོན་དཔེ་མང་དུ་བྱུང་ཞེས་སོ། ཀླུ་དགའི་གཏེར་མ་ཁྲོ་བོ་དབང་ཆེན་གྱི་དབུ་ལས།་འདུ་གནས་སོ་བདུན་སོགས་སྒྲུབ་པའི་གནས་དང་། མཁས་པ་མི་བཞི། གདུང་རྒྱུད་བཅུ་གསུམ་སོགས་སྒྲུབ་གཤེན་གྱི་ལོ་རྒྱུསབསྟན་མཚམས། ༼་དེ་ནས་གཤེན་སྒོམ་གྱིས་སྦྲུལ་གྱི་ལོ་དགུན་ཟླ་འབྲིང་པོ་ཉི་ཤུ་བཞི་མི་གདུག་ལ་གཏེར་སྒོ་ཕྱེས་པ་ལགས་སོ། དེ་ནས་གདུང་རབས་རིམ་པར་བརྒྱུད་ནས་ཞུ་སྒོམ་ཁྲོག་པོས། གཤེན་རྒུར་གྱི་བླ་དཔེ་རྙིང་པ་ཇི་བཞིན་བྲིས་པ་ལགས་སོ། ༽ཞེས་དང་། ཡང་དེའི་ཕོ་ཉ་ལས། ༼དབལ་གྱི་སྤར་མ་དགུ་སྐོར་སྫོགས་སོ། དཔེ་རྙིང་མ་ནོར་བ་བྲིས་སོ། ༑ཁྲོ་བོ་གཞུང་ཆེན་རྒྱས་པ་འདི། གཤེན་ཀླུ་དགའ་ལ། སྲིད་པ་རྒྱལ་མོའི་ལུང་བསྟན་ནས། མཐའ་ཀ་རུ་ནས་་ཐོན་པའི། ཁྲོ་བོ་དབང་ཆེན་མི་ཚིག་གིས་ལྷད་མ་ཞུགས་པ། གཏེར་དཔེ་ཅི་བཞིན་བྲིས་པའོ། ༽ཞེས་པ་སོགས་འཁོད་ལ། གཞན་ཡང་གཤེན་གཏེར་བོན་དཔེ་མང་པོ་ཞིག་ལས། བོན་དཔེ་བཀའ་བབས་སློབ་མ་ཚོས་གཏེར་དཔེ་ཇི་བཞིན་བྲིས་མང་དུ་འབྱུང་ངོ་། ཡང་གཏེར་སྟོན་གུ་རུ་རྣོན་རྩེ།༼༡༡༣༦་མེ་འབྲུག་ལོར་འཁྲུངས།༽་མཆོག་གིས་གཏེར་ཐོན་པ་མ་རྒྱུདཀྱི་བོན། གཞི་ཡེ་སངས་རྒྱས་པ། ལམ་མངོན་སངས་རྒྱས་པ། འབྲས་བུ་རྫོགས་སངས་རྒྱས་པ་ཞེས་གཞི་ལམ་འབྲས་གསུམ་གྱི་བོན་སྡེའི་འབྲས་བུ་རྫོགས་སངས་རྒྱས་པའི་འཇུག་བྱང་ལས། ༼་ཉེ་རྒྱུད་ནི། རྒྱལ་གཤེན་མི་ལུས་བསམ་ལེགས། ཕུགས་པའི་སྣང་བ་མདོག་ཅན། བར་པའི་ཨ་ནུ་འཕྲག་ཐག སྒོ་པའི་སད་ནེ་གའུ། དེས་ལམ་གྱི་བྱ་ར་མ་དྲུག་ལ་གཏད་དེ། གཏེར་དུ་སྦས། ཕྱིས་གཏེར་སྟོན་གུ་རུ་རྣོན་རྩེས་བཏོན་པའི་དར་དངོས་ལས། བཙུན་པ་གཞིན་གྱིས་ཞུས་ནས་དག་པར་བྲིས། དེ་ལ་སྒོམ་པ་གགཡུང་དྲུང་སྐྱབས་ཀྱིས་ཞུས། དེས་སྒོམ་པ་རིན་ཆེན་དཔལ་ལ་བརྒྱུད། དེས་བཀའ་གདམ་ཡེ་ཤེས་རྒྱལ་མཚན་ལ་གནང་། དེ་ལ་སྐམ་ནང་སོ་བསྟན་པའི་རྒྱལ་མཚན་གྱིས་ཞུས་ཏེ་དག་པར་གཏུགས་པའོ། ༽ཞེས་དང་ཡང་བསྒོམ་འགྲེལ་ཉི་མའི་དཀྱིལ་འཁོར་འཇུག་བྱང་ལས། ༼་་བླ་མ་རྣོན་རྩེའི་དར་དཀར་ཡུག་གཅིག་བཟུང་ནས། ངས་ད་མ་རྒྱུད་ཀྱི་དཔེ་མང་པོ་བྲིས་པས་དམུས། མི་ལས་འཕོས་པའི་སྐྱེ་བ་བློ་ཡང་སྤུན་ཆད། འོལ་ཡང་མང་། དར་ཡུག་འདི་ཁྱོད་ཁྱོད་ཀྱི་བྲིས་སྐལ་དུ་སྣང་བ། ཁྱོད་ལྷ་ལས་འཕོས་པས་བློ་གཙང་ཞིང་དལ་ཆེ་བས། སུས་མ་མཐོང་པར་ཁྱོད་རང་གིས་བྲིས་ཤིག་གསུངས་པས། ཞང་བོད་འདྲེས་མ་ལ། བོད་ཡིག་མང་བར་འདུག་ཞང་ཡིག་ཀྱང་ཀ་ཁ་སྣང་བ་ལ་ལེགས་པར་བརྟགས་པས་མི་ཁྲོལ་བ་མ་བྱུང་། དེ་ལ་ལོགས་གཅིག་ལ་སངས་རྒྱས་རྒྱུད་གསུམ། འགྲེལ་བ་ཉི་མའི་དཀྱིལ་འཁོར། ཉི་མའི་སྙིང་པོ། སྒྲུབ་པ་གཞུང་ཕྲན་དང་བཅས་པ་སྣང་བ་ལེགས་པར་བྲིས་ནས། གཅིག་གཏུགས་སུ་བྱས། དེ་ནས་རྒྱབ་ལོགས་ལ་འཆད་འགྲེལ་ཉི་མའི་འོད་ཟེར་གདའ་བ་བྲི་ཆིས་བྱས་ཛ། གར་བྱུང་ཆ་མེད་པར། བླ་མ་བྱོན་ནས་བྱུང་ནས། མཁའ་འགྲོ་གཉན་དར་དཀར་ཁྱེར་ལ་ཤོག དུང་ཕོར་དུ་སྟག་མོ་ཁ་ཡན་ལྔ་འགྲོལ་ཐལ་བ་ཨེ་མཐོང་གསུངས་ནས་ཁྱེར་ནས་ཐལ། ཕྱིས་དེ་ཡང་འབྲི་བར་ཞུས་པས། ཅི་བྱེད་ཅི་འབྱུང་དེ་ཡང་བྱེད་པ་དཀོན། བུ་ཅི་རྣལ་འབྱོར་ཁྱེད་གཉིས་ལ་་མཁོ་སྟེ། ཁོ་ནི་མ་བྱུང་། ཁྱོད་རང་ཉམས་སུ་ལོངས། དཔེ་ཡང་སྦས་སོ། ད་ང་ལ་མེད། ༽ཅེས་དང་ཡང་གྲོལ་ལམ་འཕུར་རྐྱེན་གྱི་འཇུག་བྱང་ལས། ༼་སྤྲུལ་སྐུ་འགུ་རུ་རིན་པོ་ཆེ་ལ། བདག་བཙུན་པ་གཞོན་གྱིས་ཞུས་ནས། དར་དཀར་དངོས་ལ་བྲིས། མ་དཔེ་ལ་ཞང་ཞུང་དྲག་ཡིག་འདི་འདྲ་དང་། བོད་ཡིག་འདི་འདྲེས་མར་སྣང་ངོ་། དག་པར་བྲིས་སོ། མ་རྒྱུད་གཞན་རྣམ་ཁ་བྱང་ཙམ་དུ་སྣང་ངོ་། ༽ཞེས་དཔེ་མཚོན་ཙམ་ཞུས་པའོ། རྒྱས་པར་ལོ་རྒྱུས་མང་པོ་ལས་འབྱུང་བའི་་དེར་གཟིགས་ཤིག བཀའ་གཏེར་སྙན་རྒྱུད་ཀྱི་བོན་སྡེ། དེ་ཚོ་གྲི་གུམ་དང་ཁྲི་སྲོང་སྐབས་མང་ཤོས་རྩ་མེད་སོང་བ་དང་། ཡང་དཔེ་ཆ་འགའ་ཤས་ཕྱིས་སུ་རིམ་བཞིན་དུས་དབང་གིས་རྩ་མེད་དུ་སོང་ཡོད་ལ། བོན་དགོན་བན་ལ་བསྒྱུར་བ་དང་ལྷན། བོན་འབངས་བན་ལ་འགྱུར་ཡོད་པ་རེད། དེའང་ལྷ་བླ་མ་ཡབ་སྲས་སྐབས་སུ་མངའ་རིས་སུ་བོན་དཔེ་དང་བོན་པོ་རྩ་མེད་བཟོས་པ་དང་། སོག་པོའི་དམག་གིས་བོད་ཁམས་ཡོངས་སུ་གཏོར་སྐབས་ཀྱང་བོན་དགོན་མང་པོ་གཏོར་བཤིགས་དང་། བོན་པོ་མང་པོ་བསད་བཅོམ་བྱས། དེ་ནས་ས་སྐྱ་དང་ཕག་གྲུའི་སྲིད་དབང་བཟུངས་སྐབས་ནས། དགེ་ལུགས་པའི་སྲིད་དབང་མ་ཐོབ་བར་དུ། བོད་ཁམས་དབུས་གཙང་རུ་བཞིའི་ཁྲི་སྐོར་བཅུ་གསུམ་ཁོངས་སུ། ཞི་དྲག་གཉིས་ཐོག་ནས་བོན་དགོན་བན་ལ་ཞྭ་བསྒྱུར། བོན་འབངས་བན་ལ་བསྒྱུར་བས་འགོ་ཚུགས་ཡོད་ལ། དེ་རྗེས་དགེ་ལུགས་པས་སྲིད་དབང་བཟུངས་པའི་ཐོག་མ་དེ། རྒྱལ་དབང་ལྔ་པ་ནས་འགོ་གཙུགས་སྟེ། དྲག་པོས་དམག་གི་སྟོབས་ཤུགས་ལ་རྟེན་ནས། བོད་མདོ་དབུས་ཁམས་གསུམ་གྱི་བོན་བསྟན་འཛིན་པའི་ས་གནས་དཔོན་པོ་དང་་། བླ་གྲྭ་སྔགས་གསུམ་དམར་གསོད་དང་། བོན་དགོན་བཙན་གྱིས་དགེ་ལུགས་པར་བསྒྱུར་བ། ཞི་དྲག་གང་ལ་གང་འཚམས་ཀྱི་ཐབས་ལམ་འདྲ་མིན་ལ་རྟེན་ནས། བོན་འབངས་མང་ཕལ་ཆེར་བན་ལ་བསྒྱུར་སྐབས། ཤེས་ཡོན་ལྡན་པ་དམར་གསོད་དང་། དགོན་པ་དང་དཔེ་ཆ་མེར་བསྲེགས་པ་གཙོ་བོའི་ནང་གི་གཙོ་བོར་བྱས་ཏེ། ཁྲི་སྲོང་ནས་འགོ་གཙུགས་ཏེ། བོད་ཀྱི་དམག་སྲིད་དབང་འཛིན་རིམ་བྱོན་གྱིས། བོན་གྱི་རིག་གཞུང་དཔེ་ཆ་སོགས། མེ་ལ་བསྲེགས། ཆུ་ལ་བསྐུར། ས་ལ་མནན་ཏེ་མེད་པ་བྱས་པ། ང་དགུ་ལོ་བར་མཚམས་བཞག་མྱོང་མེད་ལ་། བོན་ནང་ཁུལ་དུ་སྡེ་པ་ནང་འཁྲུགས་ཤོར་སྐབས་ཀྱང་། གཙོ་བོར་དགོན་སྡེ་དང་མཁར་རྫོང་སོགས། མེ་ལ་བསྲེགས་ནས། གནའ་རྫས་རིག་དངོས་གཏོར་བརླགས་བྱས་ཚུལ་ཡང་གསལ་ཡོད། གཡུང་དྲུང་བོན་གྱི་སྟོན་པ་གཤེན་རབ་ནས་དུས་ད་ལྟའི་བར་དུ། བོན་གཤེན་བླ་སྤྲུལ་མཁན་སློབ་དང་། གྲྭ་བཙུན་སྔགས་གསུམ་གྱིས། ཆོས་ལུགས་རིས་མེད་དང་། ཚང་མར་དག་སྣང་སྒོམ་དགོས་པའི་བསླབས་བྱ་གཙོ་བོར་བྱས་པས། བློ་ཁ་བརྟན་པོ་མེད་པའི་གྲྭ་བཙུན་སྔགས་འགའ་ཤས་གསུམ་གཙོས། བོན་འབངས་མང་པོ་ཞིག་ བན་ལ་འགྱུར་དང་འགྱུར་བཞིན་ཡོད་དོ།། །། ཞེས་༢༠༡༧༑༡༢༑༢༨༑སྐད་ཕྲིན་ཚོགས་པ་ཞིག་དུ། བགྲོ་གླེང་ཅིག་གིས་རྐྱེན་བྱས་ཏེ། ༡༢༑༢༩་ཉིན། ཟླ་དགོན་རི་ཁྲོད་དུ་ཞུ་འོད་རྒྱས་པས་བྲིས་པ་དགེའོ།
རྩོམ་པ་པོ།:TXLM | བལྟ་ཀློག | ལན་སློག(1) | འདྲེན་བཀོལ་སྤྱི་བསྒྲགས | རྩོམ་སྒྲིག
- ཟིན་ཐོ་གོང་མ།ཁྲི་སྲོང་གོང་གི་བོན་པོའི་བཀའ་འགྱུར།
རྩོམ་པ་པོ།:TXLM | དྲ་ངོས། | འདྲེན་བཀོལ། | ཕྱིར་ལོག | དོར་བ། | ལན་སློག


text:
ཚེ་དབང་རྡོ་རྗེ་ཡི་ཕུགས་འདུན་མངོན་འགྱུར་བྱུང་བ།
ཚེ་དབང་རྡོ་རྗེ་ཡིས་གསར་འགོད་པར་ཤིང་བརྐོས་ཐོན་རྫས་མཚམས་སྦྱོར་བྱེད་བཞིན་པ།
ཚེ་དབང་སྒྲོལ་མས་བོད་ལུགས་ཁྱིམ་ཆས་སྟེང་རྩི་བྱུགས་བཞིན་པ།
ཉེ་ལམ། གསར་འགོད་པ་རྨ་ལྷོ་བོད་རིགས་རང་སྐྱོང་ཁུལ་གཅན་ཚ་རྫོང་ཁམས་ར་གྲོང་རྡལ་བྲག་ཁང་སྣ་ཁ་སྡེ་བའི་རྡོ་རྗེ་མི་རིགས་རིག་གནས་གནས་སྐོར་གསར་སྐྲུན་ཐོན་ལས་ར་བའི་ཐོན་རྫས་ཉམས་ཞིབ་ཁང་དུ་ཐོན། ཁྱད་དུ་འཕགས་པའི་བོད་རིགས་ཁྱིམ་སྤྱོད་ཇ་ལག་སྐོར་དང་རྟོགས་དཀའ་བའི་ཆོས་ལུགས་རིག་གནས་མ་ལག མཛེས་ཤིང་བདེ་བའི་འབོལ་ཁྲིའི་རིགས། མི་རིགས་རིག་གནས་དང་དེང་རབས་རིག་གནས་ཟུང་དུ་འབྲེལ་བའི་བརྙན་འཕྲིན་འཇོག་སའི་སྐོར་སོགས་མི་རིགས་ཀྱི་ཁྱད་ཆོས་ལྡན་པའི་ཐོན་རྫས་སྣ་མང་བཤམ་ཡོད།
ཐོན་ལས་ར་བ་རུ་ཁྱིམ་ཆས་སྒྲིག་བཟོ་ཁང་དང་ཤིང་ལས་ས། རྩི་བྱུགས་ས་བཅས་ཡོད་ལ། ལས་བཟོ་བ་རྣམས་ཀྱིས་བྲེལ་འཚུབ་ངང་བྱ་བ་སྒྲུབ་བཞིན་ཡོད། ཐོན་ལས་ར་བ་འཛུགས་སྐྲུན་བྱེད་མཁན་ཚེ་དབང་རྡོ་རྗེ་བོད་ལུགས་ཀྱི་ཁྱིམ་ཆས་ཞིག་གི་མདུན་དུ་བསྡད་ནས། ཁྱིམ་ཆས་དེ་དག་གི་རི་མོ་དང་རྩི་བྱུགས་ཚད་ལ་ཞིབ་ལྟ་བྱེད་བཞིན་ཡོད་ལ། ཁོའི་སྐྲ་དང་གོན་པའི་སྟེང་ཚང་མའི་ཤིང་ཕྱེ་ཡིས་ཁེངས་ཡོད། ཁྱིམ་ཆས་མངག་ཉོ་བྱེད་མཁན་ཧ་ཅང་མང་བས། བཟོ་དབྱིབས་མཛེས་དགོས་ལ་སྤུས་ཚད་ལ་ཡང་ཁག་ཐེག་བྱེད་དགོས་པས། ལས་བཟོ་བ་རྣམས་ཀྱིས་ཉིན་རེར་དུས་ཚོད་དགུ་ལ་བྱ་བ་ལས་དགོས་ཞེས་ཚེ་དབང་རྡོ་རྗེ་དགོད་ཞོར་དེ་ལྟར་བཤད།
ས་སྤྱི་ཆིང་བཞི་དང་གྲངས་ཆུང་བརྒྱད་བདུན་ཡོད་པའི་ཐོན་ལས་ར་བ་དེ་ཐོན་སྐྱེད་བྱེད་ས་དང་སློབ་གསོ་གསོ་སྦྱོང་། ལྗོངས་རྒྱུ་ལྟ་སྐོར། སྤྲོ་སྐྱིད་གཏོང་ས། ཕྱིར་འཚོང་ཉམས་ཞིབ་གནས་བཅས་སྣ་ལྔ་ཡིས་གྲུབ་ཡོད། ཁྱིམ་ཆས་བཟོ་གྲྭ་ནས་ཕྱིར་ཡོང་བ་ན། ཚེ་དབང་རྡོ་རྗེ་ཡིས་གསར་འགོད་པ་འཛུགས་སྐྲུན་བྱེད་བཞིན་པའི་ཐོན་སྐྱེད་ཐོན་ལས་ར་བ་ཞིག་ཏུ་ཁྲིད་ཡོང་བ་དང་། གནས་དེ་རུ་ཨ་མདོ་དང་ཁམས་པ། དབུས་གཙང་བཅས་བོད་ཁུལ་གྱི་དམངས་སྲོལ་རིག་གནས་འགྲེམ་སྟོན་གནས་འཛུགས་སྐྲུན་བྱེད་བཞིན་པའི་སྒང་ཡིན་ལ། སྐྱེ་ཁམས་ར་བ་ནི་བོད་རིགས་སྲོལ་རྒྱུན་རིག་གནས་ཀྱི་མཚོན་བྱེད་རི་མོ་ལྟ་བུར་གྱུར་ཡོད།
མི་མང་པོར་བོད་ཀྱི་སྲོལ་རྒྱུན་རིག་གནས་ལ་རྒྱུས་ལོན་དང་དར་སྤེལ། མི་རིགས་སྲོལ་རྒྱུན་རིག་གནས་རྒྱུད་འཛིན་བྱེད་རྒྱུ་བཅས་ནི་ང་རང་གི་ཕུགས་འདུན་ཉག་གཅིག་ཡིན། ཕུགས་འདུན་དེ་སེམས་སུ་ཉར་ནས་ལོ་ངོ་ཉི་ཤུ་ཙམ་འགོར་ཡོད་ཞེས་ཚེ་དབང་རྡོ་རྗེ་ཡིས་རང་གི་ལས་བསྐྲུན་བརྒྱུད་རིམ་བརྗོད་བྱུང་།
ལོ་ངོ་ཉི་ཤུའི་སྔོན་ལ། ཚེ་དབང་རྡོ་རྗེ་ཡིས་ལམ་ཆས་འཁྱེར་ནས་མེ་འཁོར་ལ་བསྡད་དེ་པེ་ཅིན་དུ་སོང་བ་དང་། སྐབས་དེ་ནས་བཟུང་ལས་བསྐྲུན་གྱི་ལམ་དུ་ཞུགས། པེ་ཅིན་དང་བོད་ལྗོངས་སོགས་སུ་དུས་ཚོད་ངེས་ཅན་ཞིག་ཏུ་བསྡད་རྗེས། གློ་བུར་བའི་གོ་སྐབས་ཤིག་ལ། ཚེ་དབང་རྡོ་རྗེ་བལ་ཡུལ་སོགས་ས་ཆ་རུ་སོང་བ་དང་། ཕྱི་རྒྱལ་དུ་གནས་སྐོར་ཐོན་རྫས་ཀྱི་ཚོང་ལས་གཉེར་མགོ་བརྩམས།
ལོ་བརྒྱད་ཀྱི་རྗེས་སུ། ཁོ་རང་ཕྱིར་པེ་ཅིན་དུ་ཡོང་བ་དང་། མི་རིགས་བཟོ་རྩལ་ཐོན་རྫས་ལས་མགོ་བརྩམས་པ་མ་ཟད། རྒྱལ་ཡོངས་གནས་སྐོར་གྲོང་ཁྱེར་དུ་སྡེབ་འཚོང་བྱས། སྐབས་དེའི་གནས་སྐོར་ལས་རིགས་རིམ་བཞིན་ཇེ་བཟང་དུ་སོང་བ་དང་། མི་རིགས་ཀྱི་ཁྱད་ཆོས་ལྡན་པའི་གནས་སྐོར་ཐོན་རྫས་ཀྱི་ཚོང་ཧ་ཅང་བཟང་བས། ཚེ་དབང་རྡོ་རྗེ་ཡིས་མི་ཚེའི་སྟེང་གི་ཆེས་ཐོག་མའི་མ་དངུལ་མང་པོ་བཙལ་ཐུབ་བྱུང་།
མ་དངུལ་ཡོད་པས་ཚེ་དབང་རྡོ་རྗེ་ཡིས་རྒྱལ་ཁབ་ཕྱི་ནས་བཟོ་རྩལ་ཐོན་རྫས་ནང་འདྲེན་བྱས་པ་དང་། རང་ཉིད་ཀྱི་ཀུང་སི་བཙུགས་ཏེ་མིང་ལ་པེ་ཅིན་རྡོ་རྗེ་རྒྱལ་སྤྱིའི་ཉོ་འཚོང་ཚད་ཡོད་ཀུང་ཟི་ཞེས་བཏགས།
ཚེ་དབང་རྡོ་རྗེ་ས་གནས་གང་དུ་ཐོན་རུང་། རྒྱུས་ལོན་དང་དོ་ཁུར་བྱེད་པ་ནི་ས་གནས་ཀྱི་རིག་གནས་རེད། ཁོའི་སེམས་སུ་ཕུགས་འདུན་ཞིག་ཡོད་པ་ནི་མི་རིགས་ཀྱི་སྲོལ་རྒྱུན་རིག་གནས་དར་སྤེལ་གཏོང་རྒྱུ་དེ་རེད།
ལོ་མང་པོར་ཕྱི་རུ་སྡོད་པའི་ཚེ་དབང་རྡོ་རྗེ་ལ་མཚོན་ན་སེམས་སུ་དུས་ནམ་ཡང་ཕ་ཡུལ་དྲན་བཞིན་ཡོད་ལ། རང་ཉིད་ཀྱི་ཕུགས་འདུན་དེ་ཡང་དུས་ནམ་ཡིན་ཡང་བརྗེད་ཀྱིན་མེད།
2012ལོར། ཚེ་དབང་རྡོ་རྗེ་ཕ་ཡུལ་གཅན་ཚ་རུ་ཕྱིར་ལོག་པ་དང་། མཚོ་སྔོན་རྡོ་རྗེ་གསར་སྐྲུན་རིག་གནས་བཟོ་རྩལ་ཐོན་རྫས་གསར་སྤེལ་ཚད་ཡོད་ཀུང་སི་བཙུགས་པ་མ་ཟད། རྡོ་རྗེ་མི་རིགས་རིག་གནས་གནས་སྐོར་གསར་སྐྲུན་ཐོན་ལས་ར་བ་འཛུགས་སྐྲུན་བྱས། གཅན་ཚ་རྫོང་གི་ནུབ་བྱང་གི་མཚམས་སུ་ཡོད་པའི་ཁམས་རའི་མཛེས་ལྗོངས་ལྟ་ན་སྡུག་ལ། མཚན་སྙན་ཕྱོགས་བཞིར་ཁྱབས་ཡོད་པས། ལོ་རེར་ཕྱི་ནས་ལྟ་སྐོར་དུ་ཡོང་བའི་གནས་སྐོར་བ་མང་པོ་ཡོད། བྲག་ཁང་སྣ་ཁ་སྡེ་བ་ཡང་ཁམས་ར་དང་འབྲེལ་ཡོད་པས། ས་བབ་ཀྱི་ཁྱད་ཆོས་ཧ་ཅང་བཟང་། ཚེ་དབང་རྡོ་རྗེ་ཡིས་ས་བཟང་བོ་དེ་བསམ་ནས་སྡེ་བའི་ནང་ས་སྤྱི་ཆིང་བཞི་དང་གྲངས་ཆུང་བརྒྱད་བདུན་འཁོར་རྒྱུག་བྱས། 2016ལོའི་ཟླ་ལྔ་བར་རང་ཉིད་ཀྱི་ཐོན་ལས་དཔེ་སྟོན་ར་བ་ལས་མགོ་བརྩམས།
དེ་དང་ཆབས་ཅིག ཁྱིམ་ཆས་ཐོན་སྐྱེད་བཟོ་གྲྭ་མགྱོགས་མྱུར་ངང་བཙུགས་པ་དང་། བོད་ལུགས་དང་ཨེ་ཤ་ཡ་ཤར་ལྷོའི་ས་ཁུལ། རྒྱའི་ལུགས་སོགས་ཀྱི་ཁྱད་ཆོས་ལྡན་པའི་ཁྱིམ་ཆས་ཚོང་རར་བཀྲམ། ལོ་མང་པོའི་རིང་ལ་རྒྱལ་སྤྱིའི་ཁྱིམ་ཆས་རིག་གནས་ཀྱི་རྒྱུས་ལོན་དང་མཚོ་བོད་མཐོ་སྒང་གི་རིག་གནས་ཁྱད་པར་བ་ལ་ཟུང་འབྲེལ་བྱས་པར་བརྟེན། གནས་དེའི་ཤིང་བརྐོས་ཇ་ལག་གི་གཞན་ལས་ཁྱད་དུ་འཕགས་པའི་བཟོ་ལྟ་དང་རྒྱུ་སྤུས་བཟང་བོ་ལ་བརྟེན་ནས་ཚོང་ལམ་བསྐྲུན། ཚེ་དབང་རྡོ་རྗེ་ཡིས་སྔ་རྗེས་སུ་རྒྱ་གར་དང་བལ་ཡུལ། ཐེ་ལན་སོགས་རྒྱལ་ཁབ་མང་པོའི་ཁྱིམ་ཆས་ཐོན་སྐྱེད་བཟོ་གྲྭ་ལ་དུས་ཡུན་རིང་བོའི་མཉམ་ལས་འབྲེལ་བ་བཙུགས་པ་དང་། ལོ་ཕྱེད་ཀྱི་དུས་ཚོད་ཙམ་དུ་ཚེ་དབང་རྡོ་རྗེ་ཡི་ཡོང་སྒོ་སྒོར་ས་ཡ་དྲུག་ལ་སླེབས་ཡོད།
ཕྱོགས་གཅིག་ནས་མ་དངུལ་བཙལ་བ་དང་ཕྱོགས་གཅིག་ནས་ཕུགས་འདུན་མངོན་འགྱུར་བྱས། ཚེ་དབང་རྡོ་རྗེ་ཡིས་བཙལ་བའི་མ་དངུལ་ཚང་མ་སྐྱེ་ཁམས་ར་བ་འཛུགས་སྐྲུན་གྱི་སྟེང་བཀོལ་སྤྱོད་བྱས།
རིག་གནས་ཏེ་གནས་སྐོར་གྱི་གཞི་རྩ་རུ་འགྱུར་བ་དང་། གནས་སྐོར་གྱིས་རིག་གནས་ཀྱི་རྐང་མཚོན་པར་བྱས། ཨ་མདོ་དང་ཁམས་པ། དབུས་གཙང་བཅས་བོད་ཁུལ་གྱི་དམངས་སྲོལ་རིག་གནས་འགྲེམ་སྟོན་གནས་ཚང་མ་རང་རང་གི་ཁྱད་ཆོས་ལྟར་འཛུགས་སྐྲུན་བྱས་ལ། ལས་འགྲུབ་བྱུང་རྗེས་གནས་སྐོར་བ་ལ་ཟས་རིགས་སོགས་ཀྱི་ཞབས་ཞུ་ཡང་འདོན་སྤྲོད་བྱེད་རྒྱུ་རེད། གནས་སྐོར་བས་སྐྱེ་ཁམས་ར་བའི་ནང་སྤྲོ་སྐྱིད་བཏང་ཚེ། བོད་ཀྱི་ས་ཁུལ་ཆེན་པོ་གསུམ་གྱི་དམངས་སྲོལ་ཁྱད་ལྡན་རིག་གནས་མཐོང་ཐུབ་པ་མ་ཟད། གནས་སྐོར་ཐོན་རྫས་ཡང་ཉོ་ཐུབ། ཚེ་དབང་རྡོ་རྗེ་ཡིས་ཐོན་ལས་ར་བའི་གནས་ཚང་མ་འཆར་འགོད་ཞིབ་ཚགས་བྱས་ཡོད་པ་དང་། སྐྱེ་ཁམས་ར་བ་ཡང་བྲེལ་མྱུར་ངང་འཛུགས་སྐྲུན་བྱེད་བཞིན་པའི་སྒང་ཡིན་པས། ད་ལོའི་ཟླ་བདུན་པའི་ནང་ལེགས་འགྲུབ་འབྱུང་སྲིད།
རིག་གནས་ཐོན་ལས་ར་བའི་ཁྱད་སྟོབས་ལ་བརྟེན་ནས། ས་གནས་མང་ཚོགས་ཀྱི་སྣེ་ཁྲིད་ནས་དབུལ་ཐར་ཕྱུགས་སྒྱུར་བྱེད་པ་དེ་ནི་ཚེ་དབང་རྡོ་རྗེ་ཡི་སེམས་འདུན་རེད། ལོ་གཅིག་གི་རིང་། ས་གནས་ཀྱི་མང་ཚོགས་བརྒྱ་ལྷག་གིས་གནས་དེར་ལས་ཞུགས་བྱས་ན། ཡོང་སྒོ་སྒོར་སྟོང་གསུམ་དང་ལྔ་བརྒྱ་ལེན་ཐུབ། སྐྱེ་ཁམས་ར་བ་ཡོངས་འགྲུབ་བྱས་རྗེས། ས་གནས་ཀྱི་སྡེ་མི་ལ་མཉམ་ལས་གྲོས་མཐུན་གྱི་གན་རྒྱ་བཞག་ནས། ཐོན་ལས་ར་བར་སྤྲོ་སྐྱིད་དུ་ཡོང་བའི་གནས་སྐོར་བའི་འདུག་གནས་ས་གནས་མང་ཚོགས་ཀྱིས་འདོན་སྤྲོད་བྱེད་རྒྱུ་རེད།
ལོ་ཞེ་གཅིག་ཡིན་པའི་ཚེ་དབང་སྒྲོལ་མ་ནི་བྲག་ཁང་སྣ་ཁ་སྡེ་བའི་དབུལ་ཕོངས་ཁྱིམ་ཚང་ཞིག་ཡིན་ལ། ན་ནིང་ནས་བཟུང་མོ་དང་ཁྱོ་ག་གཉིས་ཐོན་ལས་ར་བར་ཡོང་ནས་ལས་ཀ་ལས། ཚེ་དབང་སྒྲོལ་མའི་གཙོ་བོར་ཁྱིམ་ཆས་རྡར་བ་དང་རྩི་བྱུགས་པའི་བྱ་བ་ལས་བཞིན་ཡོད་ལ། ཁྱོ་གའི་ཤིང་ལས་མཁན་ལ་རོགས་བྱེད་ཀྱིན་ཡོད། བཟའ་ཟླ་གཉིས་ཀྱི་ཟླ་གཅིག་གི་ཡོང་སྒོ་སྒོར་སྟོང་དྲུག་ལྷག་ལ་སླེབས་ཡོད་པས། དབུལ་ཐར་གྱི་ཚད་གཞིར་དངོས་སུ་སླེབས་ཡོད།
ད་ལོར། སྐྱེ་ཁམས་ར་བའི་འཛུགས་སྐྲུན་རིམ་བཞིན་ཡོངས་འགྲུབ་བྱེད་ཐུབ་ལ། མི་སུམ་བརྒྱ་ལྷག་ལ་ལས་ཞུགས་བྱེད་ཐུབ་པས། གནས་སྐོར་བ་ཇེ་མང་དུ་སོང་བ་དང་བསྟུན་ནས། ཉེ་འདབས་ཀྱི་ཞིང་བའི་སྤྲོ་ཁྱིམ་ཁང་དང་ས་གནས་ཀྱི་སྔོ་ཚོད་དང་སིལ་ཏོག་ཕྱིར་འཚོང་ལམ་ཡང་ཕན་ཁེ་མང་པོ་ཡོད། ཐོན་ལས་ར་བ་རུ་སྡེ་མི་རྣམས་ཀྱི་ད་དུང་རྡོ་བརྐོས་དང་འཇིམ་བརྐོས་སོགས་གནས་སྐོར་ཐོན་རྫས་ཕྱིར་འཚོང་བྱེད་ཐུབ། ས་གནས་མང་ཚོགས་གཅིག་ཀྱང་མ་ལུས་བར་ཚང་མ་འབྱོར་འབྲིང་གི་ལམ་དུ་བསྐྱོད་ཐུབ།
ལོ་ཙཱ་བ། ཤ་བོ་རིན་མཚོ།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


text:
ནུབ་བྱང་མི་རིགས་སློབ་གྲྭ་ཆེན་མོ་ནི་ཀྲུང་གོ་གསར་པ་དབུ་བཪྙེས་ཚུན་གྱི་གྲངས་ཉུང་མི་རིགས་ཀྱི་སློབ་གྲྭ་ཆེན་མོ་ཐོག་མ་ཡིན། སྤྱི་ལོ་༡༩༤༩ལོའི་ ཟླ་༧པར་ལས་དོན་གྱི་དགོས་མཁོ་དང་ཡང་སྒོས་ནུབ་བྱང་བོད་རིགས་ས་ཁུལ་དུ་ཆབ་སྲིད་ལས་བྱེད་གསོ་སྐྱོང་བྱ་བར་དམིགས་ཏེ་ཀྲུང་གོ་མི་དམངས་བཅིངས་འགྲོལ་དམག་རྐང་དམག་དམག་སྡེ་དང་པོ་དང་ཀན་སུའུ་ཞིང་ཆེན་དམག་དོན་དོ་དམ་ཚོགས་པ་ཟུང་ནས་ནུབ་བྱང་ས་ཁུལ་གྱི་གྲོང་ཁྱེར་གནད་པོ་ཆེ་ལན་གྲུར་བོད་རིགས་གནད་དོན་ཞིབ་འཇུག་འཛིན་གྲྭ་གཉེར་བ་སྟེ་ནུབ་བྱང་མི་རིགས་སློབ་ཆེན་གྱི་ས་བོན་ལྟ་བུ་ཡིན། ལོ་དེ་རང་གི་ཟླ་༡༡པར་དུས་བབ་ཀྱི་འགྲོས་བཞིན་དུ་འཛིན་གྲྭ་དེ་སློབ་གྲྭར་རྒྱ་བསྐྱེད་དེ་བོད་རིགས་སློབ་གྲྭ་མིང་འཕོས་ཤིང་མི་རིགས་ས་ཁུལ་གྱི་སློབ་མ་བསྡུ་འགོ་བརྩམས། སྤྱི་ལོ་༡༩༥༠ལོའི་ཟླ་དང་པོར་སློབ་གྲྭ་མིང་སླར་འཕོས་ཏེ་ནུབ་བྱང་མི་དམངས་གསར་བརྗེའི་སློབ་ཆེན་ལན་གྲུའི་ཡན་ལག་སློབ་གྲྭ་སྡེ་ཁག་གསུམ་པ་ཞེས་འབོད། སྤྱི་ལོ་༡༩༥༠ལོའི་ཟླ་དང་པོར་ནུབ་བྱང་མི་རིགས་སློབ་གྲྭ་ཆེན་མོ་དངོས་སུ་དབུ་བཪྙེས།
སློབ་ཆེན་འདི་ཉིད་དབུ་བཪྙེས་པ་ནི་ཏང་དང་སྲིད་གཞུང་གིས་མི་རིགས་ཀྱི་མཐོ་རིམ་སློབ་གྲྭར་བཅངས་བའི་གཟིགས་མཐོང་ཆེན་མོ་ལེགས་པར་མཚོན་ནུས། སྤྱི་ལོ་༡༩༥༡ལོར་འདི་གའི་སློབ་གླིང་དུ་སྐད་ཡིག་སྡེ་ཁག་དང་ཆབ་སྲིད་སྡེ་ཁག་གཉིས་བཙུགས། སྐད་ཡིག་སྡེ་ཁག་ཏུ་བོད་ཡིག་དང་སོག་ཡིག ཡུ་གུར་གྱི་ཡི་གེ་བཅས་ཆེད་ལས་གསུམ་ཡོད། སྤྱི་ལོ་༡༩༧༩ལོའི་ཟླ་༤བར་སྐད་ཡིག་སྡེ་ཁག་དེ་གྲངས་ཉུང་མི་རིགས་ཀྱི་སྐད་ཡིག་རྩོམ་རིག་སྡེ་ཁག་དང་རྒྱའི་སྐད་ཡིག་དང་རྩོམ་རྩལ་ཞིབ་འཇུག་ཁང་དང་བོད་ཀྱི་རྩོམ་རིག་ཞིབ་འཇུག་ཁང་། བོད་བརྒྱུད་ནང་བསྟན་ཞིབ་འཇུག་ཁང་། ཏུང་ཧོང་གཏེར་ཡིག་ཞིབ་འཇུག་ཁང་བཅས་ཡོད། མིག་སྔར་འདི་ག་སློབ་གླིང་དུ་བོད་ཀྱི་སྐད་ཡིག་དང་རྩོམ་རིག་གི་ཆེད་ལས་དང་བཟོ་ཚོང་དོ་དམ་ཆེད་ལས་(རྒྱ་བོད་སྐད་གཉིས་)གཉིས་ཡོད། ལས་བཟོ་བ༢༥དང་ཆེད་བསྐོས་དགེ་རྒན་༢༡ཡོད། དགེ་རྒན་ཆེན་མོ་༥ཡོད། དགེ་རྒན་ཆེན་མོ་གཞོན་པ་༨དང་། འཆད་འཁྲིད་དགེ་རྒན་༨བཞུགས། ཀན་སུའུ་དང་མཚོ་སྔོན། སི་ཁྲོན། བོད་ལྗོངས་བཅས་ནས་ཡོང་བའི་སློབ་མ་༣༤༥ཡོད།
བོད་ཀྱི་སྐད་ཡིག་དང་རྩོམ་རིག་གི་ཆེད་ལས་གཉེར་བ་ནས་བཟུང་། ཏང་གི་མི་རིགས་སློབ་གསོའི་མཛད་ཕྱོགས་དང་། མི་རིགས་ཀྱི་ཤེས་ལྡན་པ་གསོ་སྐྱོང་། མི་རིགས་རིག་གནས་དར་སྤེལ་གྱི་རྩ་དོན་རྒྱུན་འཁྱོངས་བྱས་ཤིང་། སློབ་གཉེར་གྱི་གཞི་ཁྱོན་རྒྱ་བསྐྱེད་དང་སློབ་གཉེར་གྱི་རིམ་པ་མཐོར་འདེགས་བྱས། སྤྱི་ལོ་༡༩༧༩ལོར་བོད་ཀྱི་སྐད་ཡིག་དང་རྩོམ་རིག་ཆེད་ལས་ཀྱི་རབ་འབྱམས་ཞིབ་འཇུག་སློབ་མ་བསྡུ་འགོ་བརྩམས། ལོ་རབས་དགུ་བཅུ་བའི་མགོ་ནས་བཟུང་བོད་ཁུལ་གྱི་ཤེས་ལྡན་པ་གསོ་སྐྱོང་གི་དགོས་མཁོར་དམིགས་ཏེ་བོད་ཀྱི་སྐད་ཡིག་དང་རྩོམ་རིག་ཆེད་ལས་ཀྱི་རང་སྦྱོང་ཆེད་ལས་གཉེར། ད་བར་དུ་རྒྱ་ཆེ་བའི་བོད་ཁུལ་དང་འབྲེལ་ཡོད་སྡེ་ཁག ཏང་སྲིད་ལས་ཁུངས་བཅས་ལ་ཞིབ་འཇུག་སློབ་མ་༡༠༠ལྷག་དང་། དངོས་གཞི་དང་ཆེད་སྦྱོང་སློབ་མ་༢༢༠༠ལྷག རང་སྦྱོང་ཆེད་ལས་ཀྱི་དངོས་གཞི་དང་ཆེད་སྦྱོང་སློབ་མ་༧༠༠ལྷག་གསོ་སྐྱོང་བྱས། སློབ་གླིང་འདི་ནས་མཐར་ཕྱིན་པའི་སློབ་མ་ཕལ་མོ་ཆེས་རང་རང་གི་ལས་གནས་སུ་བོད་ཀྱི་སྤྱི་ཚོགས་རིང་ལུགས་དཔལ་ཡོན་འཛུགས་སྐྲུན་དང་ཆབ་སྲིད་བརྟན་ལྷིང་། མི་རིགས་མཐུན་སྒྲིལ་གྱི་ཆེད་དུ་ལེགས་སྐྱེས་འཕུལ་དང་འབུལ་བཞིན་ཡོད། འདི་ག་སློབ་གླིང་ནས་ནམ་ཡང་བསླབ་གཞི་འབྲི་རྩོམ་ཐད་ལ་མཐོང་ཆེན་བྱས། སློབ་གླིང་འདིའི་ཆེད་ལས་བསླབ་གཞིའི་ཁྲོད་བརྒྱ་ཆའི་གོ་ལྔ་ནི་སློབ་གླིང་རང་གི་དགེ་རྒན་གྱིས་རྩོམ་སྒྲིག་བྱས། ཚོད་རྩིས་ལྟར་ན་སྔ་ཕྱི་བསྡོམས་པའི་ཆེད་ལས་བསླབ་གཞི་༣༠ལ་ཉེ་བ་བརྩམས། དེ་དག་གིས་རང་སློབ་གླིང་གི་སློབ་ཁྲིད་དགོས་མཁོ་བསྐངས་བ་མ་ཟད། བསླབ་གཞི་མང་པོ་ཞིག་སློབ་ཆེན་གཞན་པའི་བོད་ཡིག་ཆེད་ལས་ཀྱི་བསླབ་གཞི་བདམས་ཤིང་དགའ་བསུ་ཆེན་པོ་ཐོབ། སྤྱི་ལོ་༢༠༠༠ལོར་སློབ་གྲྭས་ཆོག་མཆན་བཀོད་པ་ལྟར་བཟོ་ཚོང་དོ་དམ་(རྒྱ་བོད་སྐད་གཉིས་)གྱི་དངོས་གཞིའི་ཆེད་ལས་བཙུགས་ཤིང་ལོ་དེར་སློབ་མ་བསྡུ་མགོ་བརྩམས། ཆེད་ལས་སློབ་ཁྲིད་ཚད་ལྡན་དུ་གཏོང་ཆེད་སློབ་ཆེན་གཞན་དག་དང་མཉམ་དུ་བསླབ་གཞི་༡༤སྒྱུར་སྒྲིག་བྱས་ཏེ་ད་ལྟ་པར་དུ་བསྐྲུན་ལ་ཉེ། སློབ་ཁྲིད་ལ་མཐོང་ཆེན་བྱས་པ་མ་ཟད་སློབ་ཁྲིད་ལ་བརྟེན་ནས་ཚན་རིག་ཞིབ་འཇུག་གི་སྒོ་འཕར་ཕྱེ་ཤིང་སླར་ཚན་རིག་ཞིབ་འཇུག་གི་གྲུབ་འབྲས་ལ་བརྟེན་ནས་སློབ་ཁྲིད་ལ་སྐུལ་འདེད་བྱ་རྒྱུ་མཐའ་འཁྱོངས་བྱེད་རྒྱུ་ཡོད། ལོ་རབས་༥༠ ནས་བཟུང་ཝང་ཡེ་ནོན་དང་ཚེ་ཏན་ཞབས་དྲུང་། ཏོན་ཁེ་ཞིན། ཧུ་ཧྲེང་ཀྲེན། ཧོང་བན་ཧྲིང་། ངག་དབང་ཆོས་དར། དཀོན་མཆོག་ཚེ་བརྟན་སོགས་མཁས་པ་རིམ་བྱོན་ལ་ཁོང་རྣམ་པའི་བརྩམས་ཆོས་གཙོ་བོ་༼བྱ་ཁྱུང་གདན་རབས་༽དང་༼ཐོན་མིའི་ཞལ་ལུང་༽༼བོད་རྒྱ་ཚིག་མཛོད༽༼སྙན་ངག་སྤྱི་དོན༽༼སྐར་མའི་འཇིག་རྟེན༽༼ཚེ་ཏན་ཞབས་དྲུང་གི་རྩོམ་བཏུས༽༼འཛམ་གླིང་སྤྱི་བསང་༽༼མི་དབང་རྟོགས་བརྗོད༽༼དུས་རབས་རིམ་བྱུང་གི་རྩོམ་བཏུས༽༼བོད་ཀྱི་ལོ་རྒྱུས་རེའུ་མིག་བོད་ཀྱི་ལོ་རྒྱུས་བསྡུས་བ༽༼འཇིག་མེད་ཚང་གི་རྟོགས་བརྗོད༽༼གསུང་རབས་སྒྱུར་བཀྲོལ༽༼བྱ་ཁྱུང་དགོན་པའི་ལོ་རྒྱུས༽༼བོད་ཀྱི་བརྡ་སྤྲོད༽༼རྒྱ་བོད་ཚིག་མཛོད༽༼བསྟན་རྩིས་ཀུན་བཏུས༽༼དན་ཏིག་དགོན་པའི་དཀར་ཆགས༽༼བརྡ་ཪྙིང་རྒྱུ་ཆ་བདམས་བསྒྲིགས་༽སོགས་དང་༼འགྱུར་མ་དཔྱིད་ཀྱི་རྒྱལ་མོའི་གླུ་དབྱངས༽༼མི་ལ་རས་པའི་རྣམ་ཐར༽༼གླིང་སྒྲུང་ཁག་དང་པོ༽༼ཐོག་ཁང་དམར་པོའི་རྨི་ལམ་༽སོགས་ཡོད།སྐབས་དེར་༼བྱང་སེམས་ལས་འཁྲུངས་བའི་ཤེས་རབ༽༼རྟེན་འབྲེལ་བསྟོད་པའི་འབྲེལ་བ༽༼བརྡ་སྤྲོད་དོན་འབྲེལ་ཕྱོགས་བསྒྲིགས༽༼དེང་རབས་སྲིད་འཛིན་དོ་དམ་རིག་པ༽༼སྤྱི་འབྲེལ་རིག་པ༽༼རྒྱ་བོད་མངོན་བརྗོད་ཚིག་མཛོད༽༼ནང་རིག་ཚིག་མཛོད༽༼རྒྱ་བོད་ཉིས་འབྲེལ་དཔལ་འབྱོར་ཚིག་མཛོད༽༼བོད་ཁུལ་དཔལ་འབྱོར་འཕེལ་རྒྱས་བྱུང་རིམ་མདོར་བསྟན༽༼སྐད་བརྡ་རིག་པའི་སྤྱི་བཤད༽༼རྩོམ་གཞུང་གསར་བསྒྲིགས༽༼རྩོམ་འཇུག་གསར་བསྒྲིགས༽༼རྩིས་འཁོར་ལ་མཁོ་བའི་སྐད་ཡིག་༽སོགས་བརྩམས་ཆོས་སྐོར་ཞིག་ཐོན་བྱུང་།
སློབ་གླིང་གི་བསླབ་གཞིའི་གནད་དོན་ཐག་བཅད་པ་དང་། འབྲེལ་ཡོད་ཆེད་ལས་ཀྱི་མཁས་པ་མང་པོའི་བསྔགས་བརྗོད་ཐོབ། ཚོད་རྩིས་ལྟར་ན་འདི་གའི་དགེ་རྒན་རྣམ་པས་དཔྱད་རྩོམ་༨༠༠ལྷག་སྤེལ་ལ། རིག་གཞུང་བརྩམས་ཆོས་སྣ་ཚོགས་༦༠ལྷག་བསླབ་གཞི་དང་སློབ་ཁྲིད་ཟུར་བལྟའི་དཔྱད་གཞི་༨༠ལྷག་རྩོམ་སྒྱུར་བྱས་པ་ལས་རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གི་སྤྱི་ཚོགས་ཚན་རིག་བྱ་དགའ་དང་ཀན་སུའུ་ཞིང་ཆེན་གྱི་བྱ་དགའ་མཐོ་ཤོས་ཤིན་ལུང་བྱ་དགའ། དེ་བཞིན་རིམ་པ་ཁག་གི་སློབ་ཁྲིད་གྲུབ་འབྲས་ཀྱི་བྱ་དགའ་ཐོབ། ཆེད་ལས་འཛུགས་སྐྱོང་ནི་མཐོ་རིམ་སློབ་གྲྭའི་བཅོས་སྒྱུར་གྱི་ཕྱོགས་གལ་ཆེན་ཞིག་དང་ཚོང་རའི་དཔལ་འབྱོར་ཁྲོད་འགྲན་ཤུགས་ཆེར་བསྐྱེད་དང་རང་སྟོབས་རང་སྤེལ་གྱི་ཐབས་གཙོ་བོ་ཡིན་པས་ཉེ་བའི་ལོ་ཤས་རིང་ཏང་ཨུ་དང་སྲིད་འཛིན་གྱི་དབུ་ཁྲིད་འོག་ཆེད་ལས་འཛུགས་སྐྱོང་དམ་འཛིན་དང་། ཆེད་ལས་ཁག་ཁྱབ་ཇེ་ཆེ། སློབ་གཉེར་གྱི་སྟོབས་ཤུགས་མཐོར་འདེགས་བཅས་བྱས། སྤྱི་ལོ་༡༩༩༩ལོར་བོད་ཀྱི་སྐད་ཡིག་དང་རྩོམ་རིག་ཆེད་ལས་ དེ་ཀན་སུའུ་ཞིང་ཆེན་གྱི་གཙོ་གནད་ཆེད་ལས་སུ་གཏན་འཁེལ་བྱས་ལ། ཆེད་ལས་དེར་ནང་གསེས་ཞིབ་འཇུག་གི་ཁ་ཕྱོགས་གསུམ་སྟེ། རྒྱ་བོད་ལོ་ཙཱ། དེང་རབས་རྩོམ་རིག བོད་ཀྱི་བརྡ་ཪྙིང་བཅས་ཡོད། བརྩམས་ཆོས་དེབ་༢༠སྐྲུན་པའི་འཆར་གཞི་བཀོད་ཅིང་དེབ་༡༠་ལྷག་བརྩམས་ཟིན་ནོ། སློབ་གླིང་དཔྱད་གཞི་ལྟ་ཀློག་ཁང་དུ་དཔྱད་གཞི་འདྲ་མིན་དེབ་ཁྲི་༥བསྡུ་ཚགས་བྱས་ཡོད་ཅིང་གཞན་བོད་ཀྱི་གནའ་དཔེ་ལྟ་ཀློག་ཁང་ཞིག་ཀྱང་ཟུར་དུ་བཙུགས་ཡོད། དེར་སྡེ་དགེ་དཔར་ཁང་གི་ཤིང་དཔར་མ་པོད་༢༤༠༠དང་བོད་རིག་པའི་དུས་དེབ་སྣ་ཚོགས་༡༠ལྷག་བསྡུ་ཚགས་བྱས་པ་ཡོད་པས་སློབ་གླིང་མ་ཟད་སློབ་ཆེན་ཡོངས་ཀྱི་རིག་གཞུང་ཞིབ་འཇུག་ལ་ཕན་ནུས་མི་དམན་པ་ཐོན་ཡོད》
བགྲང་བ་ལྔ་བཅུ་ལྷག་གི་རིང་སློབ་གླིང་འདི་ལ་རྒྱལ་ཁབ་ཕྱི་ནང་གི་སྤྱི་ཚོགས་ཀྱི་རིམ་པ་མང་པོའི་རྒྱབ་སྐྱོར་ཆེན་པོ་ཐོབ། སྤྱི་ལོ་༡༩༨༧ལོར་མཁས་དབང་ཚེ་ཏན་ཞབས་དྲུང་ནས་ཚེ་ཏན་ཞབས་དྲུང་བྱ་དགའ་གནང་། སྤྱི་ལོ་༡༩༩༧ལོར་བོད་ཀྱི་རིག་གནས་ཀྱི་བྱ་དགའ་གནང་། སྤྱི་ལོ་༡༩༩༩ལོར་སྐུ་ཞབས་བན་ཁོ་དང་འབུམ་སྐྱབས་གཉིས་ནས་དོན་གྲུབ་རྒྱལ་གྱི་རྩོམ་རིག་བྱ་དགའ་གནང་། སྤྱི་ལོ་༡༩༩༩ལོར་ཀུན་ཕན་ཐེབས་རྩ་ཚོགས་པའི་ཀུན་ཕན་བྱ་དགའ་གནང་སྟེ་ལོ་ལྟར་དཔལ་འབྱོར་ཆ་རྐྱེན་ཞན་པའི་སློབ་མ་ཤེས་སྤྱོད་གཉིས་ལྡན་གང་མང་ལ་གྲོན་དངུལ་རོགས་རམ་བྱས། དེར་མ་ཟད་སློབ་གྲྭའི་བྱ་དགའ་བཅུ་ལྷག་གནང་བས་སློབ་གླིང་ཧྲིལ་པོའི་བྱ་དགའ་ཐོབ་ཚད་བརྒྱ་ཆའི་༢༠ཟིན་ཅིང་། སློབ་མའི་སློབ་སྦྱོང་གི་བརྩོན་ཤུགས་ལ་རྟིང་སྐུལ་དང་འཚོ་བ་ལ་ མཐུན་རྐྱེན་རྒྱ་ཆེན་པོ་བསྐྲུན།
སློབ་གླིང་གི་མགོ་ཁྲིད་རིམ་བྱོན་གྱིས་སློབ་ཁྲིད་དང་སློབ་མའི་དོ་དམ་ལ་མཐོང་ཆེན་བྱེད་ཀྱིན་ཡོད། སྤྱི་ལོ་༡༩༩༧ལོར་ནུབ་བྱང་མི་རིགས་སློབ་གྲྭ་ཆེན་མོའི་སློབ་ཁྲིད་བཅོས་སྒྱུར་ལོ་ལྔའི་འཆར་གཞི་ལས་བོད་ཡིག་སློབ་གླིང་གི་ལག་བསྟར་འཆར་གཞི་གཏན་འཁེལ་བྱས་པ་དང་། སྤྱི་ལོ་༡༩༩༨ལོར་ནུབ་བྱང་མི་རིགས་སློབ་ཆེན་བོད་ཡིག་སློབ་གླིང་༣༥༧བོད་ཡིག་དགེ་རྒན་གསོ་སྐྱོང་གི་འཆར་བཀོད་དག་བཅོས་དང་འཐུས་ཚང་དུ་བཏང་། ལོ་དེར་གོང་རིམ་ལ་༢༠༠༤ལོར་བོད་ཡིག་སློབ་གླིང་གི་འབུམ་རམས་ཞིབ་འཇུག་ཆེད་ལས་འཛུགས་རྒྱུའི་སྙན་ཞུ་ཕུལ། ཉེ་བའི་ལོ་༡༠ལ་རྒྱུགས་མཛོད་ཁག་༣༠ཙམ་ལེགས་འགྲུབ་བྱས་ལ། རྒྱུགས་ལེན་རྩ་གནད་༣༠་བརྩམས་ཟིན།གཞན་ཡང་སློབ་གླིང་ནང་ཁུལ་གྱི་སློབ་ཁྲིད་དང་དོ་དམ་གྱི་སྒྲིག་སྲོལ་སྣ་ཚོགས་གཏན་ལ་ཕབ་པས་ཕན་འབྲས་ཅུང་ལེགས་པོ་བྱུང་། སྤྱི་ལོ་༡༩༩༩ལོར་གླུ་གར་ཚོགས་པ་རྩ་འཛུགས་བྱས་ནས་ཐུན་མོང་མ་ཡིན་པའི་གླུ་གར་དང་སྐོར་བྲོ་སློབ་གྲྭ་ཡོངས་སུ་དར་ཁྱབ་བྱུང་།
སྤྱི་ལོ༡༩༩༨ལོར་སློབ་ཆེན་ཏང་ཨུ་དང་སྲིད་འཛིན་གྱི་དབུ་ཁྲིད་འོག་སློབ་གླིང་གིས་རྒྱལ་ཡོངས་མཐོ་རིམ་སློབ་གྲྭའི་བོད་སྐད་ཡིག་ཆེད་ལས་ཀྱི་སློབ་ཁྲིད་བཅོས་བསྒྱུར་སྐོར་གྱི་རིག་གཞུང་གྲོས་ཚོགས་སྐབས་དང་པོ་བདེ་བླག་ངང་འཚོགས། མཁས་པ་༥༠ལྷག་ཚོགས་འདུར་ཞུགས་ཤིང་དཔྱད་རྩོམ་༣༧འབྱོར། སྤྱི་ལོ་༡༩༩༩ལོར་མི་རིགས་དཔེ་སྐྲུན་ཁང་གིས་དཔར་དུ་བསྐྲུན། དེ་མིན་སྔ་ཕྱི་ཁྱོན་བསྡོམས་རྒྱལ་ཁབ་རིམ་པ་དང་ཞིང་ཆེན་རིམ་པ། རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་སོགས་ཀྱི་ཞིབ་འཇུག་རྣམ་གྲངས་ཁག་བཅུ་ལྷག་གྲུབ་ཟིན་ཅིང་། ད་ཆ་དགེ་རྒན་འགའ་ནས་རྒྱལ་ཁབ་ཀྱི་ཚན་རིག་ཞིབ་འཇུག་གི་རྣམ་གྲངས་ནུབ་བྱང་བོད་ཀྱི་ཀུན་སྤྱོད་བསམ་བློ་ཞིབ་འཇུག་སོགས་ཁག་༦འགན་འཁུར་བཞིན་ཡོད།
དུས་རབས་གསར་པའི་ནང་བོད་སྐད་ཡིག་སློབ་གླིང་གིས་ནུབ་བརྒྱུད་གསར་སྤེལ་དོན་འཁྱོལ་ཡོང་བའི་སྐབས་དང་བསྟུན་ནས། ཏང་གི་སློབ་གསོའི་མཛད་ཕྱོགས་དང་སློབ་གྲྭའི་ཏང་ཨུ་དང་སྲིད་འཛིན་གྱིས་ཡང་དག་པའི་དབུ་ཁྲིད་འོག་མུ་མཐུད་དུ་སློབ་གཉེར་གྱི་རིམ་པ་མཐོར་འདེགས་དང་། སློབ་ཁྲིད་སྤུས་ཀ་ཇེ་བཟང་། ཆེད་ལས་རྣམ་གྲངས་རྒྱ་བསྐྱེད། ཆེད་ལས་འཛུགས་སྐྱོང་བཅས་ལ་མཐོང་ཆེན། དགེ་རྒན་དཔུང་ཁག་འཛུགས་སྐྱོང་ལ་ཤུགས་བསྣན་ཏེ། སློབ་ཁྲིད་ཀྱི་ཚན་རིག་ཞིབ་འཇུག་གི་སྒོ་འཕར་ཕྱེ་ཞིང་། ཚན་རིག་ཞིབ་འཇུག་གིས་སློབ་ཁྲིད་ལ་སྐུལ་འདེད་བཏང་སྟེ། དེང་རབས་ཅན་འཛུགས་སྐྲུན་ལ་ཁ་ཕྱོགས་ནས་སློབ་ཁྲིད་བཅོས་བསྒྱུར་གཏིང་ཟབ་དང་རྒྱ་ཆེར་སྤེལ་ཞིང་། བོད་ཁུལ་དུ་ཤེས་ལྡན་པ་གང་མང་གསོ་སྐྱོང་བྱེད་པ་དང་རང་རྒྱལ་གྱི་དེང་རབས་ཅན་འཛུགས་སྐྲུན་ལ་ལེགས་སྐྱེས་གང་ཆེ་འབུལ་རྒྱུ་ཡིན།